Author: Институт перевода Библии
Date: 2023-12-09T10:47:09.461224+00:00

Инжил: ЮхӀанна

Инжил: ЮхӀанна

1. ХьхьичӀмахъ

1. ЮхӀанна

1. БувчӀинбавуртту

2. Мяъна дурчӀавриву захӀматшивуртту хьуна дакьайсса лакку махъру

3. Грек мазрай личӀину буллумур

4. Картарду

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

ХьхьичӀмахъ

ХьхьичӀмахъ

Ххирасса буккулт!

Зул хьхьичӀ бур Мубараксса Инжил.

Инжилдануву буссар Эса МасихӀнал Ххарисса Хавар.

Инжилданул хьхьичӀми мукьва луттираву бувсун буссар Эса МасихӀ ниттил аврия, Ганал буслай ивкӀсса вяъза-насихӀатрая, Ганал бивкӀулия ва утта уккавриясса Ххарисса Хавар. МасихӀнаясса «Ххарисса хавар» чивчуссар Ганайн дакӀ тӀайласса инсантурал: Маттейл, Марклул, Лукал ва ЮхӀаннал. Ми луттирду хъанахъиссар Инжилданул вирдакӀну. Миннуву балжину ккаккан увну уссар Заннал язи увгьусса МасихӀ, Тавратраву, Забурдануву ва Идавстурал Луттираву Мунаяту бувсун бивкӀмур щаллу хьушиврийнгу хъарну. Вай луттирдаву чивчусса Эса МасихӀнал вяъза-насихӀатрал буккултран тӀайлану чӀалачӀи буллалиссар Заннал ва инсаннал дянив цукунсса дахӀаву дуссарив.

Вайннул хъирив буссар «Эса МасихӀнал вакилтурал ишру» тӀисса лу. Муниву бувсун буссар Эса МасихӀнаясса Ххарисса Хавар Ганайн вих хьусса инсатурайхчӀин дунияллийх ппив шаврия.

Ва изданиялул ахирданийгу буссар «БучӀантӀимуниясса лу». Муниву бувсун буссар дунияллул тарихрал ахир шаврия, Заннал дивандалия ва Цайнма вихми инсантурахлусса махъра-махъсса талатавриву Зал ххув хьунтӀишиврия.

Авторная, чивчусса кӀанттуя ва чӀумуясса информация лякъинтӀиссар гьарца луттирал хьхьичӀмукъуву.

Инжил чивчуну бивкӀссар бухзаманнул грек мазрай, амма 20-ра аьсрулул лахъишиврий Лу дунияллул ттуршвахъул мазурдийн таржума бувссар. Цавай Инжилданул луттирду лакку мазрайнгу таржума бувссар. Бивщуссар укунсса луттирду:

1. «Марклул бувсъсса Эса МасихӀнаясса Ххарисса Хавар» (1996 ш.);

2. «Лукал Эса МасихӀная чивчусса Ххарисса Хавар» (2002 ш., цӀунилгу бивщуссар 2012 ш. ва 2019 ш.);

3. «Маттейл бувсъсса Ххарисса Хавар» (2016 ш.);

4. «Эса МасихӀнал вакилтурал ишру» (2019 ш.).

«Марклул бувсъсса Эса МасихӀнаясса Ххарисса Хавар» бувксса чӀумуя (1996 г.) шийнмай текст тӀайлану таржума бансса ва Инжилданул аькьилшиву ва ххуйшиву ккаккан дансса хӀарачат ва бюхъурду таржумалул группалуву гьарца цӀусса изданиелущал магьир хъанай бивкӀссар. Цаппара терминну, инсантурал цӀарду аьщуйн щуну дулаву ва цаймигу затру там дуллай бивкӀссар. Утти вай цинявппа луттирдал ялтту буккавугу дурну, вай цачӀу бишлашиссар.

Текстру буссар парчрайх бавчӀуну, ми парчран мяъна хӀисав дурсса цанналусса цӀардугу дирзун. Тунтсса шрифтрай дуллусса бутӀрал цӀарду цивува аслийсса текстраву дакъассар, ми дуллуссар буккун текстрал мяъна лаласаву бигьа хьуншиврул.

Ккалаккиманан кумагран текстрал таржумалуву культуралийн ва тарихрайн дагьайсса информация дусса, лажиндарал лув ларсъсса бувчӀин бавурттугу дуссар.

Луттирал ахирданий дуллуну дуссар личӀи-личӀисса ялун ххи бавурттугу:

1. текстравусса яла агьамми терминну дурчӀин дуллалисса глоссарий;

2. мяъна дурчӀавриву захӀматшивуртту дусса лакку мукъурттил сияхӀ;

3. грек мазрайсса канихчичрурдаву личӀисса куццуй буллусса кӀанттурду;

4. картарду.

Му бакъасса, текстраву бюхъайссар хьуна бакьин цаппара символлугу. Цаппара мукъурттил ахирданийсса латӀин хӀарпирал (…ª) ккаккан буллалиссар, лажиндарал лув лавсун, бувчӀин буллалими махъру. ЦӀуку бивхьуну (…*) ккаккан бувну буссар мяъна кӀул давриву захӀматшивуртту хьуна даркьуми махъру, миннух цанна хасъсса сияхӀраву бурганшиврул. Ва лишан (…) дуссар глоссарийраву мяъна аьч дуллалисса мукъурттичӀа. Курсиврайну личӀи бувну буссар Тавратрава, Забурданува ва Идавстурал Луттиравасса цитатартту. Таврат, Забур ва Идавстурал Лу цалсса уттигу лакку мазрайн таржума бувну бакъассар.

Мукунна текстраву хьуна дакьинтӀиссар кутӀа дурсса луттирдал цала цӀарду:

1. Мт. – Эса МасихӀная Маттейл чивчусса Ххарисса Хавар

2. Мк. – Эса МасихӀная Марклул чивчусса Ххарисса Хавар

3. Лк. – Эса МасихӀная Лукал чивчусса Ххарисса Хавар

4. ЮхӀ. – Эса МасихӀная ЮхӀаннал чивчусса Ххарисса Хавар

5. Иш. – Эса МасихӀнал вакилтурал ишру

6. БучӀ. – БучӀантӀимуниясса лу

Мукунма двоеточиелул хьхьичӀ ва хъирив цифрарду хьуна бакьинтӀиссар. Масала, Лк. 3:23-38, шикку цифра 3 – бутӀул номерди, 23-38 – аятирттал номердур.

Ва издание дуссар электрон форматрай Мубараксса Луттирду таржума баврил Институтрал сайтрайгу (www.ibt.org.ru).

Мубараксса Луттирду таржума баврил Институтрал барчаллагь тӀутӀиссар таржумачитурахь, редактортурахь ва лакку мазрайсса Инжилданул уттимур издание хӀадур дангу, лу ита бакьингу кумаг бувминнахь циняннахь.

Мубараксса Луттирду таржума баврил Институт

ЮхӀанна

ЮхӀанна

1. ХьхьичӀмахъ

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

ХьхьичӀмахъ

Эса МасихӀная ЮхӀаннал чивчусса Ххарисса Хавар

ХьхьичӀмахъ

ЧчянияцӀа нанисса элмулул традициялийн бувну, ва Эса МасихӀнаятусса хаварданул автор хъанахъиссар ЮхӀанна. Га ивкӀссар ЭсачӀан яла гъанми вакилтуравасса ца, цувагу Эсан ляличӀину ххирану ивкӀссар. 12-гу вакилнава так ца га, МасихӀнайн иман дишаврихлу зулмулий икъавкӀуну, хъинну хъунав хьуннин ливчӀун ур. Ва хавар чивчуну бур хьхьичӀми шама авторнал чивчуминнул хъирив, жула эралул 1-мур векрал 90-ку шиннардил аралуву.

ЮхӀаннал ва лу чичаврил мурад бивкӀун бур хьхьичӀми шанма Эса МасихӀнаятусса хавар гьарта-гьарза баву, Эса МасихӀ Заннал Арс ушиву ва Цайнна иман дирхьуминнан Ганайну цӀусса оьрму тӀитӀлатӀишиву буккултрахь бусаву. ЮхӀанналмур хавардануву хьхьичӀми автортурал хавардавунияр гьарзасса дур куртӀсса дин-элмулул идеяртту ва ишла дурну дур хьхьичӀавами Мубараксса Луттирдавасса яргсса образру. Ва хавардануву ЮхӀанна акъар хӀарачат буллай Эсал оьрмулуву хъанай бивкӀмур кьянкьасса хронологиялул низамрай бусан. Хъунмур кӀану ЮхӀаннал буллуну бур Эсал гъалгъардан, амма ми, гайми шама авторнал луттирдаву кунна, кутӀасса калимартту дакъар, цавагу мисалвагу буллуну бакъар. Миннун кӀанай бувсун бур Эсал цачӀанма яла гъанми вакилтуран кьабивтсса куртӀсса динийсса вяъза-насихӀатру. ЮхӀаннал Эса МасихӀная чивчусса Ххарисса Хавардануву личӀи бан хъанай бур мукьва парча:

1. ХьхьичӀмахъ, муниву бувчӀинну бувсун бур Эса МасихӀ хъанахъишиву Заннал Махънугу, инсантал ххассал баншиврул Цаяту инсан хьусса Цува Залнугу (1:1-18);

2. Эсал хьун дурсса арулла хӀикмат, миннуйнугу чӀалачӀисса Эса МасихӀнал Заннаяту нанисса ляличӀишиву ва Мунай бивхьусса бурж (1:19–12:50);

3. Эсал дунияллийсса махъва-махъми гьантраясса, Га ххачлий ищаврия ва ивкӀуну махъ утта уккавриясса бусала (13:1–20:31);

4. Хъиривмахъ: утта увксса Эса Цала вакилтуращал хьунаакьаву (21:1-25).

1

Заннал Махъ Инсанну шаву

1^1Дайдихьулий бивкӀссар Махъ,
Махъгу бивкӀссар ЗанначӀа,
Махъгу бивкӀссар Зал+.
2Дайдихьулий Га бивкӀссар ЗанначӀа.
3Гьарица думургу
ГанийхчӀин ляхъан дурну диркӀссар,
Ганийну лярхъусса дакъа
ца цичӀавгу дакъассар.
4Ганивур бивкӀсса оьрму,
му оьрмугу инсантурансса Чани хьуссар+.
5Чани лавхъун буссар цӀаннаву,
цӀаннаща Га бух бангу къавхьуссар.

6Заннал гьан увссар ЯхӀъя тӀисса инсан+. 7Му увкӀссар Чаннаяту буслан, цала мукъуйхчӀин цинявппа Чаннайн вих хьуншиврул+. 8Му цува Чани къаивкӀссар, му увкӀссар Чаннаяту буслан.

9БивкӀссар хӀакьсса Чанигу.
Дунияллийн уклакисса гьарца инсаннан
Ганил чани буллалиссар.
10Га бивкӀссар дунияллий,
дуниялгу ляхъан дурну диркӀссар ГанийхчӀин,
амма дунияллун Га къабувчӀуссар.
11Га бувкӀссар ЦиламинначӀан,
Циламинналлив Га кьамул къабувссар,+
12Га Чани кьамул бувну,
Цила Бюхттулсса ЦӀанийн иман дирхьуминнаннив

Ганил дуллуссар Заннал оьрчӀруну хьунсса каши –+

13инсаннал оьтту-ттурчӀайну, мурадрайну
ягу кьасттирайну бувми оьрчӀру бакъача,
Занналми оьрчӀруну+.
14Заннал Махъ, Инсан хьуну,
жула дянив яхъанай бивкӀссар,
барачатрал ва хӀакьмунилгу бувцӀуну.
Жун ккарккунни Га Инсаннал ЦӀа бюхттул шаву –

Буттал Цув ца акъа акъасса Арснал Бюхттулсса ЦӀа.

15ЯхӀъянал Ганаяту баян бувссар:

– Гари на Цаяту увкума: «Ттул хъирив Нанима – ттуяр лавайссар, Га ивкӀунтӀий на укканнин хьхьичӀ», – куну+.

16Ганал дазу-зума дакъасса барачатрайну жула циняннал оьрмулий ца барачатрал хъирив цамур бивхьуссар. 17Цанчирча, Заннал Кьанун Муса идавсийхчӀин дуллуну диркӀссар, барачат ва хӀакьмур тӀурча Эса МасихӀнайхчӀинни бувкӀсса+. 18Зал тачӀав щинчӀав къаккавкссар, КӀа жуна кӀул увсса Цал ца акъа акъасса Арсналли, Цув мудан цӀакьну Буттащал авхӀусса ва Цувагу Залну хъанахъисса+.

МарцӀбай ЯхӀъянал цаятува бувсмур

(Мт. 3:1-12; Мк. 1:1-8; Лк. 3:15-17)

19•Вана ЯхӀъянал цаятува бувсмургу. Ярусалимрая ягьудинал бакӀчитурал, ина цура куну, цӀуххин рувхӀанийтал ва левитътал[*] гьан бувсса чӀумал, 20ЯхӀъянал, кьюлтӀ къабувну, тӀайланма увкуссар:

– На МасихӀ акъара, – куну+.

21Гайннал цӀувххуссар:

– Туну цура ина? Илияс идавсрав? – куну.

Ганал жаваб дуллуссар:

– Акъара.

– Инарав жу цах ялугьлагьисса Идавс?

– Акъара, – увкуссар ЯхӀъянал+.

22– Туну цура ина? – цӀувххуссар гайннал му чӀумал. – Жува вичӀан гьан бувминнахь жу ци учиви? Ци учинна ина виятува?

23ЯхӀъянал Яшайя идавсил мукъурттийсса жаваб дуллуссар:

– На бачӀвасса чулданий: «ТӀайла бацӀан бувара Залуннансса ххуллу», – тӀий, оьвтӀисса чӀура.

24Гьан бувми фарисейтал[*] бивкӀссар. 25ЦӀухлайгу бивкӀссар гай:

– Агана ина МасихӀ, Илияс ва Идавс акъахьурча, циванна ина инсантал марцӀ баврил эбадат дуллалисса? – тӀий.

26ЯхӀъянал увкуссар:

– На ура инсантал щинайну марцӀ баврил эбадат дуллай. Амма инсантуравух уссар УвкӀсса Цама, зун ттигу къакӀулсса. 27Гари ттуяр махъ УчӀантӀима, нарив Ганал уссайсса энтту ттирихӀинвагу лайкь акъамара.

28Му иш хъанай буссия Байт-Аниялий[*], Урдан неххал тия чулий, ЯхӀъянал марцӀ баврил эбадат дуллалисса кӀанай.

ЯхӀъя идавсил Эса МасихӀ ушиврия баян баву

(Мт. 3:13-17; Мк. 1:9-11; Лк. 3:21-22)

29Хъиривмур кьини, цачӀана нанисса Эса ккавккун, ЯхӀъянал увкуна:

– Вана, дунияллул инсантурал бунагьру Цайнма лавсун, кьурван бантӀисса Заннал ЧӀи! 30Вана Ванаятуяв на тӀутӀисса: «Ттул хъирив Нанима – ттуяр лавайссар, Ва ивкӀунтӀий на укканнин хьхьичӀ». 31Ттун ттуна Га къакӀулссия, амма на увкӀссара нара дуллалисса марцӀ баврил эбадатрайну Га Исраэлнан кӀул ан+.

32Цала махъру тасттикь буллай, ЯхӀъянал бувсуна:

– Ттун ккарккуна ссавруннаяту хьхьилул гьайбатрай Ганайн ликлакисса ва Ганайра лирчӀсса Заннал РухӀ+. 33Ттун Га къаувчӀинссия, агана нава щинайну марцӀ баврил эбадат дан гьан увсса Заннал ттухьва къаувкуссания: «Цайн РухӀ лиркманал ва КӀа Цайра лирчӀманалли инсантал Заннал РухӀирайну марцӀ буллантӀисса»+. 34Ттун му ттунма ккавккуна, на тасттикь буллай ура: Га – Заннал Арсри!

Эсал цалчинсса мюталимтал

(Мт. 4:18-22; Мк. 1:16-20; Лк. 5:2-11)

35Хъиривмур кьини ЯхӀъя цала мюталимтуравасса кӀиннащал гава кӀанай авцӀуну ия+. 36Нанисса Эса ккавккун, ганал увкуна:

– Тана Заннал ЧӀи!+

37Ми махъру бавсса кӀиягу мюталим Эсал хъирив бавчуна. 38Махъунай урувгсса Эсан гай Цала хъирив най ккавккуна.

– Зун ци аьркинну дур? – куну, цӀувххуна Ганал.

– Равий (мукун тӀиссагу «муаьллим» тӀиссар), Инава чув ялапар хъанай уссарав буси, – куну, цӀувххуна гайннал+.

39– Бачи Ттул хъирив, зунма ккакканссарча, – увкуна Эсал.

Ссят дия ахттая чул хьуну мукьра шавай. Гай бавчуна, ккагу-ккавккуна Га чув ялапар хъанай уссарив. Гай ГаначӀа бия маркӀачӀаннин.

40ЯхӀъянал Эсаяту увкумур бавсса ва Ганал хъирив бавчусса кӀиннаясса ца ия Андрей, Симоннул уссу (Симоннуйн яла Петр тӀун бивкӀуна)+. 41Анаварну цала уссу Симон лявкъуну, Андрейл ганахь увкуна:

– Жун МасихӀ лявкъунни!

(МасихӀ тӀиссагу «Заннал Язи Увгьума» тӀиссар.)+

42Яла уссу ЭсачӀан увцунугу увкӀуна. Эсал, Симоннухгу урувгун, увкуна:

– Симон, ЮхӀаннал арс, вийн учавантӀиссар Кифа (мукун тӀисса «чару» тӀиссар, грек мазрай – «Петр»)+.

Эсал Филипп ва Натанаил бучӀан баву

43Хъиривмур кьини Эсан Галил билаятрайн гьан ччан бивкӀуна. Филипп тӀисса адимина хьуна авкьуну, Эсал мунахь увкуна:

– Ачу Ттущал!

44Филипп ия Байт-Саида шагьрулиясса, Андрей ва Петргу тиччавасса бия+. 45Филипплул Натанаил лявкъуну, мунахь увкуна:

– Мусал Тавратрайгу, Идавстурал Луттирдайгу Цаяту чивчуну бума жун лявкъунни. Му Эсари, Назарат шяраватусса Юсуплул арс+.

46Натанаиллул увкуна:

– Назаратлиягу ци ляличӀисса барачатри биян бюхъайсса?

– Насуча, ургу, – увкуна Филипплул.

47ЦачӀана нанисса Натанаил ккавккукун, Эсал увкуна:

– Вана хӀакьсса исраэлчув, хӀилларду дакъасса.

48– Ча кӀулли Вин на? – куну, махӀаттал хьуна Натанаил.

Эсал увкуна:

– Филипплул вийн оьвчиннина, Ттун ина ккавккунав инжирданул мурхьиралу.

49Му чӀумал Натанаиллул увкуна:

– Муаьллим, Ина мяйжаннугу Заннал Арсра, Ина Исраэлнал паччахӀра! – куну+.

50Эсал увкуна:

– Ттун инава инжирданул мурхьиралу ккавккунав кунутӀийрав ина мукун вихсса? Вин мунияргу хъунисса затру ккаккантӀиссар.

51Ялагу ххибувна:

– ХӀакьсса тӀайламур тӀий ура зухь: зун ккаккантӀиссар тӀиртӀусса ссавругу, Инсаннал АрсначӀан ликлакисса ва ГаначӀату гьаз хъанахъисса Заннал малаикталгу.

2

Эсал щиная чахир даву

2^1КӀива гьантлува Галил билаятрайсса Кана тӀисса шяраву хъатӀул мажлис бия, Эсал нинугу микку дия+. 2Эсайн ва Ганал мюталимтурайнгу миккун хъатӀуйн оьвкуну бия. 3Мажлисрай чахир духларгуна. Эсал ниттилгу микку Ганахь увкуна:

– ВайнначӀа чахир дакъар.

4– Му вийнгу Ттуйнгу багьайсса зат бурвав, Ттул нину? – увкуна Эсал ганихь. – Ттул чӀун уттигу къадуркӀссар+.

5Къуллугъчитурахь Эсал ниттил увкуна:

– Ванал ба увкумур бувара, – куну.

6ЧӀарав бия хъунисса, чария бувсса ряхва чара, ягьуди эбадат дайни ишла дайсса щин рутӀайсса. Гьарца чаралувун кӀира-шанна метрет[*] щинал лагайва+. 7Эсал увкуна къуллугъчитурахь:

– БуцӀин бувара чарарду щинал.

Гайнналгу кьа бувну чарарду щинал буцӀин бувна.

8– Утти буцӀарача миннува, тямаданангу дулара, – увкуна Ганал.

Гайнналгу мукун бувна. 9Тямаданал ххув увкуна гай щинаяту хьусса чахирданийн. Ганан къакӀула гай ци чахирдив, му кӀула анжагъ мунан бувцӀусса къуллугъчитуран. Тямаданал наврузбагнайн оьвкуну, 10ганахь увкуна:

– Хъамаллувран цал ххуймур чахир дишайссар, яла, гай бувччу хьувкун, бучӀиссар ххуй дакъамургу дишин. Инарив ххуймур чахир махъун диртун дур.

11Ванийну Эсал Цала цалчинмур хӀикмат Галилнал Каннай дуруна. Укун Ганал чӀалачӀи дуруна Цала ЦӀанил бюхттулшиву, Ганал мюталимталгу Га мяйжаннугу МасихӀ ушиврийн вих хьуна.

12Укун Цала хӀикматирттал дайдихьу Эсал дуруна Галилнал Каннай, чӀалачӀи дуруна Цала ЦӀанил бюхттулшиву, Ганал мюталимтуралгу дакӀ дарцӀуна Га МасихӀ ушиврий+.

Эсал дахху-ласу дуллалими Заннал Къатлул хӀаятрава буккан баву

(Мт. 21:12-13; Мк. 11:15-17; Лк. 19:45-46)

13•Ягьудинал Пейсах байрандалул чӀун гъан хъанай дуну, Эса Ярусалимрайн лавгуна+. 14Заннал Къатлул хӀаятраву Ганан ккавккуна къячри, ятту ва хьхьирулт бахлахисса инсантал; дахиллацӀухгу щябивкӀун бия арцу хурдадувулт. 15Хьхьуттаяту мархь бувну, Ганал хӀаятрава буккан бувна циняв машачиталгу, мукунма ятту ва къячригу. Арцу хурдадувултрал дахиллу Ганал щяв дирчуна, гайннуйсса мюрш арцугу щях зирзуна.

16– Букьара вай шичча! – тӀий ия Га хьхьирубаххултрахь. – Цукун бюхъайссар зуща Ттул Буттал Къатта базаллуйн буккан буллан?!+

17Ганал мюталимтуран дакӀнийн багьуна Мубараксса Луттирдай чивчумур: «Вил Къатлухсса ччаврил На кьуцӀу уллай ура». 18Му чӀумал ягьудинал бакӀчитурал Ганаяту тӀалав бувна:

– Ци хӀикматрайну исват банна Ина жун, мукун зунсса ихтияр Вихьра душиву+?

19Эсал увкуна гайннахь:

– Зу ва Заннал Къатта лекьан барча, На шанма гьантлул мутталий ва цӀунилгу бувну бацӀан банна+.

20Ягьудинал увкуна:

– Ва Заннал Къатта буллай мукьцӀаллий ряхра шин хьуссар, Инама ура ва шанма гьантлул мутталий банна тӀий, див?

21Амма Эса Заннал Къатлуяту гъалгъа тӀий акъаяча, Цала чурххаяту ия гъалгъа тӀий. 22Эса ивкӀуну махъ утта увксса чӀумал мюталимтуран Ганал махъру дакӀнийн багьуна, вихгу хьуна Мубараксса Луттирдайми ва Эсал увкуми мукъурттийн+.

Эсал Никодимлущалсса гъалгъа

23Пейсахрал байрандалий Эса Ярусалимрай усса чӀумал, Ганал дуллалисса хӀикматру чӀалай, чӀявуми Ганайн вих хъанай бия+. 24Амма Эса Цува гайннайн вихшалану акъая, Ганан Цанма циняв кӀулну бунутӀий, 25инсан Ганал цайминнал бувсмунийну кӀул къаайвача, Цанма чӀалан бикӀайва гьарманал дакӀниву бумур.

3

3^1Фарисейтураву ия ца Никодим тӀисса адимина, цувагу ягьудинал бакӀчитуравасса+. 2Ца хьхьуну ЭсачӀан увкӀун, ганал увкуна:

– Равий, жун Ина ЗанначӀату увкӀсса Муаьллим ушиву кӀулла, цанчирча Ина дуллалисса куннасса хӀикматру щищачӀав дуллан къашайссар, агана мунащал Зал акъахьурча.

3Эсал увкуна:

– ХӀакьсса тӀайламур тӀий ура вихь, щинчӀав Заннал ПаччахӀлугъ къаккаккантӀиссар, агана га цӀунилгу[*] къаарча.

4– Вар, хъунав хьуну мукьах, инсан цал ялагу цукун айссар? – махӀаттал хьуна Никодим. – ЦӀунилгу аншиврул, гания цал ялагу цала ниттил лякьлувун къаухханссар!

5Эсал увкуна:

– ХӀакьсса тӀайламур тӀий ура вихь, Заннал ПаччахӀлугъравун цучӀав къауххантӀиссар, агана му щинайну ва РухӀирайну увну акъахьурча+. 6Чурххайну дурмур – чурхри, РухӀирайну дурмур – рухӀри. 7На увкумуний махӀаттал махъанарда: зу цӀунилгу бан аьркинссару. 8РухӀ цинма ччинийх бищайсса мурчаха лащайссар. Вин мурчал чӀу баллалиссар, амма га чату бувкӀссарив, чун лавгссарив вища кӀул бан къахъанахъиссар. Мукунмар бикӀайсса РухӀирайну увсса гьарманангу.

9– Му цукунникьай бикӀан бюхъайсса? – цӀувххуна Никодимлул.

10Эсал увкуна:

– Инава Исраэлнал муаьллим унува, вин му бувчӀлай бакъарив? 11ХӀакьсса тӀайламур тӀий ура вихь: Жу буслай буру Жунма кӀулмунияту, ккавкмунияту, амма зу Жу увкумур кьамул буллай бакъару. 12Агана На зухь дунияллийми иширттаяту буслай, зу вих хъанай бакъахьурча, цукунну зу вих хьунтӀисса, На зухь Ссавруннаймур бусласийни? 13ЦучӀав Ссавнийн гьаз къавхьуссар, Ссавнияту ливкма акъасса, яни Инсаннал Арс акъасса+. 14Муса идавсил дувссилул шатта[*] ттурцӀайн лахъан бувсса кунма, Инсаннал Арсгу кӀийн лахъан антӀиссар,+
15Ганайн иман дирхьусса гьарца инсаннан Абадлийсса Оьрму бикӀаншиврул.

16Мукун ххира хьуссархха Заннан ва дуниял, Цала ца акъа акъасса Арс уллуссар, Ганайн иман дирхьусса гьарца инсаннал ахир пуч къархьуну, мунан Абадлийсса Оьрму бикӀаншиврул. 17Заннал Цала Арс дунияллийн гьан увсса, дунияллун диван буллан акъарча, Ганайну дуниял ххассал даншиврулли+. 18Ганайн иман дирхьуманан диван къабантӀиссар. Иман къадирхьумананнив диван бувну къурталссар, цанчирча мунал Заннал ца акъа акъасса Арснайн иман къадирхьунутӀий+. 19Мукунсса дивандалул сававгу вари: ва дунияллийн Чани ливкссар, амма инсантуран Чанинияр цӀан ххирану дур, цивппа оьмур буллай бунутӀий+. 20Оьмур буллалиманан Чани къаххирассар, га Чани бунийн къаачайссар, цала дуллалимур ашкара къахьун. 21ХӀакьмунил ххуллу бувгьумарив Чани бунийн най уссар, цала дуллалимур Заннан кьамулсса душиву чӀаланшиврул.

МарцӀбай ЯхӀъянал Эсаяту бувсмур

22Яла Эса мюталимтуращал Ягьудинавун лавгуна. Тикку Эса цаппара хӀаллай миннащал ия, тиккусса инсантал марцӀ баврил эбадат дуллай+. 23ЯхӀъягу ия Салим тӀисса кӀанттул чӀаравсса Айноннай марцӀ баврил эбадат дуллай, цанчирча тикку щин чӀярусса дия. МарцӀ баврил эбадат дан муначӀан инсантал найнма бия. 24(Му ЯхӀъя дуснакь анниннасса чӀунъя.)+
25ЯхӀъянал мюталимтурал ва ца ягьудинал дянив марцӀ баврил эбадатрал ялув бяст багьуна+. 26БувкӀун ЯхӀъяначӀан, миннал увкуна:

– Муаьллим, Га вищала Урдан неххал гамур чулух ивкӀсса, инавагу Ганаяту буслай ивкӀсса Инсан цӀана Цува ур марцӀ баврил эбадат дуллай, циняв инсанталгу ГаначӀан най бур+.

27ЯхӀъянал увкуна:

– Инсаннаща бан бюхъайссар так Заннал цайва бивхьумур. 28На акъаяв зухь: «На МасихӀ акъара, амма Заннал гьан увссара Ганан ххуллу хӀадур бан», – тӀий? Зун зунма бавссияхха вай ттул махъру+. 29Жалин дуцайсса наврузбагнанни. ЧӀаравоьрчӀма наврузбагначӀа икӀайссар, ганал ххарисса чӀуних вичӀилий, ганал талихӀрал цувагу ххари уллай. Ттул ххаришивугу мукуннассар+. 30Га Инсан ялу-ялун бюхттул хъанантӀиссар, нарив ялу-ялун чӀиви хъанантӀиссара.

31Ссаврунная УвкӀма циняннаяр бюхттулссар, дунияллияма дунияллул инсанни, мунал бусаймургу дунияллул инсаннал бусаймурди. Амма Ссаврунная УвкӀма гьарманаяр бюхттулссар! 32Ганал бусласиссар Цанма ккавкмуния ва бавмуния, амма Ганал бувсмур щилчӀав кьамул къабуллалиссар. 33Ганал махъ кьамул бувманал тӀурча Зал хӀакьшиву тасттикь буллалиссар+. 34Заннал Гьан Увма Заннал мукъурттийну гъалгъа тӀий уссар, Занналгу Ганан Цала РухӀирал кьудрат щаллуну дуллуссар. 35Буттан Арс ххирассар ва цимурца Ганал канихьхьун дуллалиссар+. 36Заннал Арснайн иман дирхьуманан Абадлийсса Оьрму буссар, Арснайн мютӀи къахъанахъиманан Оьрму бакъассар, мунаннихха Заннал сси хӀадурну бусса+.

4

Эсал самарищарнищалсса гъалгъа

4^1Му ппурттуву фарисейтуран бавуна Эсал ЯхӀъяналнияр чӀявусса мюталимтал хьуну бушиву, марцӀ баврил эбадатгу дуллалишиву. 2Амма марцӀ баврил эбадат Эса къаивкӀссарча дуллай, Ганал мюталимталли бивкӀсса+. 3Цаятува аваза багьну бушиву кӀул хьувкун, Эса, Ягьуди билаятгу кьабивтун, Галил билаятрайн лавгуна+. 4Ганал ххуллу бия Самар билаятрайхчӀин,+
5Га увкӀуна ца заманнай Якьув идавсил цала арс Юсуплун дуллусса аьрщарая арх бакъасса Сихар тӀисса Самарнал шагьрулийн. 6Тикку Якьувлул къуйгу дия, ххуллийх увхсса Эса игьалаган къуйлучӀа щяивкӀуна. Ахттайн бизавайсса чӀун дия.

7КъуйлучӀан щинав ца самарищар дуркӀуна.

– Ттун хӀачӀан щин дулакьай, – увкуна ганихь Эсал.

8Ганал мюталимтал му ппурттуву дуканмур ласун шагьрулийн лавгун бия. 9Самарищар махӀаттал хьуна:

– Ина ура ягьуди, на дура самарищар. Цукунна Ина ттухь щин дула тӀисса?

(Ягьудинал ва самаринал куннал куннащал хӀалашиву къадиркӀссар.)[*]

10Эсал увкуна:

– Винна Заннал дуллумунияту ва вихьра щин дула увкуманаяту вин кӀулссания, ина инавагу Ганахь, щин дула учинтӀиссия, Ганалгу вин Оьрму булай щин дулунтӀиссия.

11Щарссанил увкуна:

– Заллу, ВичӀа къуйлува щин ласунсса цичӀаврагу дакъар, къуймур куртӀсса дур. Чари ВичӀа оьрму булай щин дикӀайсса? 12Ва жул хъун ттатта Якьувлул къуйрихха! Ваниватур га цувагу хӀачӀлай ивкӀсса, ганал оьрчӀругу хӀачӀлай бивкӀсса, ганал яттил ттурзаннугу хӀачӀлай диркӀсса. Туну Ина жул хъунбутта Якьувлуяр Инава хъунассара тӀиссарав?

13Эсал увкуна:

– Вай щин хӀачӀлачӀинан ялагу хӀачӀан ччан бикӀайссар. 14На дуллусса щин хӀарчӀма ххишала тачӀав мякь къашайссар. На щин дуллусса инсаннаву ляхъантӀиссар Абадлийсса Оьрмулувун экьинанисса бухкъалагайсса щаращи+.

15Щарссанил увкуна:

– Заллу, дулакьай, туну, ттун мукунсса щин, ххишала на мякь къашавансса, навагу шиккун щинал хъирив къабучӀавансса.

16Эсал ганихь увкуна:

– Насу, вила ласнайнгу оьвкуну, шиккун занахьу.

17– Ттул лас акъассархха, – увкуна щарссанил.

Эсал увкуна:

– Вила лас акъассар тӀий, ина тӀайлану тӀиссара. 18Вил ххюя лас ивкӀссар, цӀана вищал яхъанахъимагу вил лас акъар. Ина тӀутӀимур хъинну тӀайлассар.

19– Заллу, Ина идавс ушиву ттун чӀалай бур+. 20БувчӀин бакьай ттун, циванъя жул ппухълуннал ва зунттуй эбадат дайсса, зу, ягьудирив, буру Заннайн эбадат дай кӀану Ярусалимрайри бусса тӀий?

21Эсал увкуна:

– Вих хьу Ттуйн, щарссай, дучӀантӀиссар мукунсса чӀун, зу Ссавруннайсса Буттайн эбадат я ва зунттуй, я Ярусалимрай къадуллалисса. 22Зун, самаритуран, зунмагу къакӀулли зува щийн-ссайн эбадат дуллалиссарув, жуннив кӀулли, жура ссайн эбадат дуллалиссарив – ягьудинайхчӀиннихха Ххассал баву дусса+. 23Амма ссят гъан хъанай дур, му дуркӀун дур. Му цурдагу Ссавруннайсса Буттайн мяйжанну иман дирхьуми рухӀирайну ва хӀакьмунийну эбадат дуллантӀисса чӀунни. Мукун эбадат дуллалиминнахри Ссавруннайсса Ппу луглагиссагу. 24Зал РухӀри, эбадат дуллалиминналгу КӀанайнни эбадат дуллан аьркинсса рухӀирайну ва хӀакьмунийну.

25Щарссанил увкуна:

– Ттун кӀулли – учӀан аьркинссар МасихӀ, яъни Заннал Язи Увгьума; Га увкӀсса чӀумал Ганал жун гьарзат бувчӀин бантӀиссар+.

26Эсал увкуна ганихь:

– Му Нарахха, вищал Гъалгъа тӀутӀима+.

27Му чӀумал занахьуна Ганал мюталимтал, гай махӀаттал хьуна, Эса самарищарнищал гъалгъа тӀий ккавккун. Амма щилчӀав къацӀувххуна, Га ганищал ссаяту гъалгъа тӀий ивкӀссарив. 28Щинал буцӀайсса варакъигу кьабивтун, шагьрулийн занахьуну, щарссанил инсантурахь увкуна:

29– Насиярача, на ттула оьрмулуву бувсса цимурца ттухьва бувсъсса Инсаннах бургияра. Га МасихӀвагу акъарвав?

30Халкь шагьрулувату ЭсачӀан лавгуна.

31Му чӀумал Ганал мюталимтал Ганахь бия:

– Муаьллим, ци-дунугу дуки, – тӀий.

32Амма Эсал гайннахь увкуна:

– ТтучӀа дур зун кӀул дакъасса дукра.

33Микку мюталимтал куннащал кув гъалгъа тӀун бивкӀуна:

– Балики щил-дунугу Ванан дуканмур ларсун увкӀун икӀан? – тӀий.

34Эсал увкуна:

– Ттул дукра Нава Гьан Увманал бияла биттур бавриву ва КӀанал даву дузал давривур дусса+. 35Зу учарухха, мукьва зурува хъу ттихӀайссар куну. Вана Нагу зухь тӀий ура: лагма-ялтту бурги, хъу дирну дур, хӀаллил чӀун дуркӀун дур+. 36Хъу ттихӀлахӀима цанмасса хӀакь ласлай ур, Абадлийсса Оьрмулун бакӀлахъру датӀлай. Ххари хьунтӀиссар хъу дургьумагу, хъу ттирхӀумагу. 37«Цаннал дугьайссар, гаманал ттихӀайссар» тӀисса учала мукунни тӀайла бацӀантӀисса. 38На зу гьан буллай ура зува захӀмат къабивхьусса хъу ттихӀин. Му хъуниву цайминнал хъунмасса захӀмат бивхьуссар, зуннив нясив хьуссар гайнналмур захӀматрал ахъулссагу гайнащал архӀал кӀидачӀин.

39ЧӀявусса самаритал, та шагьрулул агьали, Эсайн вих хьуна, га щарссанил цахьва циняннахь буслан диркӀукун: «Нава оьрмулуву бувсса цимурца Ганал ттухьва бувсунни», – тӀий.

40Самаритал ГаначӀан бувкӀун, Ганахь, цачӀава ацӀу тӀий, миннат буллан бивкӀуна, Эсалгу тикку кӀива гьантта бувна. 41Хъиннува чӀявусса инсантал Ганайн вих хьуна, Ганал цахьва бусласимуних вичӀи дирхьуну махъ. 42Тай бия та щарссанихь:

– Ина бувсмунил бакъа, жу жувагу Ганайн вих хьуру. Утти жун жунмагу бавунни, кӀугу-кӀулли ва Инсан мяйжаннугу дуниял Ххассалдайма ушиву+.

ПаччахӀнал къуллугъчинал арс Эсал хъин аву

43КӀива гьантлувун Эса тичча Галил билаятрайн лавгуна. 44Ганал учайва, цала буттал кӀанай идавсил кьадру-кьимат бакъассар куну+. 45Ва ххуллухь Га Галил билаятрайн увкӀсса чӀумаллив, Галил билаятрал инсантурал Га ххарину кьамул увна, цанчирча, цивппа Ярусалимрай Пейсах байрандалий бусса чӀумал, цимурца Эсал дуллалимур гайннан ккарккун дия+.

46Эса цал ялагу лавгуна Галил билаятрайсса Кана шяравун – гиккуя Ганал щин чахирданийн кӀура даен дурсса. Га чӀумал гикку ия паччахӀнал къуллугъчи, ганал арсгу Капарнаум шагьрулий къашавай ия+. 47Ягьудинава Галил билаятрайн Эса увкӀшиву бавну, му адимина, рухӀирачӀасса цала арс хъин ан Капарнаумрайн ухьхьу тӀий, миннат буллай, ГаначӀан увкӀуна.

48Эсал мунахь увкуна:

– ХӀикматру ва аьламатру къаккаркссаксса, зу цукунчӀав вих хьунтӀий бакъару+.

49Амма паччахӀнал къуллугъчинал так миннат бувна:

– Заллу, ачукьай, лажинни, ттул арс ивчӀавай уссарча.

50Эсал увкуна:

– Насу, вил арс сагъну личӀантӀиссар.

Му инсан, Эсал мукъуйн вих хьуну, лавгуна. 51Му ххуллийва унува, цала къазахътал хьунабавкьуну, арс сагъну ушиву бувсуна. 52Мунал цӀувххуна, ци чӀумал га къулай хьуна куну. Гайнналгу увкуна:

– Лахьхьу ссят цаннийх зузисса чӀумал ганал кӀиришиву дагьунни, – куну.

53Буттангу бувчӀуна му иш хьушиву, Эсал цахьва: «Вил арс сагъну личӀантӀиссар», – увкусса чӀумал.

Мугу, мунал шаппамигу вих хьуна+. 54Га дия Эса Ягьудинава Галил билаятрайн увкӀун мукьах дурсса кӀилчинмур хӀикмат.+

5

ХӀавзирачӀа Эсал къашайшала хъин аву

5^1Чансса махъ Эса лавгуна Ярусалимрайн ягьудинал байрандалийн. 2Ярусалимрай Яттил къапулучӀа буссар лагмара ххюра ларзу дусса хӀавз. Му хӀавзирайн жугьутӀ мазрай Байт-Зата учайссар. 3-4Тикку бия чӀявусса къашавайсса, мурчӀисса, аьрччасса, къуркъуллул бувгьусса инсантал. 5Миннаву ия ца инсан, къашавай зувиллий мяйра шин хьусса. 6Му муксса хӀаллай къашавай ушиву бувчӀуну, Эсал мунахь цӀувххуна:

– Вин хъин хьун ччай бурив?

7Къашайшалал увкуна:

– Заллу, щин гьалак хьун дурсса ппурттуву, на щинавун учӀан анма акъархха. ЩиначӀан иян нава хӀарачат буллалийни, цу-унугу ттуяр хьхьичӀун уккай.

8Эсал увкуна:

– Изу! Ласича вила шанугу, насу+.

9Му инсан гацӀана хъин хьуна, лавсун цала шанугу, авчуна.

Га дия Ххуллун-кьини[*]. 10Мунияту ягьудинал бакӀчитурал хъин увманахь увкуна:

– ХӀакьину Ххуллун-кьинир, вин къабучӀиссар шанугу канихьну занан.

11Амма мунал увкуна:

– На хъин увманал ттухь увкунни, «ласича вила шанугу, насу» куну.

12Гайннал цӀувххуна:

– Цури вихь «ласича шанугу, насу» кума?

13Хъин увманан цанагу къакӀула, Га цу ивкӀссарив, цанчирча Эса гиккусса халкьуннаву ахьлавгуна. 14Яла-махъ Заннал Къатлул хӀаятраву га лявкъуну, Эсал ганахь увкуна:

– Муна ина хъин хьуну. Тти бунагьру мабара, мунияргу оьккимур винма къахьуншиврул.

15Му чӀумал му инсаннал, лавгун, ягьудинал бакӀчитурахь бувсуна цува хъин увма Эса ивкӀшиву.

АрснайхчӀинсса Абадлийсса Оьрму

16Ягьудинал бакӀчитал Эса къума уллан бивкӀуна, Ганал му даву Ххуллун-кьини дурнутӀий+. 17Эсаллив гайннахь увкуна:

– Ттул Буттал мудан хъинмурди байсса, Нагу мукунмари байсса.

18Микку ягьудинал бакӀчитал луглан бивкӀуна, Эса цукун ивчӀан хъинавав тӀий, цанчирча Ганал Ххуллун-кьини лиян дуллалаврицӀун, Заннайн Ттул Ппу тӀий, Цала Цува Заннащал архӀал ацӀан уллай унутӀий+.

19Мунийн Эсал гайннахь увкуна:

– ХӀакьсса тӀайламур тӀутӀиссара зухь: Цайнува Цала Арснаща цичӀав бан къашайссар. Ганаща бан шайсса так Цала Буттал буллай ккавкмурди. Буттал баймурди Арсналгу байсса. 20Буттан Арс ххиранутӀий, Ганан ккаккан байссар гьарзат Цала буллалимур, зугу хъиннува махӀаттал хьунтӀиссару, цанчирча КӀанал Цала Арснан хъиннува тамашасса ишру ккаккан бантӀиссар+. 21Буттал ливтӀуминнан, утта буккан бувну, оьрму булайсса кунма, мукунма Арсналгу Цана ччиманан оьрму булайссар. 22Ххишалдаран, Буттал щинчӀав диван къакьукьайссар, щала диван КӀанал Арснайн тапшур бувну буссар,+
23циняннал Арснал хӀурматгу баваншиврул, Буттал хӀурмат байсса кунма. Арснал хӀурмат къабуллалиманал Га Гьан Увсса Буттал хӀурматгу къабуллалиссар+.

24ХӀакьсса тӀайламур буслай ура зухь: Ттул махъ баллалиманан ва На Цал Гьан Увманайн вихманан Абадлийсса Оьрмугу буссар, мунан дивандалийн учӀангу къабагьантӀиссар, му бивкӀулува Оьрмулувун увхссар+. 25ХӀакьсса тӀайламур буслай ура зухь: дукӀлай дур чӀун, дугу-дуркӀссар му – ливтӀуминнан Заннал Арснал чӀу баллалисса, бавминнан Оьрму булунтӀисса чӀун+. 26Оьрму булайсса каши Буттаву Цавура дусса кунна, мукуннасса каши КӀанал дуллуссар Арснахьхьунгу+. 27КӀанал Цала Арснахьхьун инсантуран диван кьукьаврил ихтияр дуллуссар, цанчирча Га Инсаннал Арс унутӀий.

28МахӀаттал машари муний, цанчирча дучӀантӀиссар чӀун, цӀана гьаврдаву буминнан Ганал чӀу баянтӀиссар+
29ва гай гьаврдавату буккантӀиссар. Хъинмур буллай бивкӀми утта буккан бантӀиссар Оьрмулувун буххан бан, оьмур буллай бивкӀмигу бизан бантӀиссар цанма бувсса таммихӀ ласун бан. 30Ттуща Ттуйнува Нава цичӀав бан къашайссар. На диван кьукьара, Буттал Ттухьва увкусса куццуй. Ттул диван аьдилсса диванни, цанчирча На Ттула бияла биттур банмур къабарача, Нава Цал Гьан Увманал бияла биттур банмур бара+.

Цала махъру хӀакьшиву Эсал тасттикь баву

31– На Ттуятува Нава буслай ивкӀссания, му зу хӀакьмунин ккалли къабанссия,+
32амма Ттуяту бувсун буссар Цаманалгу, Ттун кӀулли Ттуятува КӀанал бувсмур хӀакьсса бушиву. 33Зу ЯхӀъяначӀан зула инсантал гьан бувна, ганалгу зухь хӀакьмур бувсуна+. 34На инсантурал Ттуятува бувсмур аьркинну акъара, амма му зухь буслай ура зу ххассал бувминнавух хьуншиврул. 35ЯхӀъя ия яргну лавхъсса чирахъну, зугу цаппара хӀаллай ганал чаннаяту ххарину бияв+.

36Амма На зун чӀалачӀи бувмур ЯхӀъянал бувмунияр гужссар. Буттал Ттуйн бан тапшур бувсса ва На буллалисса иширттал На Буттал гьан увну ушиву чӀалачӀи буллалиссар+. 37Ттула Бутталла На гьан увсса, КӀаналли Ттуятусса хӀакьмур чӀалачӀи буллалисса. Амма зун тачӀав КӀанал чӀугу къабавссар, КӀанал лажингу къаккаркссар. 38КӀанал Махъгу зуву бакъассар, КӀанал Гьан Увманайн зу вихну бакъатӀий. 39Зу Мубараксса Луттирду лахьхьаврихун багьну буру, мукун зунма Абадлийсса Оьрму ласун ччай. Мубараксса Луттирдугурхха Ттуяту буслай бусса!+
40Амма зунма Оьрму ласун зу ТтучӀан бучӀан рязи хъанай бакъару.

41На инсантурал Ттуятура цӀарду дурния тӀий акъара, 42зугу Ттун кӀулссару: зун зула дакӀурдиву Зал ххирану акъар. 43На Ттула Буттал ЦӀаниятура увкӀсса, зурив На кьамул уллай бакъару, амма цу-унугу цала цӀанияту увкӀукун, зу му кьамул ару+. 44Туну шайссарив зуща Ттуйн вих хьун, агана зу куннаяту куннал цӀарду даврихун багьну, Ца акъа акъасса Заннал зуятура цӀа даву зун аьркинну дакъана+? 45Амма На Ттула Буттал хьхьичӀ зуйва тахсир бихьлансса ххай мабикӀари. Зуй тахсир бишинтӀима – зу цайн умуд бивхьусса Муса идавсри. 46Агана зу Муса идавсийн вихну бивкӀссания, зу Ттуйнгу вих хьунтӀиссияв, цанчирча Мусал Ттуяту чивчуну буссар. 47Зу Мусал чивчумунийн вихну бакъахьурча, шайссарив зуща На бусласимунийн вих хьун?!

6

Ххюазара адимина ххюва ччатӀул ва кӀива чавахърал уччин аву

(Мт. 14:13-21; Мк. 6:32-44; Лк. 9:10-17)

6^1•ЧӀал къавхьуну мунияр махъ Эса лавхъуна Галил бярнил тамур зуманив – ганийн ялагу Тибериад бяр учайссар. 2Ганал хъирив чӀявусса халкь лавгуна, цанчирча миннан ккарккуна, къашайшалт хъин буллай, Эсал дуллалисса хӀикматру. 3Эса зунттул хъачӀрайн гьаз хьуну, кӀикку Цала мюталимтуращал щяивкӀуна. 4Гъан хъанай дия ягьудинал Пейсах байрандалул чӀун+.

5ЦачӀанма чӀявусса инсантал най ккавккун, Эсал Филипплухь увкуна:

– Ча машан ласун хъинавав жунма вай инсантуран булунсса ччатӀ? – куну+.

6Банмур Цанма кӀулну бунугу, Эсал му суал буллуна Филипплул хӀал ккаккан. 7Филипплул жаваб дуллуна:

– КӀиттуршра динарийрансса[*] ччатӀ ласурчагума, гьарцаннан ца-ца касаквагу къабиянссар!

8Гама мюталимнал Андрейл, Симон-Петрдул уссил, увкуна:+

9– Шикку ца оьрчӀахь ххюва хъалул ччатӀ ва кӀива чавахъ бур, амма ми вайксса халкьуннан бияйссарив?

10Эсал увкуна:

– Миннахь щябикӀи учара.

Гикку кувссал лухччи дия, халкьгу кувссай щябивкӀуна. Гайннаву так арамтал ххюазараксса бия. 11ЧчатӀ лавсун, Заннайн щукругу бувну, Эсал щябивкӀминнайх ччатӀ бавчӀуна. Мукунна дуаьгу дурну, бавчӀуна чавахъругу. Инсантуралгу цанма ччан бивкӀссаксса ласайва+. 12Циняв бувччукун, Эсал Цала мюталимтурахь увкуна:

– ЛивчӀсса касакру батӀияра. ЦичӀав зия хьун маритари.

13Мюталимтурал бавтӀуна гай ххювагу хъалул ччатӀ канай бивкӀминнаяту ливчӀсса касакру. Гайннулгу ацӀния кӀива чӀапа бувцӀуна. 14Инсантуран Эсал дурсса хӀикмат ккарккукун, гай тӀун бивкӀуна:

– Мяйжаннугу Ва ур дунияллийн учӀантӀиссар увкусса Идавс+.

15Цува увгьуну, паччахӀну итан ччай бушиву кӀулну, Эса цӀунилгу Цувалу зунттуйн лавгуна.

Эса щинайх нанаву

(Мт. 14:22-33; Мк. 6:45-52)

16•МаркӀачӀан бивзукун, Эсал мюталимтал, бярничӀан бувчӀун, 17къаехърайгу щябивкӀун, бярнийх Капарнаумрайн лавгуна. ЦӀан ларкьуна, Эсама гайннащал акъая. 18Гужсса марч бивщуну, бяр гьалак хьуна. 19Кьуния ххюра ягу зувира стадия[*] диртукун, гайннан ккавккуна щинайх най къаехърачӀан гъан хъанахъисса Эса. Мюталимтал нигьабувсуна.

20– Нигьамабусари, Ва На ура, – увкуна Эсал.

21Гайннал Га ххарину къаехърай щяивтуна, къаехъгу гассят цивппа гьан ччай бивкӀсса зуманив дирну ляркъуна.

Эса – мяйжаннугусса Ссавруннаясса ччатӀри

22Хъиривмур кьини бярнил тамур зуманив ливчӀсса халкьуннал бакӀравун бувххуна цивппа бумур зуманив ца дакъа къаехъ къадиркӀшиву. Гайннан кӀула Эса га къаехърай Цала мюталимтуращал къащяивкӀшиву ва мюталимтал цивппалу лавгшиву. 23Тибериад шагьрулиясса цаймигу къаехъру дуркӀуна. Гай дацӀан дурна, Заллу Эсал дуаь дурну махъ, халкь ччатӀ канай бивкӀсса кӀанай. 24Я Эса, я Ганал мюталимтал тикку бакъашиву ккавккукун, инсантал, къаехъирттайгу щябивкӀун, Капарнаумрайн лавгуна Эсах луглан. 25Га гайннан тия чулиймур зуманив лявкъуну, цӀувххуна:

– Муаьллим, Ина шиккун цукун агьра?

26Эсал увкуна:

– ХӀакьсса тӀайламур буслай ура зухь, зу Ттух луглагисса хӀикматру ккарккунтӀий бакъаруча, зу ччатӀ канай бивкӀунтӀий ва буччиннин бувкунутӀийру. 27ЧӀумуйсса оьрму булайсса дукралулсса мабуллардича, Абадлийсса Оьрму булаймур дукралулсса буллалияра – мукунмур дукрар зун Инсаннал Арснал дулунтӀисса. Ганай бивщуну бунутӀий Цала Буттал, Заннал, мугьру.

28Му чӀумал гайннал цӀувххуна:

– Туну Заннан кьамулну бикӀаншиврул жу ци дуллан аьркинссару?

29Эсал увкуна:

– Заннал Гьан Увманайн вихну икӀаву – мури КӀанан кьамулну икӀаву.

30Микку гайннал цӀувххуна:

– Жу Вийнма вих хьуншиврул Ина жун цукунсса хӀикмат ккаккан данна? Вища ци хӀикмат дан хьунссар+? 31Масалдаран, жул ппухъруннал чулданий манна[*] канай бивкӀссар, му ишираяту Мубараксса Луттирдай чивчуну буссар: «Гайннан ссавниясса ччатӀ буллуссар», – куну.

32Эсал увкуна гайннахь:

– ХӀакьсса тӀайламур буслай ура зухь, Мусал бакъарча зун ссавния ччатӀ буллусса, Ттул Бутталли зун Ссавруннаяту хӀакьмур ччатӀ булайсса. 33Мури Заннал ччатӀ – Ссавруннаяту ливксса ва дунияллун Оьрму булайсса.

34Микку гай Ганахь тавакъю буллан бивкӀуна:

– Заллу, мудан була жун мукунсса ччатӀ+.

35Эсал увкуна:

– На Наварахха Оьрму булай ччатӀ. ТтучӀан учӀайма тачӀав ккашилну къаличӀантӀиссар, Ттуйн вихмагу мякь къахьунтӀиссар+. 36Амма, На зухь увкусса куццуй, зуна На ккаклай унугу, зу Ттуйн вих къахъанай буру. 37Буттал Ттун буллуми циняв, чара бакъа ТтучӀан бучӀантӀиссар, ТтучӀана увкӀмарив На тачӀав лихъан къаантӀиссар+. 38На Ссавруннаяту увкӀсса Ттунма ччимур бан акъара, На увкӀссара Нава Цал Гьан Увманал бияла биттур бан+. 39На Гьан Увманал бияла мури: КӀанал Ттухьхьунма буллуминнавату На цаягу пуч хьун къаитавур, Кьиямасса кьини гай На утта буккан бавур+. 40Ттул Буттал бияла – Арс ккавксса ва Ганайн вихсса гьарманан Абадлийсса Оьрму бикӀавури ва Кьиямасса кьини На га утта уккан авури+.

Ягьуди Эсащал рязи къашаву

41Тивахсса ягьуди сситулну гъалгъа тӀун бивкӀуна, Эсал увкусса: «На Ссавруннаяту ливксса ччатӀра», – тӀисса махъру бавну. 42Миннал увкуна:

«Яртал, Ва Эса, Юсуплул арс, акъарив? Жунмания кӀулли Ванал ппугу, нинугу! Цукун бюхъайссар Ванаща: „На Ссавруннаяту увкӀра“, – тӀун?»+

43Эсал увкуна:

– Сси мабизларди. 44ЩищачӀав ТтучӀан учӀан къашайссар, агана На гьан увсса Буттал му ТтучӀан кӀункӀу тӀутӀи къаарча. Нагу Кьиямасса кьини му утта уккан анна+. 45Идавстурал Луттирдай чивчуну буссархха: «Циняннан Заннал Цала лахьхьин бувну бикӀантӀиссар», – куну. Буттах вичӀи дирхьусса ва КӀанал дарс лаласласисса гьарца инсан ТтучӀан учӀайссар. 46Амма щинчӀав къаккавкссар Ппу, КӀаначӀату УвкӀманан акъасса, анжагъ ца Гананни Ппу ккавксса+. 47ХӀакьсса тӀайламур буслай ура зухь: Ттуйн вихманан Абадлийсса Оьрму бикӀантӀиссар. 48На Оьрму булай ччатӀра. 49Зул хъунбуттахъул чулданий манна канай бивкӀссар, амма гай ливтӀуссар. 50Ссавруннаяту Ликлакисса ва ччатӀ бувкумарив икъавчӀантӀиссар. 51На Ссавруннаяту ливксса Оьрму булай ччатӀра. Ва ччатӀ канакиманан Абадлийсса Оьрму бикӀантӀиссар. Ва ччатӀ – Ттул чурхри. На Ттула чурх харж буллалиссара дунияллун Оьрму булаврил цӀаний+.

52Микку ягьудинал дянив бяст багьуна:

– Цукунни Ванаща Цала чурх булун шайсса жува буканшиврул?!

53Эсал увкуна миннахь:

– ХӀакьсса тӀайламур буслай ура зухь: агана зу Инсаннал Арснал чурх къаканарча ва Ганал оь къахӀачӀларча, зуву Оьрму къабикӀантӀиссар+. 54Ттул чурх канакиманал ва Ттул оь хӀачӀлачӀиманал Абадлийсса Оьрму буссар, На му Кьиямасса кьини утта уккан антӀиссар, 55Ттул чурх бунутӀий хӀакьсса дукия, Ттул оьгу бунутӀий хӀакьсса хӀачӀия. 56Ттул чурх канакима ва Ттул оь хӀачӀлачӀима – му Ттуву умари, Нагу мунаву умара+. 57Абадлий сагъсса Буттал На гьан увсса куна ва Нагу Буттайну яхъанахъисса куна, цан На дукрану хъанахъимагу Ттуйну яхъанай икӀантӀиссар. 58Му ччатӀ Ссавруннаяту бувкӀссар, цуппагу зул ливтӀусса хъунбуттахъал канай бивкӀмур кунмасса бакъассар. Амма му ччатӀ канакиманан Абадлийсса Оьрму бикӀантӀиссар.

59Вана укун тӀий ия Эса, Капарнаумрай эбадат-къатлуву[*] вяъза-насихӀат бусласисса чӀумал.

Мюталимтуравасса цаппараннал Эса кьаитаву

60Му бавну, Ганал мюталимтуравасса чӀявуми цӀуру-кӀуру тӀун бивкӀуна:

– Ва я бувчӀин, я кьамул бан къашайсса зат бур. Щищар ваних вичӀи дишин шайсса?

61Мюталимтал Цала мукъурттийн бувну цӀуру-кӀуру тӀий бушиву кӀулсса Эсал гайннахь увкуна:

– Зун му къакьамулну бурив?! 62Туну яла зу ци учинну, Инсаннал Арс Цува хьхьичӀва ивкӀнийн гьаз хъанай ккаккарча+? 63Оьрму РухӀирал булайссар, инсанначӀа цачӀава му булунсса гуж бакъассар. На зухь увкусса махъру – РухӀри ва оьрмур. 64Амма зуву цаппара вих бакъасса буссар.

(Эсан бакӀрайва кӀулну бия вих бакъами цумирив ва Цайна цума хаин хьунтӀиссарив.)+
65Мунийн бувну Ганал увкуна:

– Муниятуяв На зухь тӀутӀисса, къашайссар цумацаннащагу ТтучӀан учӀан, агана Ттул Буттал мукун ккаккан бувну бакъахьурча.

66Микку Ганал мюталимтурава чӀявуссаннал Га кьаивтуна, ххишала Ганащалгу къабачайва.

67– Зугу На кьаитанвагу ччай бакъарув? – увкуна Ганал ацӀния кӀиягу мюталимнахь.

68Симон-Петрдул увкуна:

– Ттул Заллу, жу яла щичӀан гьаву? Вихь бур Абадлийсса Оьрмулийн буцайсса махъру. 69Жу Вийн вихру, жун кӀулли Ина Заннал гьан увсса Мубарак ушиву+.

70Эсал увкуна:

– На бакъарив зу ацӀния кӀиягу Ттула вакилталну язи бувгьусса? Амма зуватусса ца – Иблисри!+

71Га гъалгъа тӀисса Ягьудаятуя, Кариотлиятусса Симоннул арснаяту, му цувагу, ацӀния кӀиннавасса ца унугу, яла-махъ Ганайн хаин хьунтӀиссар+.

7

Эсайн Ганал уссурвал вих къахъанахъаву

7^1Мунияр махъ Эса Галил билаятрайх занай ия. Ягьудинавун Га най акъая, ягьудинал бакӀчитуран Га ивчӀан ччай бунутӀий+. 2Ягьудинал Чятирдал байран[*] гъан хъанан диркӀукун, 3уссурварал Ганахь увкуна:

– Шикку маацӀарача, Ягьудинавун насу, Вила мюталимтурангу Инара дуллалисса хӀикматру ккакканшиврул+. 4Машгьур хьун ччисса цаягу кьюлтӀну зий къаикӀайссархха. Агана мукунсса давуртту дуллай ухьурча, Вила Инава дунияллун ккаккан ува.

5ХӀатта уссурвалгума Ганайн вих хъанай бакъая. 6Эсал гайннахь увкуна:

– Ттул чӀун уттигу къадуркӀссар, зуцӀун тӀурча ччимур чӀун даркьуссар+. 7Зу дунияллул халкьуннан къаччан къавхьуссару, Нарив къаччан хьуссара, цанчирча На буслай унутӀий инсантуравусса оьккимуния ва оьмуния+. 8Зу насияра байрандалийн, Нарив къагьанна, Ттул чӀун уттигу къадуркӀссар.

9Мукунгу куну, Эса Галил билаятрай авцӀуна.

Заннал Къатлул хӀаятравусса Эсал вяъза

10Амма уссурвал байрандалийн лавгукун, Эсагу лавгуна, так аьлттуну къалавгунача, цайминнан къакӀулну лавгуна. 11Байрандалий ягьудинал бакӀчитал Ганах луглай, цӀухлай бия:

– Чуври Га? – тӀий.

12Халкьуннаву Эсаяту чӀявусса хаварду бия. Цавайннал Га ххуйсса Инсан ур учайва, гайминнал – Га халкь хъяврин буллай ур учайва. 13Амма, ягьудинал бакӀчитурая нигьа буслай, аьлттуну Ганаяту цичӀав къаучайва+.

14Байрандалул дачӀи чӀун ларгун дия, Эса, Заннал Къатлул хӀаятравун увкӀун, вяъза-насихӀат буслан ивкӀсса чӀумал. 15Ягьудинал бакӀчитал махӀаттал хъанай, цӀухлай бия:

– Чари Ванан вакссава ххуйну Мубараксса Луттирдай бумур кӀулсса, Вания чувчӀав дуклай акъассия? – тӀий.

16Эсал увкуна:

– На зухь бусласимур Ттуйнува Нава буслай акъара, Нава Гьан Увманаяту бавмур буслай ура+. 17Мяйжаннугу Заннал бияла биттур бан ччиманан кӀул хьунтӀиссар, Ттул Махъ Заннаяту нанисса буссарив, ягу На Ттуйнува Нава гъалгъа тӀиссарав. 18Цала чулуха гъалгъа тӀутӀима цаятура цӀа даврих луглай икӀайссар, Цува Гьан Увманал цӀа бюхттул дан ччима хӀакьмур буслай уссар, щялмахъгу ГаначӀа бакъассар+. 19Муса идавсилгу дуллуну дакъаяв зун Кьанун? Амма зуяту цаягу Кьанундалий тӀимур буллай акъар. Зу циван буру На ивчӀан ччай+?

20– Ина жин бувххун урав-вар?! Цу ур Ина ивчӀан ччай? – увкуна халкьуннал+.

21Эсал увкуна:

– На так ца хӀикмат дав Ххуллун-кьини[*], зурив уттигу гьич зуйнма зува букӀлай бакъару. 22Мусал зун ссуннат буллан лахьхьин бунни (ссуннат баву Мусаяту дакъарча дайдирхьусса, хъунбуттахъаятур), зугу ссуннат Ххуллун-кьинигума бару. 23Агана Ххуллун-кьини Мусал Кьанун зия къахьуншиврул оьрчӀан ссуннат бан бучӀину бухьурча, циванну зу Ттуйн сситтулсса Ххуллун-кьини На инсан щалава хъин увнутӀий+? 24Затирттах ялттутува къабуруглай, аьдлулийну диван булувара+.

25Микку цаппара Ярусалимрал инсантал цӀухлан бивкӀуна:

– Ва акъарив вайннан ивчӀан ччима? 26Ванахха Ва халкьуннал хьхьичӀ аьлттуну гъалгъа тӀий, Ванан къадагъа дуллалимагу акъар. Бюхъайхха Ва МасихӀ ушиву бакӀчитурал балжи бувну бикӀан? 27Амма жунма кӀулли Ва ча увкӀссарив, МасихӀ увкӀсса чӀумаллив щинчӀав кӀулну къабикӀантӀиссар, Га чату увкӀссарив+.

28Микку Заннал Къатлул хӀаятраву вяъза бусласисса Эсал лахъну увкуна:

– Зун мяйжаннугу На кӀуллив, На чассаривгу кӀуллив?! На Ттуйнува Нава къаувкӀссара! На Гьан Увма – ТӀайлассамари! Амма зун КӀа къакӀулссар. 29Ттуннив КӀа кӀулли, цанчирча На КӀаначӀату увкӀра, КӀаналла На гьангу увсса!+

30Миннан Эса угьан ччай бия, амма Ганайн щилчӀав ка гьаз къадуруна, цанчирча Ганал чӀун дуркӀун дакъая+. 31Гиккусса ккучундалувасса чӀявусса Ганайн вих хьуна. Гай бия:

– Лажинни, МасихӀ увкӀсса чӀумал Ганал жунна Ва Инсанналнияр чӀярусса хӀикматру ккаккан дантӀиссарив? – тӀий+.

Диндалул бакӀчитурал Эса угьансса кьаст

32Фарисейтуран бавну бия инсантал Эсал хӀакъираву бакъакьлай бушиву, мунияту хъун рувхӀанийтурал ва фарисейтурал Заннал Къатлувусса къаралчитал гьан бувну бия Га угьан. 33Эсал увкуна:

– Уттигу къахъунмасса хӀал хьунтӀиссар Ттул зущал, яла На занахьунтӀиссара Нава Гьан УвманачӀан+. 34Зу бикӀантӀиссару Ттух луглай, амма къалякъинтӀиссара, ва На унийн зуща бучӀан къахьунтӀиссар+.

35Гивах бивкӀсса ягьуди куннахь кув цӀухлан бивкӀуна:

– Жущава бучӀан къашайсса чунай ачин ччай урвав Ва? Ва жула халкь грекнаву ппив хьуну бусса кӀанайнвагу гьан кьастну акъарвав, грекнахьгу вяъза буслан? 36Ци пикрилий иявав Ва: «Зу бикӀантӀиссару Ттух луглай, амма къалякъинтӀиссара» ва «На унийн зуща бучӀан къахьунтӀиссар», – тӀутӀийни?

37Байрандалул махъра-махъсса ва яла сий дусса кьини Эсал ивзун лахъну баян бувна:

– Мякьну ума ТтучӀан ухьхьувча, мякь лиххан бувача+. 38Мубараксса Луттирдай увкуну буссархха: «Ттуйн вихманал дакӀнивату Оьрму булай щинал нехру дачинтӀиссар», – куну.

39Эсал укун увкуну бур, Цайнма вих хьуминнавун ликкантӀисса Заннал РухӀирая буслай. Вих хьуминнавун уттигу Заннал РухӀ къалирккун диркӀссар, цанчирча уттигу Эсал цӀа бюхттул хьуну къадиркӀссар+.

40Ккучундалувусса цаппара инсантурал, Эсал махъру бавну, увкуна:

– Ва мяйжаннугу ур жува Цах ялугьлагьисса Идавс!+

41Гайми бия:

– Ва МасихӀри! – тӀий.

Шамулчинми бия:

– Къабюхъайссар МасихӀ Галил билаятрая учӀан! 42Яр, Мубараксса Луттирдай чивчуну бакъарив, МасихӀ Давуд паччахӀнал тухумраватусса ва Байт-ЛахӀим шяраватусса икӀантӀиссар куну?!+

43Эсал хӀакъиравусса халкьуннал пикри личӀи-личӀи хьуна+. 44Цаппараннан Га угьан ччай бия, амма Ганайн щилчӀав ка къарщуна.

Эса МасихӀ ушиврийн Ягьудинал бакӀчитал вих къашаву

45Заннал Къатлул къаралчитал хъун рувхӀанийтурачӀан ва фарисейтурачӀан занахьувкун, гайннал къаралчитурахь цӀувххуна:

– Та циван къауцарду зущала? – куну.

46Къаралчитурал увкуна:

– Та Инсан куна гъалгъа тӀунсса цучӀав уттинин къаувккунни.

47– Танал тти зугу хъяврин буврув? – куну, цӀувххуна фарисейтурал. 48– Яртал, цаягу бакӀчи ягу фарисей вих хьурив Танайн? 49Гай алтта-къаланнан ци кӀулссар Кьанундалуяту? Гай бур нааьна лирксса инсантал!

50ЭсачӀан хьхьичӀвагу увкӀун ивкӀсса Никодим тӀисса фарисейтуравасса цаннал цӀувххуна:+

51– Дуллалиссарив жула Кьанундалул жухьхьунна ихтияр, инсаннах вичӀигу къадирхьуна, га ци дуллалиссарив кӀулгу къабувнува, ганан диван кьукьлан?

52Гайннал увкуна:

– Тти инагу Галил билаятраясса урав? Мубараксса Луттирдавун урувгун, кӀул бува: Галил билаятраяту увксса идавс акъассар.

53Мунияр махъ циняв шаппа-шаппай лавгуна.

8

8^1Эсама Элион зунттуйн лавгуна.

Ласнайн хаиншиву дурсса щарсса Эса МасихӀнал багъишла даву

2КӀюрххи-кӀюрххила Га цӀунилгу лавгуна Заннал Къатлул хӀаятравун. Ганал лагма чӀявусса инсантал бавтӀуна, Гагу щяивкӀуна, гайннахь вяъза-насихӀат буслай. 3Тавратрал аьлимтурал ва фарисейтурал дурцуну бувкӀуна ласнайн хаиншиву дуршиврий ашкара дурсса щарсса. Гагу халкьуннал хьхьичӀ дацӀан дурну, 4гайннал Эсахь увкуна:

– Муаьллим, ва щарсса дургьуссар ласнайн хаиншиву дуллалисса кӀанай! 5Тавратрай Мусал жуйнма амру буллай ур мукунми чарттах литӀун. Ина ци учинна?

6Гайннал му цӀувххуна, Эсавату тӀайла бакъасса махъ личин бувну, яла Ганай тахсир бишинсса кьасттирай. Эса, кьус ивкӀун, кӀиссурах аьрщарай цирив чичлай ия+. 7Гайрив Ганахун бахчуну бия, гава суал буллай. Микку Эсал, гьаз хьуну, увкуна:

– Зуватусса бунагь бакъаманал цалчин бищача мунийх чару.

8ЦӀунил кьусгу ивкӀун, Га ялагу аьрщарай чичлан ивкӀуна. 9Му чӀумал гай, цаннал хъирив ца гичча бавчуна, хьхьичӀва-хьхьичӀ хъуними лавгуна. Гикку ливчӀуна Эса ва га щарсса. 10Эсал, гьаз хьуну, ганихь цӀувххуна:

– Ци буври вай вий тахсир бихьлай бивкӀми? ЩилчӀав вин диван буврив?

11– Къабувунни, Заллуй, – увкуна ганил.

– Туну Нагу къабанна, – увкуна Эсал. – Насуча, уттиния тийнмай бунагь мабара+.

Эса МасихӀ дунияллунсса Чани ушиву

12Эса цӀунилгу халкьуннащал гъалгъа тӀун ивкӀуна. Ганал увкуна:

– На дунияллунсса Чанира. Ттул хъирив нанима цӀаннаву къазанантӀиссар, ганан Оьрму булайсса Чани бикӀантӀиссар+.

13Му чӀумал фарисейтурал увкуна:

– Ина Инава ура Виятура барашин дуллай, мунияту Вил барашин къамяйжанссар+.

14Эсал увкуна:

– На Ттуятура Нара барашин дуллай унугу, Ттул барашин хӀакьссар, цанчирча Ттун Нава ча увкӀссарав ва чунай Нава наниссарав кӀулнутӀий. Зуннив хаварвагу бакъар На ча увкӀссарив, чунай наниссарив+. 15Зу буру инсаннал дуциндарайсса пикрирдай диван кьукьлай, Нарив щинчӀав диван кьукьлай акъара+. 16Амма На диван кьукьирчагу, Ттул диван аьдилсса диванни, цанчирча На Навалу акъассара, Ттущал На гьан увсса Ппугу уссар+. 17Зул Кьанундалийрив чивчуну буссар, агана кӀия бара ухьурча, барашин мяйжанссар куну. 18Ттула хӀакъираву барашин дуллалиссара На Нарагу, На гьан увсса Ттул Бутталгу+.

19Му чӀумал гайннал цӀувххуна:

– Чув уссарар вил Ппу? – куну.

Эсал увкуна:

– Зун я На, я Ттул Ппу къакӀулли. Агана зун На кӀулну ивкӀссания, зун Ттул Ппугуя кӀулну икӀантӀисса+.

20Ганал мукун увкуна, Заннал Къатлувусса хазналучӀа вяъза-насихӀат бусласийни. Амма Га щилчӀав къаувгьуна, цанчирча Ганал чӀун уттигу дуркӀун дакъая+.

МасихӀ Ссавруннаяту увкӀма ушиву

21Эсал цал ялагу увкуна ягьудитурал бакӀчитурахь:

– На най ура, зурив Ттух луглантӀиссару, лигу-литӀунтӀиссару зула бунагьру хӀалал къабивтунма. На нанисса кӀанайн зуща бучӀан къашайссар+.

22Гай цахьва цивппа цӀухлан бивкӀуна:

– Му Цанма Цала бан най урив? Мукун учин ччайвагу акъарив Му: «На нанисса кӀанайн зуща бучӀан къашайссар» – тӀутӀийни?

23Эсама гихунмай буслай ия:

– Зу буру шиччасса, аьрщараятусса, Нарив увкӀра кӀия, Ссавруннаяту. Зу буру ва дунияллулми, Нарив ва дунияллулма акъара+. 24Муниятурахха На зухь тӀутӀисса, зу зула бунагьирттавува литӀунтӀиссару тӀий. Агана зу На Нава тӀима ушиврийн вих хъанай бакъахьурча, зу мяйжаннугу литӀунтӀиссару зула бунагьирттавува.

25– Туну Ина цура? – цӀухлай бия гай.

– На зухь бакӀрайва бусавхха Нава цу уссарав, – увкуна Эсал. 26– Ттул зуяту бусансса чӀявусса бур, чӀявусса бур зуй тахсир бишинссагу, амма На Гьан Увманал хӀакьмурди учайсса, КӀанаяту Ттунма бавмур На дунияллухьгу буслай ура+.

27Тайннан къабувчӀуна Га цахьва Буттаяту буслай ушиву. 28Эсал увкуна:

– Зу Инсаннал Арс кӀийн лахъан увкун[*], му чӀумалли зун кӀул хьунтӀисса На Нава тӀима ушиву ва Ттуйнура Нара цичӀав къадайшиву, Ттунма Буттал лахьхьин бувмур буслай ушиву+. 29На Гьан Увма Ттущалли усса, КӀанал На Навалу къакьаитайссара, На КӀанан ччимур буллай унутӀий+.

30Ми махъру бавну махъ, Ганайн чӀявусса инсантал вих хьуна+.

Мяйжаннугу Заннал оьрчӀруну хъанахъиминнаяту

31Цайнма вих хьусса ягьудинахь Эсал увкуна:

– Зу На лахьхьин бувмунийн дакӀ тӀайлану бикӀарча, зу мяйжаннугу Ттул мюталимталлу. 32Му чӀумал зун кӀул хьунтӀиссар хӀакьмур, хӀакьмунил тӀурча зу тархъан бантӀиссару.

33Гайннал увкуна:

– Жу Ибрагьим идавсил агьлу-авладру, жу тачӀав щилчӀав лагъартнугу къабивкӀссару. Цукунни жу «тархъанми хьунтӀисса»+?

34Эсал увкуна:

– ХӀакьсса тӀайламур тӀий ура зухь: гьарца бунагь буллалима бунагьрал лагъри.
35Лагъ мудан залуннал къатлуву къаикӀайссар, так арсри мудан буттал къатлуву икӀасса. 36Мунияту агана Арснал зу тархъан барча, зу мяйжаннугу тархъанми хьунтӀиссару. 37Ттун кӀулли зу Ибрагьимлул агьлу-авлад бушиву, амма зу На ивчӀан хӀадурну буру, цанчирча зу Ттул махъ вив итабакьлай бакъару+. 38На зухь буслай ура Ттунма БуттачӀа ккавкмур, зурив буллай буру зула буттая бавмур.

39– Жул ппу Ибрагьимри, – увкуна гайннал.

– Агана зу Ибрагьимлул оьрчӀру бивкӀссания, зугу Ибрагьимлул даймур дуллай бикӀантӀиссияв,+
40зурив буру На, Ттунма Заннаяту бавсса хӀакьмур зухьва бусласима, ивчӀан кьасттирай. Ибрагьим мукун зий къаивкӀссар. 41Зу буру зулама буттал дурмур дуллай.

– Жу муку-тукунсса зунарай бувми бакъарухха, – тӀий бия гай, – жул Ппу цари, Цува Зал.

42Эсал гайннахь увкуна:

– Агана зул Ппу Зал ивкӀссания, зун На ххирану икӀантӀиссияв, цанчирча На ЗанначӀату увкӀун унутӀий, вана На шикку. На Ттуйнува Нава къаувкӀрахха, На гьан увунна КӀанал. 43Циванни зун На зухьва тӀутӀимур къабувчӀлачӀисса? На тӀутӀимур зун баллайвагу бакъар. 44Зул ппу Иблисри, ганин ччимурди зунгу буллан ччисса. Инсан ляхъан увния шийнай га бивкӀссар инсантал литӀаймур, тачӀав га хӀакьмунил чулухгу къабивкӀссар, хӀакьмур ганиву цивува бакъатӀий. Га аьдатссар щялмахъру буслай, га цуппа бунутӀий щялмахъчигу, щялмахърал ппугу+. 45На зухьва хӀакьмур бусласийни, зу Ттуйн вих къахъанахъиссагу зул ппу Иблис бунутӀийри. 46Хьунссарив зуща щища-бунугу, На бунагь буллай ур куну, ашкара ан? Туну На зухьва хӀакьмур буслай унува, циванну зу Ттуйн вих къахъанахъисса? 47Зал ххираманан Заннал тӀутӀимур баяйссар. Зун На тӀутӀимур къабаллалиссар, зу Зал ххирами бакъатӀий.

«На Ибрагьим аннина Уссамара»

48Тикку бивкӀсса ягьудитал Эсахь тӀун бивкӀуна:

– ТӀайлархха жул халкьуннал Ина самаричура[*], ххишалдаран Вивун жингу бувххун бур тӀутӀаву+.

49– Къабувхссар Ттувун жин, – увкуна Эсал, – На Ттула Буттал тӀиний авцӀумара, зурив буру На кьюкьин уллай+. 50На Ттула цӀа бюхттул данмуних луглай акъара, Цама уссар Ттул цӀа бюхттул данмуних Луглагима ва Диван Кьукьайма+. 51ХӀакьсса тӀайламур тӀий ура зухь: Ттул мукъуя къаувкманан абадул абадлий бивкӀу бакъассар+.

52Микку ягьудитурал леххаву увкуна:

– Утти жун мяйжанну кӀулли Ина жин бувхма ушиву! Ибрагьим ивкӀуссар, циняв идавсталгу ливтӀуссар, Инарив ура Вила мукъуя къаувкманан абадлий бивкӀу бакъассар тӀий. 53Вар туну, Ина жул хъун ттатта Ибрагьимлуяр лавайссарав? Ибрагьимгу ивкӀуссар, идавсталгу ливтӀунни. Ина Инава цура тӀий ура?

54Эсал увкуна:

– Агана На Ттула цӀа Нара бюхттул дуллай ивкӀссания, му цӀа ссанчӀав ккаллину къадикӀантӀиссия. На бюхттул уллай ура, зугу зула Залли тӀисса, Ттула Буттал+. 55Зуннив КӀа кӀулнувагу акъар. Амма Ттун КӀа кӀулли. Агана На, КӀа Ттуна къакӀулли, увкуссания, Нагу зу кунасса щялмахъчи хьунссияв. Амма Ттун КӀа кӀулли, биттургу буллай ура КӀанал махъ+. 56Зул ппу Ибрагьим ххари айсса ивкӀссар, Ттул кьини ккакканссар тӀисса пикрилул, ганан ккагу-ккаркссар ва кьини, талихӀрайнгу увкссар+.

57– Винния ххюцӀалла шиннарагу дакъар, – увкуна Ганахь ягьудинал, – Вин Ибрагьим ча ккаккайссия?

58Эсал увкуна:

– ХӀакьсса тӀайламур буслай ура зухь: На Ибрагьим аннина Уссамара[*]!

59Микку гайннал Ганайх бищун чартту лавсуна, амма Эса Заннал Къатлул хӀаятрава увккун лавгуна гайннаща лякъин къахьунсса куццуй+.

9

Эсал мурчӀун чани бучӀан баву

9^1Ца чӀумал Эсан, чӀарах най унува, ккавккуна ца инсан, ниттил увния шийнай мурчӀисса. 2Ганал мюталимтурал увкуна:

– Муаьллим, циванни ва инсан мурчӀину увсса? Щилли бунагь бувну бивкӀсса – ванал цаларив ягу ванал нитти-бутталлив?

3– Юх, ва ванал бунагьрахлу ягу ванал нитти-буттал бунагьрахлу акъар мурчӀисса, – увкуна Эсал, – ва укун лявхъуссар ванайну Заннал Цала кьудрат чӀалачӀи дан. 4Дунияллий чани буссаксса, жура На Гьан Увманал давуртту дурну къуртал дан аьркинссар. Хьхьу гьан хъанай дур, яларив щищачӀав цичӀав бан къахьунтӀиссар+. 5На дунияллий уссаксса, На дунияллунсса Чанира+.

6Мукунгу куну, аьрщарал къеппи лавсун, гай аьрщарайн пув куну, гайннувух чӀенпи хӀала дурну, гай мурчӀул иттах дурккуна+.

7– Утти насуча, Силоам хӀавзираву лажин дисса, – увкуна Ганал мурчӀухь (Силоам тӀисса «гьан дурсса щин» тӀиссар).

МурчӀу лавгун, лажин дирссуна, махъунай увкӀуна, янин чанигу бувкӀун+. 8Ганал чӀаххул ва га ганиннин хьхьичӀ цадакьа була тӀий ккавкми куннахь кув цӀухлай бия:

– Вар, ва акъаяв даин шивах щяивкӀун, цадакьа була тӀий ивкӀма?

9Цавай бия гана гари му тӀисса, гайминнал учайва:

– Акъарча, му анжагъ ганаха лавхьхьусса ур, – куну.

Хъин увмарив тӀий ия:

– Вана ва нара га инсан.

10– Туну цукун бувкӀрияр вин чани? – тӀий, цӀухлай бия ганахь.

11Ганал увкуна:

– Эса тӀисса адиминал кьяркьи дурну, ттул иттах дурккунни, яла ттухь увкунни, насуча Силоамрайн, лажин дисса куну. На лавгра, диссав лажин, яруннин чанигу бувкӀунни.

12– Чув ур Му Цува? – тӀий, цӀухлай бия ганахь инсантал.

– Ттун къакӀулли, – увкуна чани бувкӀманал.

13Му чӀумал га адимина фарисейтурачӀан увцуна. 14Эсал кьяркьи дурну, мурчӀул иттах гай дурккун дия Ххуллун-кьини+. 15Фарисейтурал ганахь цӀувххуна, вил яруннин чани цукун бувкӀри куну.

– Ганал ттул иттах кьяркьи дургъуна, – увкуна чани бувкӀманал, – на лажин дирссуссия, микку ттул яруннин чани бувкӀуна.

16Цаппара фарисейтал тӀун бивкӀуна:

– Га Инсан Заннаятусса акъар, цанчирча Га ур Ххуллун-кьини дан къабучӀимур дуллай.

Гаймирив цӀухлай бия:

– Бунагькарнаща цукун шайссар мукунсса хӀикматру дан? – тӀий.

Микку гайннал дянив бяст багьуна+. 17Гай цӀунилгу чани бувкӀманахь цӀухлан бивкӀуна:

– Ина инава ци учивияв Ганая? Вил ярунниннихха Ганал чани бучӀан бувсса.

Га адиминал увкуна:

– Га Идавсри, – куну+.

18Га мурчӀисса ивкӀшиврий ва утти ганан чани бучӀан бувшиврий ягьудитал уттигу вих хъанай бакъая. Мунияту ганал нитти-буттайн оьвкуна.

19– Ва зул арсрив? – куну, цӀувххуна гайннал. – Ванаятуяв зу ниттил лякьлуватува мурчӀисса уссия тӀутӀисса? Цукунни ванан тти чани бувкӀсса?

20– Жун кӀулли му жула арс ушиву, – увкуна нитти-буттал, – жун кӀулли му мурчӀину увшиву. 21Мунал яруннин чани утти цукун бувкӀссарив, щил бучӀан бувссарив жун къакӀулли. ЦӀуххара мунахь цахьва. Тти му балугъравун увхссар, цахлура жавабгу мунал цала дулунтӀиссар.

22Нитти-буттал мукун увкуна ягьудинал бакӀчитураясса нигьал, цанчирча миннан кӀулну бия, ягьудинал бакӀчитурал хӀукму бувну бушиву, Эса мяйжаннугу МасихӀнан ккалли уллалими эбадат-къатлуяту яла бичин+. 23Мунияту нитти-буттал увкуну бия: «Тти му балугъравун увхссар, цахлура жавабгу мунал цала дулунтӀиссар», – куну.

24Фарисейтурал кӀилчингу оьвкуна мурчӀину ивкӀсса адиминайн.

– Заннал ЦӀанийну тӀайламур буси, – увкуна гайннал, – Га Инсан бунагькар ушиву жун кӀулли.

25Чани бувкӀманал увкуна:

– Га бунагькардив-акъарив ттун къакӀулли. Ттун кӀулмур ца затри – на мурчӀину уссияв, цӀана ттун чани бур!

26Гайннал ялагу цӀувххуна:

– Ганал вин ци бувна? Вил яруннин чани Ганал цукун бучӀан бувна?

27Га адиминал увкуна:

– Нания зухь бусав. Зу ттух вичӀи къадирхьуна. Циванни зун мува му цӀунилгу бавну ччисса? Зу Ганал мюталимтал хьун ччай бурув?

28Гай ганахун дяъван бивкӀуна:

– Ина инава ура Ганал мюталим! Жу Муса идавсил мюталимталлу! 29Жун кӀулли Мусащал Зал гъалгъа тӀий ивкӀшиву, Га Инсаннив чассариввагу жун къакӀулли+.

30Чани бувкӀманал увкуна:

– Му дурхха махӀатталшивурагу! Зун Га чассарив кӀулну акъар, Ганал тӀурча ттун чани бучӀан бувунни. 31Жунма кӀулли Заннал бунагькартурах вичӀи къадишайшиву. КӀанал вичӀи дишайссар так Цаятура нигь думанах ва Цала биялалийн мютӀийманах. 32Аьвзал заманная шийнмай щинчӀав къабавссияхха, мурчӀину ниттил увманан чани бучӀан бувссар тӀий. 33Агана Га Инсан Заннаятусса къаивкӀссания, Ганаща цукунчӀавсса хӀикмат дан къахьунссияхха.

34Микку гайннал увкуна:

– Ниттил лякьлува увкнийва вий бунагь бивкӀун бур. ХӀатти цири вил жухь аькьлурду буслан! – куну.

Гайннал га адимина гива уккан увна.

35Эсан фарисейтурал га уккан увшиву бавну, лявкъуну гагу, цӀувххуна:

– Ина вихрав Инсаннал Арснайн? – куну.

36– Му цумари, Заллу? – увкуна чани бувкӀманал. – Буси ттухь, на Мунайн вих хьуншиврул?

37Эсал увкуна:

– Вана ва Нарахха Му, вищал Гъалгъа ТӀима+.

38Му чӀумал инсаннал увкуна:

– Заллу, на вихра, – куну, Эсайн икрамгу бувна.

39Эсал увкуна:

– На увкӀра ва дунияллийн мяйжаннугу чани буми ва мурчӀими чӀалачӀи бан, мурчӀинан чани булун, чани буми мурчӀи бан.

40Ганащал бивкӀсса фарисейтурал, му бавну, увкуна:

– Ци? Туну, жугу мурчӀимирив?

41Эсал увкуна:

– Агана зу мурчӀисса бивкӀссания, зуй бунагь къабикӀантӀиссия, амма зу, жун чани бур тӀий бухьувкун, бунагь зуй личӀлачӀиссар+.

10

Эса – яттин хъинсса ХӀухчур

10^1Эса тӀий ия:

– ХӀакьсса тӀайламур тӀий ура зухь: яттимащилувун хьулувух къаувххун, цамур куццуй ухлахима – му цуркур ва къачагъри. 2Хьулувух ухлахима – му ми яттил мяйжансса хӀухчур. 3Къаралчинал мунан къапу тӀитӀайссар, яттингу мунал чӀу баллалиссар. Мунал цӀарду кӀицӀ дурну, цала яттийн оьвкуну, гай буккан байссар. 4Гай циняв буккан бувну махъ, гайннул хьхьичӀ ачайссар, яттугу мунал хъирив бачайссар, цанчирча гайннун мунал чӀу кӀулнутӀий. 5Гай къабачинтӀиссар ятманал хъирив, гай лихъантӀиссар мунаяту, цанчирча мунал чӀу къакӀулнутӀий.

6Эсал ва мисал ишла бувна, амма гайннан къабувчӀуна Га ссая гъалгъа тӀий уссарив+.

7Микку Эсал цӀунилгу увкуна:

– ХӀакьсса тӀайламур тӀий ура зухь: Нара яттинсса хьулу. 8Ттуяр хьхьичӀ букӀлай бивкӀсса циняв – ми цуркинт ва къачагъталли, яттилгу гайннах вичӀи къадирхьуссар. 9Нара хьулу: Ттувух нанима ххассал антӀиссар. Мунаща бюхъайссар уххангу, уккангу, мунан лухччигу лякъайссар. 10Цурку учӀайссар анжагъ бацин, литӀун, бат бан, Нарив увкӀра Оьрму булун – цуппагу гьарца чулуха щаллусса Оьрму булун.

11Нара – яттин хъинсса ХӀухчу[*]. Хъинсса хӀухчил цала яттихлу жан дулайссар+. 12Багьлух увгьусса хӀухчу яттил заллу акъар; барцӀ бувкӀсса ккаккайхту, яттугу кьабивтун, га лихъайссар. БарцӀгу яттийн ххявххун, ттурзан ппив-ххив дайссар+. 13Багьлух увгьума лихъайссар, цанчирча му багьлух увгьусса унутӀий ва мунал яттих аякьа къадайнутӀий.

14Нара – яттин хъинсса ХӀухчу. Ттун кӀулли Ттула ятту, гайннунгу На кӀулссара. 15Буттан Нава кӀулсса куна, Ттунгу Ттула Ппу кӀулли. На Ттула яттихлу Ттула оьрму буллай ура+. 16ТтучӀа буссар цаймигу ятту, ва ттурзандалувун къабагьайсса, гайгу Нари буцин аьркинсса. Гайннунгу Ттул чӀу баянтӀиссар, ца ттурзангу, ца ХӀухчугу хьунтӀиссар+. 17Буттан На ххирассара, цанчирча На Ттула оьрму яттихлу буллай ура, яла га цӀунилгу Нава махъунмай кьамул баншиврул+. 18ЦучӀав акъар Ттуща оьрму зехлай, На Навара хушрай Ттула оьрму яттихлу буллалисса. Ттухь кьудрат дуссар Ттула яттихлу оьрму булунгу, га цӀунил махъунмай кьамул бангу. Мукунссар Ттун Ттула Буттаяту нанисса амру+.

19Ми мукъурттих вичӀи дирхьусса ягьудинал дянив цӀунилгу бяст багьуна+. 20ЧӀявуми бия:

– Ва ур жин бувххун, къакру тӀий, циванни Ванах вичӀи дихьлан? – тӀий+.

21Гайми бия:

– Жин бувхманаща укун гъалгъа тӀун къашайссар! Жиндалуща шайссарив мурчӀиминнан чани бучӀан бан?!

Диндалул бакӀчитал Эсайн вих бакъашиву

22Ярусалимрайн дуркӀуна ЦӀулагаврил байран[*]. Га дия кӀи. 23Эса ия Заннал Къатлул хӀаятраву, Сулайман идавсил ларзулух[*] занай+. 24Ганал лагма бавтӀун бия ягьудинал бакӀчитал.

– Уттигу цуксса хӀаллай бикӀаву жу Ина Цурив къакӀулну? – тӀий бия гай. – Инава МасихӀ ухьурча, тӀайланма буси жухь+.

25Эсал увкуна:

– На зухь бусавхха, амма зу вих хъанай бакъару. Ттуяту зухь бусласиссар Ттула Буттал цӀанияту На дуллалимунилгу+. 26Зурив Ттуйн вих хъанай бакъару, зу Ттул яттиватуми бакъатӀий. 27Ттулми яттин Ттул чӀу баяйссар, Ттун гай кӀулссар, гай Ттул хъирив наниссар. 28На гайннан Абадлийсса Оьрму буллалиссара, гай тачӀав къалитӀунтӀиссар, гай Ттул канища щилчӀав къазеххинтӀиссар+. 29Ттун гай буллусса Ттул Ппу циняннаяр лавайссар! Гай Ттул Буттал канища зеххин щищачӀав къашайссар! 30Нагу, Ппугу цану хъанахъиссару!+

31Микку ягьудинал цӀунилгу чартту кӀунттил бувгьуна, Га чарттах ивчӀан,+
32амма Эсал увкуна гайннахь:

– Буттаяту На дурсса чӀярусса хъинсса давуртту зун ккарккунни. Миннуву цумунихлу буру зу На чарттах ивчӀан ччай?

33Ягьудинал увкуна:

– Ина дуллалисса хъинсса давурттахлу бакъарухха жу Ина чарттах ивчӀан ччай. Ина ура Зал кьюкьин уллай, Инава, циняв кунасса инсан, Заннан ккалли уллай – мунихлуну жу Ина чарттах ивчӀан ччай буру+.

34Эсал увкуна:

– Зул Кьанундалий Заннал увкуну бурхха: «На тӀий ура: зу залталлу», – куну. 35– Мубараксса Луттирдай бумур тӀурча букьан бан къашайссар. Агарда Заннал Цала махъ биян бувсса инсантурайн «залтал» увкуну бухьурча, 36цукун шай зуща, На Ттуйнма «На Заннал Арсра» увкунутӀий, На Зал кьюкьин уллай ур тӀун. На Заннал язигу увгьуну, КӀанал Ттуйва бивхьусса бурж биттур бан дунияллийнгу гьан увмара+. 37Агана На Ттула Бутталгу баймур буллай акъахьурча, Ттуйн вих машари. 38Агана На Ттула Буттал баймур буллай ухьурча, хӀатта зува Ттул мукъурттийн вих къахъанай бухьурчагума, вих хьияра Ттул давурттайн, зунгу бувчӀинтӀиссар Ппу Ттуву ушиву, Нагу Буттаву ушиву+.

39Гайннан ялагу Эса угьан ччан бивкӀуна, амма Га гайннаща итххявххуна+.

40Яла Эса лавгуна Урдан неххал тамур зуманив, хьхьичӀва ЯхӀъя щинайну марцӀ баврил эбадат дуллай ивкӀсса кӀанайн, Цувагу цаппара хӀаллай ттикку авцӀуна+. 41Тиккун ГаначӀан бучӀайва чӀявусса инсантал.

– Цува хӀикматру дуллай ивкӀун акъанугу, ЯхӀъянал Ганаяту бувсмур тӀайласса бур, – тӀий бия гай+.

42ЧӀявусса инсантал вих хьуна Эса мяйжаннугу МасихӀ ушиврийн+.

11

Эсал Лазар ивкӀуну махъ утта уккан аву

11^1Ца Лазар тӀисса адимина ия къашавай. Му ия Байт-Ания шяравату, Мариям ва ганил ссу Марта ялапар хъанай бивкӀсса шяравату+. 2Гьаманки га Мариямлулли яла-махъ Заллу Эсайх аьтри дуккантӀисса ва Ганал ччанну цила кӀизух лишинтӀисса[*]. Муна мунил уссу Лазаръя къашавайма+. 3Ссурваврал Эсайн баян бан гьан бувна:

– Заллу, Вина ххирасса инсан къашавай ур, – учин.

4Эсал, му бавукун, увкуна:

– Му азар бивкӀулунсса азар дакъар. Мунил мяъна Зал бюхттул авур, му азарданийну Заннал Арсгур бюхттул хьунтӀисса.

5Цанма Мартагу, ганил ссу Мариямгу, Лазаргу ххирану бунува, 6Лазар къашавай ушиву Цанма бавнугу бунува, Эса, къашайшалачӀан гьан анавар къаувккун, тиккува кӀива гьантлий ялагу ливчӀуна. 7Яла Ганал увкуна Цала мюталимтурахь:

– Бачи тти махъунмай Ягьудинавун, – куну.

8– Муаьллим, – увкуна гайннал Ганахь, – ягьуди ттигъанну Ина чарттах ивчӀан ччай буссия, Ина ттигу тиккун гьан ччай урав+?

9Эсал увкуна:

– Гьантлун ацӀния кӀира ссятрай бакъарив чани бикӀайсса? Дяхтта заназиманал ччан чарихун къабахчайссар, дунияллий чани бунутӀий+. 10Хьхьувай заназиманал ччан чарихун бахчайссар, дунияллий чани бакъатӀий.

11Мукунгу куну, Эсал ххибувна:

– Жула дус Лазар шанан ивкӀунни, На гьанна га изан ан+.

12Ганал мюталимтурал увкуна:

– Заллу, шанан ивкӀхьурча, туну га хъин хьунтӀиссар.

13Эса ия гайннахь Лазар ивкӀушиву буслай, гай тӀурча бия Га укунмасса шануяту гъалгъа тӀисса ххай. 14Му чӀумал Ганал тӀайланма увкуна гайннахь:

– Лазар ивкӀунни. 15На ххарира зу вих хьуншиврул, Нава тикку къаивкӀунтӀий, цанчирча утти хьунссар Ттуща зу Ттуйнма вих хьун бан. Бачи, цӀанава гьаннуча таначӀан.

16Микку цайн «КӀинничу» учайсса Фомал увкуна гайми мюталимтурахь:

– Бачи, жувагу гьаннуча Эсащал, литӀувча жувагу Ганащал!+

17Тиккун лавгсса Эсан кӀул хьуна Лазардул чурх нух-гьаттаву бивхьуну мукьва гьантта хьушиву. 18Байт-Ания бия Ярусалимраяту ацӀния ххюра стадиялул манзилданий[*]. 19МартачӀан ва МариямлучӀан чӀявусса ягьуди бувкӀун бия гайннахь уссу ивчӀаврил жижара бан. 20Эса увкӀшиву баяйхту, Марта Ганал хьунийн бувккуна, Марияммур шаппа бия.

21– Заллу, – увкуна Мартал Эсахь, – агана Ина шикку ивкӀссания, Ттул уссу къаивчӀантӀиссия. 22Амма Ттун кӀулли: цӀана Ина Заннахь ци дула учирчагу, КӀанал Вин дулунтӀиссар.

23Эсал ганихь увкуна:

– Вил уссу утта уккантӀиссар.

24Мартал увкуна:

– Ттун кӀулли га Кьиямасса кьини утта уккантӀишиву, ливтӀуми утта буккан бай кьини+.

25Эсал ганихь увкуна:

– Утта уккавугу – Нара, Оьрмугу – Нара. Ттуйн вихма ивчӀарчагу, цӀунилгу сагъ хьунтӀиссар,+
26Ттуйн вихну дунияллий яхъанахъиминнангу Абадлийсса Оьрму буссар. Ина мунийн вихрав+?

27– Вихра, Заллу, – увкуна ганил, – на вихра – Ина МасихӀра, дунияллийн увкӀсса Заннал Арсра.+

28Мукунгу куну, Марта занахьуна, ссийнгу тийнмай оьвкуну, увкуна:

– Муаьллим шикку ур, Га вийн оьвтӀий ур.

29Мариямлун му бавукун, анаварну бивзун, ГаначӀан левчуна. 30Эса уттигу шяравун увххун акъая, Мартан хьунаавкьусса кӀанай авцӀуну ия. 31Шаппа МариямлучӀа га паракьат буллай бивкӀсса ягьудинан ккавккукун, га анаварну бивзун, кьатӀув бувкшиву, гайгу хъирив бавчуна, га гьаттайн аьтӀун най бухьунссар тӀий.

32Мариям, Эса усса кӀанайн бувкӀун, Га ккавккукун, Ганал ччанналун багьуна, укунгу тӀий:

– Заллу, Ина шикку ивкӀссания, ттул уссу къаивчӀантӀиссия.

33Гагу, ганищалсса ягьудигу аьтӀий ккавккукун, Эса хъинну къума лавгуна.

34– Зу га чув уччарду? – куну, цӀувххуна Эсал.

– Ачу, Заллу, Вина ккакканссарча, – увкуна гайннал.

35Эсал иттату макь лирчуна+. 36Ягьуди куннахь кув тӀий бия:

– Бургикьай, цукун ххирану ивкӀун урив Ванан га, – тӀий.

37Амма цаппарассарив тӀий бия:

– Лажинни, мурчӀиманан чани бучӀан бувсса Ванаща къашайссияв га инсан ивчӀан къаитан+?

38Къуманнасса дакӀнищал Эса гьаттачӀан лавгуна. Га дия хьулух чарил нузкьунгу дирхьусса ххяллавусса нух-гьав.+

39Чулухуннай дувара нузкьун, – увкуна Ганал.

Мартал, ивкӀуманал ссил, увкуна:

– Заллу, тиву кӀусса кьанкь дуссар – Лазар ивкӀуну, гьаттаву ивхьуну мукьва гьанттархха.

40Микку Эсал увкуна:

– На къаувкунав вихь, ина вихну бухьурча, вин ккаккантӀиссар Заннал бюхттулшиву куну?

41Бувкьуна кьун. Му чӀумал Эсал, ссавруннайнгу урувгун, увкуна:

– Я Ттул Ппу, барчаллагь Ттул чӀу бавсса Вийн!+
42Ттун кӀулли Вин Ттула чӀу мудан баллай бушиву, амма На мукун тӀисса шикку буминнанна, вай вих хьуншиврул Нава увшиврийн Ина Цал гьан увма+.

43Мукунгу куну, Эсал лахъну увкуна:

– Лазар, укку шихун! – куну+.

44ИвкӀуну ивкӀма нуххува увккуна. Ганал кару ва ччанну сурувраву бия, лажинмур дия карщулу дахьларгун.

– ТтирихӀара му, цува занай ачувча, – увкуна Эсал+.

Диндалул бакӀчитурал макру

(Мт. 26:1-5; Мк. 14:1-2; Лк. 22:1-2)

45•Мариямлухь жижара бан бувкӀсса чӀявуми ягьуди, Эсал бувмур ккавккун, Ганайн вих хьуна+. 46Амма миннава цаппара фарисейтурачӀан лавгун, Эсал бувмур цимурца гайннахь бувсуна. 47Микку хъун рувхӀанийтурал ва фарисейтурал Ягьудинал Хъун Диван[*] бавтӀуна.

– Жува ци банну? – тӀий бия гай. – Га Инсан чӀярусса хӀикматру дуллай ур. 48Агана жува Га гукуна зий итарча, циняв Ганайн вих хьунссар, му чӀумал румул бувкӀун, жула Заннал Къаттагу, жула халкьгу лиян банссар.

49Микку гайннавасса цаннал, та шинал Хъунама рувхӀанийну ивкӀсса Каиафал, увкуна:

– Зун цичӀав бувчӀлай бакъар! 50Зун бувчӀлай бакъар: циняв халкь литӀаяр, жунма хъинссар халкьуннахлу ца инсан ивкӀуну+.

51Танал мукун цала чулуха къаувкунача, га шинал Хъунама рувхӀанийнугу уну, цала мукъурттийну Заннал бияла баян бувна – Эса халкьуннахлу ивчӀантӀишиву,+
52Цувагу ивчӀантӀишиву анжагъ ягьудинал халкьуннахлу акъача, гьар кӀанайх ппив хьусса Заннал оьрчӀру цачӀун баврихлу ивчӀантӀишиву+.

53Му кьинилия гихунмай чара бакъа Эса ивчӀансса гайннал пикри цӀакь хьуна+. 54Мунияту Эса ягьудинаву аьлттуну занан къаивкӀуна. Га лавгуна чулдания арх бакъасса кӀанайн, Эфраим шагьрулийн. Тикку Га ия Цала мюталимтуращал.

55Гъан хъанай дия ягьудинал Пейсах байран. Билаятрал чӀявусса агьали най бия Ярусалимрайн, Пейсах байрандалийнин дайсса марцӀ шаврил аьдат дан+. 56Гай бия Эсах луглай, Заннал Къатлул хӀаятравугу бавцӀуну, куннахь кув цӀухлай бия:

– Зу цийчару? Байрандалийн Га учӀанавав, къаучӀанавав?

57Эса угьаншиврул, хъун рувхӀанийтурал ва фарисейтурал амру бувна, агана Га чув уссарив щин-бунугу кӀул хьурча, мугьлат бакъа цайнма баян бувара куну+.

12

Эсайх миро-аьтри дуккаву

(Мт. 26:6-13; Мк. 14:3-9; Лк. 7:37-39)

12^1•Пейсах дайдишин ряхва гьантта ливчӀсса чӀумал, Эса увкӀуна Байт-Аниялийн, Цала утта уккан увсса Лазар ялапар хъанай ивкӀсса кӀанайн+. 2Шикку Эсал хӀурматран гьанттайнсса дурну дия. Марта бия ссупра тӀитӀлай, Лазаргу ия гайми хъамаллуращал, Эсагу ия ссупралух чул бувну+. 3Микку Лазардул ссил Мариямлул миро-аьтрилул шуша ларсун, Эсал ччаннайх гай аьтри дурккуна. (Гай цирдагу марцӀну нард тӀисса ххяххиялия дурсса хъинну ххирасса аьтри дия.) Яла Ганал ччанну цила кӀизух ливхьуна. Щала къатта гай аьтрилул кьункьал бувцӀуна+. 4Эсал мюталимтуравасса цану хъанахъисса, яла-махъ Га авххусса Кариотлиятусса Ягьудал увкуна:

5– Яр, вай шанттуршраксса динарийрал[*] багьасса аьтригу дарххуну, арцу мискинтурайх дарчӀуну къахъинав?

6Га мукун тӀиссагу мискинтурай аьтӀий уну акъаяча, га цува цурк байсса ия. Ганайн тапшур бувну бия Эсан ва мюталимтуран аьмсса арцу дусса киса, ганал гива цаннагу арцу дацайва+.

7– Бити му, – увкуна Эсал, – мунил вай аьтри ядуллай буссия, На уччайни ишла дан. 8Мискинтал зущал мудан бикӀантӀиссар, На мудан къаикӀантӀиссара.

9Эса Байт-Аниялий ушиву бавукун, тиккун чӀявусса ягьуди бавтӀуна, цивппагу так Эса ккаккан бакъаяча бувкӀсса, Эсал утта уккан увсса Лазардуй тамаша бан бувкӀун бия+. 10Хъун рувхӀанийтурал му чӀумалнин хӀукму бувна Лазаргу ивчӀан, 11цанчирча мунал ялув чӀявусса ягьуди ЭсачӀан букӀлай бия, Ганайн вих хъанай.

Эса сийлий Ярусалимрайн уххаву

(Мт. 21:1-9; Мк. 11:1-10; Лк. 19:28-38)

12•Хъиривмур кьини байрандалийн бувкӀсса чӀявусса халкьуннан бавуна Эса Ярусалимрайн нанисса. 13Инсантал, чассагул мурхьирал къяртригу ларсун, Ганал хьунийн бувккуна лахъсса чӀурдащал:

– Гьосанна!

Барачатсса хьуннав Заллу-Заннал цӀанийну Нанима, Исраэлнал ПаччахӀ!

14Эса, жагьилсса ттукку лявкъуну, ганий щяивкӀуна, Мубараксса Луттирдай тӀий бивкӀсса кунма:

15«Нигьа мабусара, Сионнал душ[*]!
Бургу! Вана вил ПаччахӀ най
жагьилсса ттуккуй бурттий!»+

16Эсал мюталимтуран бакӀрай цичӀав бувчӀлай бакъая. Так Га утта уккан увну, бюхттул увну махъри гайннан бувчӀинтӀисса Ганаяту чивчумур биттур хьушиву+. 17Эсал нух-гьаттавусса Лазардуйн оьвкуну, га утта уккан айни Ганащал бивкӀсса халкь цайминнахьгу буслай бия цанма ккавкмунияту. 18Мунияту Ганал хьунийн чӀявусса халкь бувккун бия, Ганал мукун хъуннасса хӀикмат дуршиву бавну. 19Фарисейтал куннахь кув тӀий бия:

– Утти жущава бан шайсса цичӀав бакъар. Щала дуниял дур Ганал хъирив най!+

Эсал Цала бивкӀулияту бусаву

20Байрандалийн бувкӀминнаву бия цаппара эбадат дан бувкӀсса грекгу. 21Тай ФилипплучӀан, Эсал Галил билаятрал Байт-Саидалиятусса мюталимначӀан, гъан хьуну, тавакъю бувна:

– Хъунама, жун Эса ккаккан ччивахха, – куну+.

22Филипп гъан хьуна АндрейчӀан, яла гай кӀиягу гъан хьуну, му бувсуна Эсахь. 23Эсал увкуна:

– ДуркӀунни Инсаннал Арс бюхттул ай чӀун+. 24ХӀакьсса тӀайламур тӀий ура зухь: агана лачӀал къалмул ккукку аьрщаравун къабагьарча ва цила жан аьрщаран къадулурча, га цуппалусса къалмул ккуккуну личӀантӀиссар. Агана га бивчӀарчарив, ганияту чӀявусса къама хьунтӀиссар. 25Ва дунияллийсса оьрму ххирама оьрмулуцӀа хьунтӀиссар, ва дунияллийсса оьрмулий хӀайп къаучайманан Абадлийсса Оьрму хьунтӀиссар+. 26Ттул къуллугъчи Ттул хъирив ачувча. На уний Ттул къуллугъчигу икӀантӀиссар. Ттул Буттал Ттул къуллугъчи лахъа-хъун антӀиссар.

27ЦӀана Ттул дакӀ гьалакну дур. Учивиявхха На: «Буттай, Ттул чӀарах дуккан дува ва хӀасратрал ссят», – куну? Амма На дунияллийн увкӀсса ва ссятрал цӀанийрахха!+
28Буттай, бюхттул хьуннав Вил ЦӀа!

Ссавруннаятугу ЧӀу бавуна:

– На бюхттул дав Ттула ЦӀа, уттигу данна!+

29Гивах бавцӀусса ва му ЧӀу бавсса халкь бия, кӀа къув-аьслил чӀу бия тӀий. Цавайгу бия Ганащал малаик гъалгъа тӀий ия тӀий+. 30Эсал увкуна:

– КӀа Ттунсса ЧӀу бакъаяча, зунссая+. 31Утти дуркӀссар бунагькарсса дунияллун диван бай чӀун, ва дуниял цил канилусса Иблис буккан бувну гьан бантӀиссар+. 32Амма Нава щяту кӀийн лахъан увкун, На циняв Ттула чулухунмай кӀункӀу банна+.

33Ганал мукун увкуна, Цува цукун ивчӀантӀиссарив бувчӀин буллай+. 34Халкьуннал Ганахьхьун жаваб дуллуна:

– Мубараксса Луттирдаяту жун бавссия, МасихӀ абадлий паччахӀну икӀантӀиссар тӀий. Цукун шай Вища: «Инсаннал Арс кӀийн гьаз антӀиссар», – тӀун? Цур му Инсаннал Арс?

35Му чӀумал Эсал увкуна гайннахь:

– Утти зущал Чани къахъунмасса хӀаллай бикӀантӀиссар. Занази, Чани бунува, зува цӀаннал къабюкьаншиврул. ЦӀаннаву заназимананнив къакӀулссар, цува чунай наниссарив+. 36Чани буссаксса, Чаннайн вихну бикӀи, зува Чаннал оьрчӀру хьуншиврул.

Ихтилатгу къуртал бувну, Эса гайннал хьхьичӀа акъа хьуну лавгуна+.

Эса МасихӀнайн вих къахъанахъаву

37Цала хьхьичӀ гайксса хӀикматру Эсал дурну дунура, гай бия Ганайн вих бакъа. 38Укун биттур хьуна Яшайя идавсил махъру:

«Заллу, жуяту бавмунин цу вих хьур,
щинни аьлттусса Залуннал дай канил кьудрат?»

39Гай вих хъанай бакъая, Яшайял ялагу увкусса куццуй:

40«Заннал гайннал яру мурчӀи бувна,
гайннал дакӀру чарийн дуккан дурна,
гайннал яруннин къаккакканшиврул,
гайннал дакӀурдин къабувчӀиншиврул,
гай КӀанайн лажинну кӀура къабаеншиврул,
КӀанал цивппа хъин баву мурадрай»+.

41Яшайял мукун увкуссар, цанчирча МасихӀнал бюхттулшиву цанна ккарккунтӀий, Ганаятур цувагу тӀий ивкӀсса.

42Мукун бунугу, хӀатта бакӀчитуравугума чӀявусса Эсайн вих хьуна, амма цивппа вих хьушиврия гай буслай бакъая, фарисейтурая нигьа буслай буну, цивппа эбадат-къатлуяту ялабичинссару тӀий+. 43Гайннан цивппа инсантурал дянив бусравну бушиву ххуйну чӀалай дия, Зал цаятува рязину ушивунияр+.

Эса МасихӀнал махъру кьамул баврил агьамшиву

44Эсал лахъну увкуна:

– Ттуйн вихсса инсан, Ттуйн акъа, На Цал Гьан Увманайнгу вихссар+. 45Га Ттух уруглагийни, ганан На Цал Гьан Увмагу чӀалачӀиссар+. 46На Чанира, На дунияллийн увкӀссагу цуя ца Ттуйна вихсса инсан цӀаннаву къаличӀаншиврулла+.

47Ттула махъру бавну бунува, Нава тӀимур къабувманан На диван кьукьлай акъара. На дунияллун диван кьукьлан акъара увкӀсса, На увкӀссара дуниял ххассал дан+. 48На кьамул къауллалиманан ва Ттул махъ кьамул къабуллалиманан диван кьукьинма уссар; Ттул махъ кьамул къабувманан диван Кьиямасса кьини кьукьинтӀиссар. 49На увкумур Ттуйнува Нава увкумур бакъар, Нава гьан увсса Буттал Ттуй бивхьусса амру буссар, КӀанал Ттун кӀул бувссар На учинмур ва му учинсса куц. 50Ттун кӀулли КӀанал Амрулуву тӀутӀимур буллалаврил Абадлийсса Оьрму булайшиву. Мунияту На тӀутӀимур – му Ттухь Буттал увкумурди.

13

Эсал Цала мюталимтурал ччанну шюшаву

13^1Пейсах байран гъан хъанай дия. Эсан кӀула Цала ва дуниял кьадитансса ва БуттачӀан занаикӀансса чӀун дуркӀшиву. Дунияллий Цала хъирив бавчуми Ганан даин ххирану бия, дунияллийсса Цала оьрмулул ахирданийгу Цанма гай цуксса ххирасса буссарив чӀалачӀи бувуна+.

2-4Му чӀумалнин Иблислул Ягьуда, Кариотлиятусса Симоннул арс, Эсайн хаин хьун гьуз учин увуна. Эсан кӀула Буттал цимурца Цахьхьунна дуллушивугу, Цува ЗанначӀату увкӀшивугу, утти ЗанначӀан занаикӀлакӀишивугу. Эса гьанттайнсса канакисса ссупралуха ивзуна, лирккуна ялттусса лаххия, дархӀуна лялух калихьу++. 5Яла тӀясравун щин дуртӀуну, Цала мюталимтурал ччанну шюшлай, лялух дархӀуну диркӀсса калихьулух гай лихьлан ивкӀуна+. 6Симон-ПетрдучӀан Га ивукун, Ганахь Петрдул увкуна:

– Ттул Заллу, Ина ттул ччанну шюшлан най урав?! – куну.

7Эсал увкуна мунахь:

– На дуллалимур вин цӀана бувчӀлай бакъар, му вин яла бувчӀинтӀиссар.

8– Юх, Ина ттул ччанну тачӀав къашюшинтӀиссар! – увкуна Петрдул.

Эсал увкуна:

– На ина къашюширча, вил ва Ттул дянив цукунчӀавсса дахӀаву дакъассар.

9Симон-Петрдул увкуна:

– Ттул Заллу, мукун бухьурча, ччанну бакъа, ттул каругу, бакӀгу шюша!

10Эсал увкуна:

– МарцӀ увма шюшлан аьркиншиву дакъассар, гьассар ччанну шюшавугу, га щалава марцӀнутӀий. Зугу марцӀссару, амма зуву марцӀ акъассагу уссар+.

11Ганан кӀула Цайна хаин хьунтӀима цумарив, мунияту увкуна, марцӀ акъассагу уссар куну+.

12Мюталимтурал ччаннугу шювшуну, цӀунил ялттусса Цала лаххиягу ларххун, занаивкӀун, Эсал Цала кӀанай ссупралух чул бувна.

– Зун бувчӀлай бурив, На зунма бувмур? – куну, цӀувххуна Ганал гайннахь. – 13Вана зу Ттуйн учару, Муаьллим ва Заллу куну, тӀагу-тӀайлассар, На Муаьллимгу, Заллугу унутӀий+. 14На, зул Залуннал ва Муаьллимнал, зул ччанну шюшав, туну зугу аьркинссар куннал ччанну куннал шюшаван. 15На зун эбрат ккаккан дав, На зущала куна, зугу куннащал кув бикӀаншиврул. 16ХӀакьсса тӀайламур тӀий ура На зухь: къазахъ цала залуннаяр лавайсса къаикӀайссар, лавгма цува гьан увманаяр къалавайссар+. 17Агана зун ва зат кӀулну бухьурча, укун зувагу зий бухьурча, зу талихӀ бумиру+.

18•На зуяту циняннаяту акъара тӀутӀисса. Нава бувчӀуми Ттун кӀулли, амма биттур хьун аьркинссар Мубараксса Луттирдай: «Ттул ччатӀ канакима Ттуйн къарщину увкссар», – увкусса махъру+. 19На мунияту буслай ура уттива, му иш хьувкун, зу вих хьуншиврул На Нава тӀима ушиврийн+. 20ХӀакьсса тӀайламур тӀий ура зухь, На цув гьан увма кьамулнан На Навагу кьамулссара, На кьамулнаннив кьамулссар На Цал Гьан Увмагу+.

Пейсахрал гьанттайнсса

(Мт. 26:20-25; Мк. 14:17-21; Лк. 22:21-23)

21Мукунгу увкуну, Эсал, хъинну гьалак увккун, баян бувна:

– ХӀакьсса тӀайламур тӀий ура зухь: зувату ца Ттуйн хаин хьунтӀиссар+.

22Мюталимтал гьанавиххи хьуну, ккуннах кув буруглай, цӀухлан бивкӀуна, Ва щийн тӀий урвав тӀий. 23Мюталимтуравасса ца, цувагу Эсан ххирасса, уссия ссупралух Ганал Цала чӀаравва+. 24Симон-Петрдул лишандалийну ккаккан бувна:

– ЦӀухха Мунахь, цуманайн тӀий ура Ина, куну?

25ЭсачӀанай махъунай кӀура авну, Эса ххирасса мюталимнал цӀувххуна:

– Заллу, цури му?

26Эсал увкуна:

– На, вяртӀуллуву атилгу бувну, ччатӀул парча цан булунтӀимари.

ЧчатӀул парча атилгу бувну, Эсал га буллуна Кариотлиятусса Ягьудан, Симоннул арснан. 27Ягьудал ччатӀ бугьайхту, ганавун Иблис бувххуна.

– Инава бан нанимур анаварну бува, – увкуна ганахь Эсал.

28Ссупралухсса щинчӀав къабувчӀуна, Эсал мукун циван увкуссарив. 29ЯгьудачӀа циняннан аьмсса арцущалсса киса бухьувкун, цаппараннан пикри хьуна, Эсал ганахь байрандалун аьркинсса ци-дунугу ласи ягу арцуяту чансса мискиннан дула увкухьунссар тӀий+. 30ЧчатӀгу лавсун, Ягьуда мугьлат бакъа увккуна. Га дия хьхьу.

Куннан кув ххирану бикӀан аьркиншивриясса цӀусса амру

31Ягьуда увккукун, Эсал увкуна:

– Утти Инсаннал Арс бюхттул увссар, Ганавугу бюхттул увссар Зал. 32Агана Ганаву Зал бюхттул увну ухьурча, Заннал бюхттул антӀиссар Цавува Гагу, бюхттул антӀиссар мугьлат бакъа+. 33Ттул оьрчӀрув, къахъунмасса хӀаллай икӀантӀиссара На зущал. Зу Ттух луглантӀиссару, Нарив най ура, Нава ягьудинал бакӀчитурахь тӀий ивкӀсса куццуй, цӀанакул зухьгу тӀисса куццуй, зуща бучӀан къабюхъайнийн+.

34На зуйн буллай ура цӀусса амру: куннан кув ххирану бикӀияра! Зу Ттун ххира хьусса кунма, зувагу куннан кув ххирану бикӀияра+. 35Агана зу куннан кув ххирану бухьурча, зу Ттул мюталимтал бушиву циняннан кӀул хьунтӀиссар!

«Ажарттул эоь учиннин, ина шамийла учинтӀиссар, вина На къакӀулли куну»

(Мт. 26:31-35; Мк. 14:27-31; Лк. 22:31-34)

36•Симон-Петрдул Ганахь цӀувххуна:

– Заллу, чун най ура Ина?

Эсал увкуна:

– На нанинийн цӀанакул вища Ттущал гьан къахьунтӀиссар, амма махъату ина гьантӀиссара.

37Петрдул цӀувххуна:

– Заллу, циванни ттуща цӀанакул Вищал ачин къашайсса? На Ттула жангума Вихлу дулун хӀадурну ура+.

38Эсал микку увкуна:

– Ина Ттухлу вила оьрму булуннав? ХӀакьсса тӀайламур тӀий ура вихь: хӀакьину ажарттул эоь учиннин, ина шамийла учинтӀиссар, вина На къакӀулли куну+.

14

Эса – БуттачӀансса Ххуллур

14^1– Зул дакӀру ссалчӀав гьалак къаданнав. Вихну бикӀи Заннайн, вихну бикӀи Ттуйн+. 2Ттул Буттал къатраву чӀявусса къатри буссар, ва, агана му мукун къабивкӀссания, На зухь учинссияв: «На най ура зунсса кӀану хӀадур бан», – куну? 3На цӀана лавгун, зун кӀану хӀадур бувну, занаикӀанна зу ТтучӀанма буцин, Нава усса кӀанай зугу бикӀаншиврул+. 4Зун кӀулссар, На чун наниссарив, тиккунсса ххуллугу кӀулссар.

5Фомал увкуна Ганахь:

– Заллу, жун къакӀулли, Ина чун най уссарав, ча кӀулну бикӀантӀиссар жун тиккунсса ххуллу+?

6Эсал увкуна:

– На Ххуллура, ХӀакьмурда ва Оьрмура. ЦучӀав къаучӀайссар БуттачӀан, ТтуйхчӀин акъасса+. 7Зун На мяйжаннугу кӀулну уния махъ, зун Ттул Ппугур кӀусса. ЦӀанакулгу зун кӀулссагу КӀари, ккавкссагу КӀари.

8Филипплул увкуна:

– Заллу, ккаккан ува жун Ппу, му жун гьари+.

9Эсал увкуна:

– Лажинни, вин На къакӀуллив, Филипп? Нания ваксса хӀаллай зущал ура! На ккавкманан ккавкссар Ттул Ппугу. Цукун бюхъай вища: «Ккаккан ува жун Ппу», – учин+? 10Лажинни, зу къавихрув На Буттаву, Ппугу Ттуву ушиврийн? На зухь тӀутӀисса махъру Ттул махъру бакъар. Ттувусса Ттула Бутталли Цала даву дуллалисса+. 11Ттуйн вих хьияра, На ура зухь, На Буттаву, Ппугу Ттуву уссар тӀий, На тӀутӀимунийн вих хъанай бакъахьурча, вих хьияра На дуллалимунийн+. 12ХӀакьсса тӀайламур тӀий ура зухь: Ттуйн вихманаща На дуллалимур цащарагу дан хьунтӀиссар. Мунаща мунияр хъуниссагу давуртту дан хьунтӀиссар, утти На БуттачӀан най унутӀий+. 13Зу Ттухьва Ттула ЦӀанийну ци бува учирчагу, На му банна, АрснайхчӀин Ттула Ппу бюхттул аншиврул. 14Ттул ЦӀанийну Ттухьва зу чӀа увкумур На банна+.

Заннал РухӀирая Эсал бувсъсса махъ

15– Агана зун На ххирану ухьурча, зу Ттул амрурду биттур буллантӀиссару+. 16На Буттахь миннат банна, КӀаналгу зун улунтӀиссар мудан зущала икӀансса цама ЧӀарав АцӀанма –+
17му Заннал РухӀри. Мунил зун лахьхьин бантӀиссар Заннал тӀайламунил ххуллу. Заннал ккаккан бувмур ххуллийх бачин къаччиминнаща Заннал РухӀ кьамул дан къашайссар, гайннан Га къачӀалай дунутӀий, гайннан Га къакӀулнутӀий. Амма зун Га кӀулссар, Га зучӀа дунутӀий, зуву личӀантӀийгу дунутӀий+. 18На зу ятинну къакьабитанна, На зучӀан занаикӀанна. 19Къахъунма хӀал ливчӀун бур тти, дунияллунгу На ххишала къаккаккантӀиссара, зун тӀурча На ккаклай икӀантӀиссара. Ттуву буссар Оьрму, мунияту зувугу Оьрму бикӀантӀиссар+. 20Та кьини зун кӀул хьунтӀиссар На Ттула Буттаву, зугу Ттуву, Нагу зуву ушиву. 21Ттул амрурду буручлачиманан ва биттур буллалиманан На ххирассара. На ххирама му Ттул Буттангу ххира хьунтӀиссар, Ттунгу му ххира хьунтӀиссар, мунанна На Навагу ашкара хьунтӀисса+.

22Му чӀумал Ягьудал (Кариотлиятусса акъаманал) увкуна:

– Заллу, циваннакьай Ина так жун ашкара хьун ччисса, щала дунияллун къавхьуну+?

23Эсал, жаваб дуллай, увкуна:

– На ххирама Ттул мукъува къауккантӀиссар, му Ттул Буттангу ххира хьунтӀиссар, муначӀан жу бучӀантӀиссару, жу муначӀа мина дишинтӀиссар+. 24На къаххирама Ттул мукъува уккантӀиссар. Зун баллалисса махъ – му Ттул махъ бакъар, му На Цал гьан увсса Буттал махъри.

25Нава зущал уссаксса, На вай затру зухь бусав. 26Буттал Ттул ЦӀанийну зул чӀарав дацӀан Заннал РухӀ гьан дантӀиссар. Ганил зун цимурца лахьхьин бантӀиссар, цимурца На зухь тӀий ивкӀмургу зун дакӀнийн бутантӀиссар+. 27ЦӀанарив На зул дакӀурдин рахӀатшиву кьаритлай ура, На зун дуллай ура Ттуятура нанисса рахӀатшиву. Му На зун дуллалисса рахӀатшиву – дунияллул дулайсса рахӀатшиву дакъар. Зул дакӀру ссалчӀав гьалак дуккан мадарийча. Нигьа мабусари! 28Зун бавссар На зухьва увкушиву: «На зучӀату най ура, амма На цӀунилгу зучӀан занахьунна», – куну. Зун мяйжаннугу На ххирану ухьурча, зу ххари хьунтӀиссару, На БуттачӀан най унутӀий, цанчирча Ппу Ттуяр хъунанутӀий+. 29На зухь вай затру уттива, ми хьуннинма, буслай ура, ми хьувкун, зу Ттуйнма вихну бикӀаншиврул+. 30Ттул зущал гъалгъа тӀун хъуннасса чӀун лирчӀун дакъар, ТтучӀан гъан хъанай бур ва бунагькарсса дуниял цил канилусса Иблис. Ттуй мунил бияла бакъассар,+
31амма На Ттула Буттал Ттуйва бивхьумур цимурца буллай ура, мунийну ва дунияллун кӀулну бикӀаншиврул Ттуна Ттула Ппу ххирашиву. Бизи, бачинну шичча.

15

ЛухӀитӀутӀул мурхь ва къяртри

15^1– На хӀакьсса лухӀитӀутӀул мурхьра, Ттул Ппугу багъманчири. 2КӀанал Ттуйсса ахъулсса дакъасса гьарца къяртта кьукьайссар, ахъулсса думи къяртри КӀанал аьркин дакъамуницӀа марцӀ дайссар, гайннуй хъиннура чӀярусса ахъулсса хьуншиврул+. 3Зурив марцӀ хьуссару зухьва На бувсъсса мукъуйну+. 4Зу Ттуву бикӀияра, Нагу икӀанна зуву. Къяртлуща цищаралу ахъулсса дулун къашайссар, га мурхьирай дикӀан аьркинссар. Зущагу къахьунтӀиссар ахъулсса дулун, зу Ттуву бакъахьурча.

5На лухӀитӀутӀул мурхьра, зу къяртриру. Ттуву уманал, Нагу цаву уманал чӀярусса ахъулсса дулайссар. На акъа зуща цичӀав дан къахьунтӀиссар+. 6Ттуву акъама – му тийннай дуртун кьакьлакьисса къяртта кунассар. Мукунсса къяртри дартӀун, цӀаравун дирчуну, ччуччайссар+. 7Агана зу Ттуву бухьурча, Ттул махъругу зуву бухьурча, зу ци чӀа учирчагу, зун дуссар+. 8Агана зу авадансса ахъулсса дулларча ва Ттул мюталимталну бикӀарча, Ттул Ппу бюхттул хьунтӀиссар.

9Буттан На ххира хьусса куна, зугу Ттун ххира хьунну: Ттул ччавриву бикӀи+. 10Агана зу Ттул амрурду биттур барча, зу Ттул ччавриву бикӀантӀиссару, Нагу Ттула Буттал амрурду биттур байсса кунма ва КӀанал ччавриву усса куна. 11На мукун тӀий ура, Ттула ххаришиву зущалгу кӀидачӀин, му ххаришиврул зул дакӀругу дуцӀин дан+. 12Вана Ттул амру: куннан кув ххирану бикӀияра, Ттун зува ххирасса кунма+. 13Цала дустурахлу жан дулавунияр хъуннасса ччаву къадикӀайссар+. 14Агана зу На бува кумур буллай бухьурча, зу Ттул дусталлу+. 15Уттиния тийнай На зуйн лагъ тӀий акъара, лагънан къакӀулнутӀий цала Залуннал дуллалимур. На зуйн дус тӀий ура, На зун кӀул бувнутӀий Ттула Буттаяту Ттунма бавсса цимурца+. 16Зу акъара На язи увгьусса, На зу язи бувгьуссару, зу халкьунначӀан зананшиврул, зу буллалисса захӀматрал ахъулсса дулуншиврул ва ми ахъулсса Заннан кьамулсса дикӀаншиврул. Му чӀумал Ттул ЦӀанийну чӀа увкумур Буттал зун дулунтӀиссар+. 17Ттул зуйнсса амру вари: куннан кув ххирану бикӀи.

Эсал Цала хъирив бавчуми дунияллий къума булланшиврия бусаву

18– Агана бунагькарсса дунияллун зува къаччан хьурча, дакӀний бикӀияра дунияллун зуяр хьхьичӀ Нагу къаччан хьуну ивкӀшиву+. 19Агарда зу ва дунияллулми бивкӀссания, зу ва дунияллун ххирану бикӀантӀиссияв, цилами кунма. Амма зу, На язи бувгьуми бунутӀий, ва дунияллулми бакъару, мунияту зу ва дунияллун къаччан хьунтӀиссару+. 20ДакӀний битияра Ттул махъру: «Къазахъ цала залуннаяр лавайсса къаикӀайссар». На къума уллай ивкӀун ухьувкун, зугуру къума буллантӀисса. Ттул махъ кьамулну бивкӀминнал, зул махъгу кьамул буллантӀиссар+. 21Амма зу Ттул ЦӀаний къума буллантӀиссару, цанчирча Цал На Гьан Увма миннан къакӀулнутӀий. 22Агана На ва дунияллийн къаувкӀссания, инсантуран Заннал Махъ баян къабувссания, миннай бунагьрал тахсир къабикӀантӀиссия. Амма цала буллалимур бунагь бушиву къакӀулссия учинсса хӀучча утти миннахь бакъассар+. 23На къаччан хьуманан, Ттул Ппугур къаччан хъанахъисса+. 24Агана На гайннал хьхьичӀ уттинин тачӀав щилчӀав къабувмур буллай къаивкӀссания, гайннай бунагьру баврил тахсир къабикӀантӀиссия. Амма вана утти, На бувмургу ккавккун бунува, гайннан Нагу, Ттул Ппугу къаччан хьуну буру+. 25Мукун бартлавгссар гайннал цала ккалаккисса Мубараксса Луттирдай увкуну бивкӀмур: «ЦичӀав тахсиргу бакъанма, На гайннан къаччан хьуссара».

26На зул чӀарав дацӀан Заннал РухӀ гьан данна. Га хӀакьмур лахьхьин байсса Заннал РухӀри, Ттул Буттаяту нанисса. Ганил Ттуяту буслантӀиссар+. 27Зугу буслантӀиссару Ттуяту, цанчирча зу Ттущал бивкӀунтӀий На Ттула Буттал ЦӀанийсса захӀматру байбивхьусса чӀумуя шийнмай+.

16

16^1На зухь вай гьарзат буслай ура, зул Ттуйннасса вихшиву хӀура къахьуншиврул. 2Инсантурал зу эбадат-къатрая яла бичинтӀиссару, мукунссагума дучӀантӀиссар чӀун, инсантурал зу литӀлай, мугу цивппа Заннан кьамулсса даву дуллай чӀалачӀисса+. 3Ми мукун зунтӀиссар, миннан я Ппу, я На къакӀулнутӀий+. 4На зухь уттива тӀий ура, яла, чӀун дуркӀукун, зун На дирхьусса дюъ дакӀнийн дагьаншиврул. На зухь бакӀрайва мукун къаувкуссия, Нава зущал ивкӀунтӀий+.

Заннал РухӀирал дуллантӀимуния

5– На занахъанай ура Нава Гьан УвманачӀан, амма зуву цучӀав цӀухлайвагу акъар: «Ина чун най ура?» – тӀий+. 6Ттун чӀалай бур Ттул мукъурттил зул дакӀру пашманшиврул дуцӀин дуллай душиву. 7Амма хӀакьмур тӀутӀиссара зухь: На гьаву зунсса хъинбалар. Агана На къагьарча, Заннал РухӀ зул чӀарав дацӀан къадучӀантӀиссар, амма На гьарчарив, На Га зучӀан гьан дантӀиссар+. 8Цурда дуркӀувкун, Заннал РухӀирал дунияллул инсантуран аьч бантӀиссар, дакъашиву гайнначӀа хӀакьсса кӀулшиву я бунагьраяту, я Заннайн тӀайлашивруяту, я дивандалияту: 9гай Ттуйн вихну бакъар – му бунагьри;+
10Заннал хьхьичӀ хӀакьсса тӀайлашиву Цаятура Заннаятур дучӀайсса – На КӀаначӀату увкӀссара, КӀаначӀан махъунайгу наниссара, зун На ххишала къаккаккантӀиссара; 11дивандалияту тӀалайламургу вари: бунагькарсса дуниял цил канилусса Иблислун диван кьувкьуну къурталссар+.

12Ттун зухь бусанмур чӀявур, амма цӀана зуща На бусласимур лаласун къахьунссар. 13ХӀакьмур лахьхьин байсса Заннал РухӀ зучӀанна дуркӀукун, Ганил зул хьхьичӀ тӀитӀинтӀиссар щалва хӀакьмур. Га Цила чулуха дакъарча зущал гъалгъа тӀунтӀисса, Ганил Цинма бавмурди зучӀан биян буллантӀисса, Ганил зухь бусантӀиссар ялун бучӀантӀимургу+. 14Ганил Ттул ЦӀа бюхттул дантӀиссар, цанчирча На увкумурди Ганил зучӀан биян буллантӀисса. 15Ттул Буттал думур цимурца Ттулгу думурди. Мунияту На зухь тӀий ура: На увкумур Заннал РухӀирал зун баян бантӀиссар+.

16Цаппара хӀаллавату На зун къаккаккантӀиссара, амма ялагу цаппара хӀаллава На цӀунилгу зун ккаккантӀиссара+.

«Зул дард ххаришиврийн кӀура даентӀиссар»

17Эсал мюталимтуравасса цаппара куннахь кув тӀун бивкӀуна:

– Ци учин ччай иявав Га: «Цаппара хӀаллавату На зун къаккаккантӀиссара, амма ялагу цаппара хӀаллава, На цӀунилгу зун ккаккантӀиссара», – тӀий, ялагу: «На БуттачӀан най ура», – тӀий?

18Гай цӀухлай бия:

– Ци чин ччай урвав Га, «цаппара хӀаллава» тӀий? Жун бувчӀлай бакъар, Га ссая гъалгъа тӀий уссарив?

19Гай Цахьва ци цӀуххин ччай буссарив бувчӀуну, Эсал увкуна:

– Зу куннахь кув цӀухлай буру, циванни На: «Цаппара хӀаллавату На зун къаккаккантӀиссара, амма ялагу цаппара хӀаллава, На цӀунилгу зун ккаккантӀиссара», – увкусса тӀий? 20ХӀакьсса тӀайламур тӀий ура зухь: дуниял ххари хъанахъийни, зу агьи тӀий аьтӀий бикӀантӀиссару. Зу дардирай бикӀантӀиссару, амма зул дард ххаришиврийн кӀура даентӀиссар+. 21Масалдаран, оьрчӀ бан чӀун дирсса щарсса къювулий дикӀайссар, оьрчӀ байхтурив, дунияллийн инсан увксса ххаришиврул ганин къюву хъамадитайссар! 22Мукун зулгу цӀана дардирал чӀун дур, амма зу Ттун цӀунил ккавккукун, зу зувагу ххари хьувкун, щилчӀав ххишала зуща ххаришиву къазеххинтӀиссар. 23Му кьини зу Ттухь цичӀав къацӀухлантӀиссару. ХӀакьсса тӀайламур бусласиссара зухь: Ттул ЦӀанийну зу чӀа увкусса цимурца Буттал зун дулунтӀиссар+. 24Ттининту зу Ттул ЦӀанийну цичӀав чӀа къаувкунни. ЧӀа учара, зун дулунтӀиссар зу хъиннува ххари хьуншиврул+.

Эса дунияллуяр ххувшаву

25– На ттининту зущал мисаллайну гъалгъа тӀий ивкӀра, уттирив дукӀлай дур, мисаллайну къабуслай, На Буттаяту тӀайланма бусансса чӀун+. 26Му кьини Буттахь Ттул ЦӀанийну зу зува миннат буллантӀиссару. Ттун аьркин къахьунтӀиссар Буттахь зухлу миннат буллан: 27Буттан Цанма зу ххира хьуссару, На зун ххира хьунутӀий ва На ЗанначӀату увкӀшиврийн зу вих хьунутӀий+. 28На ва дунияллийн БуттачӀату увкӀра, цӀанарив ва дуниял кьаритлай, На БуттачӀан занаикӀлай ура+.

29Му чӀумал Эсал мюталимтурал увкуна:

– ЦӀана Ина бувчӀинну, тӀайлана, мисаллу къабуцлай гъалгъа тӀий ура. 30ЦӀана жун бувчӀлай бур Вин гьарзат кӀулшиву. Вин жу булунтӀисса суаллу цӀуххиннинма кӀулну, миннунсса жавабругу хӀадурна дур, мунияту жу вихру Ина ЗанначӀату увкӀшиврийн+.

31– Утти зу вихру тӀий бурув? – увкуна Эсал. 32– Ссят диявай дур, му дирнура дур, зу, Нагу къаивтун, чун-чун бунугу ппив хьунтӀисса ссят. Амма На Навалу акъассара, Ттущал Ттул Ппу унутӀий+. 33На вай гьарзат зухь буслай ура, зул дакӀурдин рахӀатшиву Ттуву лякъиншиврул. Бунагькарсса дунияллий зу къума буллантӀиссару, кьянкьа дувара! На ва дунияллуяр ххув хьуссара!+

17

Эсал Цала мюталимтураясса дуаь

17^1Ихтилат къуртал бувну махъ, Эсал, ссавнийнгу урувгун, дуаь дуруна:

– Буттай, ссят дирунни. Бюхттул ува Вила Арс, Инавагу Арснал бюхттул ан+. 2Циняв инсантурай хӀукму бачин бансса кьудрат Ина Арснахьхьун дуллунни, Ганащагу хьуншиврул Цахьхьунма буллуминнан Абадлийсса Оьрму булун+. 3Абадлийсса Оьрму мури – Ина Ца Цувалусса ХӀакьсса Зал ушиву ва Эса Ина гьан увсса МасихӀ ушиву кӀулну бикӀаву. 4На Ина дунияллий бюхттул ав, Ина Ттуйнна тапшур дурсса даву къуртал дурну. 5Уттирив, Буттай, бюхттул ува На, дуниял ляхъан даннинна, На ВичӀава ивкӀсса чӀумала диркӀсса Ттул бюхттулшиву ТтучӀан занадиртун+.

6Ва дунияллул инсантурава личӀи бувну, Ина Ттун буллунни Ттул ххуллу бувгьуми, Нагу гайннан ккаккан бав, Ина мяйжаннугу Цу уссарав. Гай Вилъя, Ина гай Ттун буллуна, гайнналгу Вил махъ бурувччуна. 7Утти гайннан бувчӀуссар, Ина Ттун дуллусса цимурца Вияту най душиву, 8Ина Ттухьва бувсмур На гайнначӀан биян бувнутӀий. Гайннал На бувсмур кьамул бувунни, На ВичӀату увкӀшиву гайннан мяйжаннугу бувчӀунни, Ина На гьан увшиврийн гай вихгу хьунни+. 9На гайннаха дуаь дуллай ура, щала дунияллуха акъарача На дуаь дуллай, Инава Ттун буллуминнаха дуаь дуллай ура, цанчирча гай Вил бунутӀий,+
10цимурца ТтучӀа думургу Вил дунутӀий, цимурца ВичӀа думургу Ттул дунутӀий. Гайннайнура На бюхттул хьусса!+
11Я Мубараксса Ппу, На най ура ВичӀан, утти На ва дунияллий акъассара, амма гай дунияллийва личӀлачӀиссар. Инара Ттун дуллусса Вила ЦӀанийну Ина гай ябува, На Вищал цану усса куна, гайгу цану бикӀаншиврул+. 12Нава гайннащал усса чӀумал, Инара Ттун дуллусса Вила ЦӀанийну На Нава ябуллай ивкӀра гай. На гай буручлай ивкӀра, гайннаяту цаягу пана къавхьуссар, так ца пана хьунтӀима личӀаннин. Мубараксса Луттирдай чивчумур мукун бартлагантӀиссар+. 13ЦӀана На ВичӀан занахъанай ура, амма Нава дунияллийва уссаксса, На дуаь дуллай ура, Ттувусса ххаришиву гайннавугу дикӀаннав тӀий+.

14На гайннан Вил махъ баян бав, гай дунияллун къаччан хьунни, На ва дунияллулма акъасса куна, гайгу ва дунияллулми бакъатӀий+. 15На дуаь дуллай акъара, Ина гай ва дунияллулминнавату буца тӀий, На дуаь дуллай ура гай оьмунияту буручча тӀий+. 16Нагу ва дунияллулма акъасса куна, гайгу бакъар ва дунияллулми. 17Гай, Винма хас бувну, Вила хӀакьмунийну буручча, хӀакьмур Вил махъри. 18Ва дунияллийн Ина На гьан увсса куна, Нагу гай гьан буллай ура дунияллийн+. 19Гайннал цӀаний На Ттула оьрму Вин хас буллай ура, гайгу Вил хӀакьмунийну Вин хас бувмину бикӀаншиврул.

20На так гайннаха дуаь дуллай акъарача, На дуаь дуллай ура, гайннал Ттуятува бувсмур кьамул бувну, Ттуйнма вих хьунтӀиминнахагу. 21Гай циняв цану бикӀаннав! Буттай, Ина Ттуву, На Виву усса куна, бикӀаннав гайгу Жувува, Ина На гьан увшиврийн дуниял вихну дикӀаншиврул. 22На гайннангу дулав Инара Ттун дуллусса Нурданияту, гайгу цану бикӀаншиврул, На Вищал цану усса куна: 23На гайннаву уссара, Ина Ттуву уссара. БикӀаннав гай щаллуну цашивруву, дунияллун кӀул хьуншиврул Ина гьан увшиву На, Винмагу гай ххирану бикӀаншиврул, На ххирасса кунма.

24Буттай, Ттун ччай бур Ина Ттунма буллуми Нава усса кӀанай Ттущала буну. Ттун ччай бур Ина Ттунна дуллусса Ттул бюхттулшиву гайннан ккарккун, Вин На ххира хьуну ивкӀунтӀий Ина дуниял ляхъан даннина+. 25ТӀайламур байсса Ппу, дунияллун Ина къакӀулнугу, Ттун Ина кӀулла, Ттул ххуллу бувгьуминнан кӀулссар Ина На гьан увшиву+. 26На гайннан Виятусса хӀакьмур кӀул бав, ттиния тийнмайгу хъиннува кӀул булланна, Вил Ттухсса ччаву гайннавугу дикӀаншиврул, На Навагу гайннаву икӀаншиврул+.

18

Ягьуда хаин шаву ва Эса угьаву

(Мт. 26:47-57; Мк. 14:43-50,53-54; Лк. 22:47-54)

18^1•Мукунгу куну, Эсагу, Ганал мюталимталгу Кедрон даралул тамур чулийн, багъ бумур чулийн лавгун, тивун бувххуна+. 2Хаин Ягьудан та кӀану кӀула, тикку Эса Цала мюталимтуращал чӀявуну хьунаакьавай тӀий+. 3Мунияту Ягьуда увкӀуна аьралуннал кьюкьагу, хъун рувхӀанийтурал ва фарисейтурал гьан бувсса къаралчиталгу цащала бувцуну. Тай бувкӀуна чирахъирттащал, цӀурукӀайттащал ва ярагъуннищал+. 4Эсан кӀула Цанма хьунтӀимур. ХьхьичӀун увккун, Ганал цӀувххуна:

– Зу щих луглай буру+?

5– Назарат шяраватусса Эсах, – увкуна тайннал.

– Му Нара, Уссамара[*] – увкуна Эсал.

Хаин Ягьудагу гайннащал авцӀуну ия. 6«На Уссамара», – куну, Эсал увкукун, тай махъунмай хьуну, щяв багьуна.

7Ганал кӀилчингу цӀувххуна:

– Зу щих луглай буру? – куну.

– Назарат шяраватусса Эсах, – увкуна тайннал.

8– Нания зухь учав, му Нара куну, – увкуна Эсал. – Агана зу Ттух луглай бухьурча, вайми итабакьияра.

9Мукун увкуна Ганал: «Ина Ттун буллуминнава цучӀав пана къавхьуссар», – тӀисса Цала махъру бартлаганшиврул+.

10Симон-ПетрдучӀа тур дия, мунал му дурккун, Хъунама рувхӀанийнал лагънайх рирщуну, танал урчӀамур вичӀи личин дурна. Лагънан цӀа Малх дия+. 11Му чӀумал Эсал Петрдухь увкуна:

– Тур диркӀний диша! Ттула Буттал буллусса хӀасратрал кьуру къахӀачӀан Ттуща шайссарив+?

12•Аьралуннал кьюкьлул, гайннал бакӀчинал ва ягьудинал къаралданул Эса увгьуну, кару махъун дархӀуна. 13Цал гайннал Эса ГьаннаннучӀан увцуна. Гьаннан ия Каиафал щарнил ппу, Каиафарив га шинал Хъунама рувхӀанийну ия+. 14Гана гая ягьудинал бакӀчитурахь халкьуннахлу ца инсан ивкӀуну хъинссар тӀий ивкӀсса Каиафа+.

Петрдул, цана Эса къакӀулли куну, цалчин учаву

(Мт. 26:69-70; Мк. 14:66-68; Лк. 22:54-57)

15Симон-Петр ва ца ялагу мюталим най бия Эсал хъирив. Му мюталим цувагу хъун рувхӀанийнан кӀулсса уну, мунаща бювхъуна Эсащал Гьаннаннул къатрал хӀаятравун уххан, 16•Петрма кьатӀув къапулучӀа ливчӀуна. Яла га мюталим увккун, къапулухсса ичӀувадушнищал гъалгъа бувну, Петр вив уххан увна.

17– АцӀула, ина Ва Инсаннал мюталимтуравасса ца акъарав? – куну, цӀувххуна ичӀувадушнил.

– Акъара, – увкуна Петрдул.

18Дяркъу дуну, къазахътал ва къаралчитал, къавтӀигу бивчуну, гъили хъанай бия. Петргу гайнначӀа авцӀуна, гъили хъанай.

ГьаннаннучӀа Эсахь зума цӀуххаву

(Мт. 26:59-66; Мк. 14:55-64; Лк. 22:66-71)

19•Мува ппурттуву хъун рувхӀаний Гьаннан ия Эсахь Ганал мюталимтураяту ва халкьуннан Ганал лахьхьин буллалимунияту цӀухлай.

20– На аьлттуну тӀий ивкӀра дунияллухь, – увкуна Эсал, – На мудан вяъза-насихӀат буслай ивкӀра циняв ягьуди батӀайсса эбадат-къатраву ягу Заннал Къатлуву. КьюлтӀну На цичӀавгу буслай къаивкӀра+. 21Циван ура ина Ттухь цӀуххавуртту дуллай? Ина цӀухха Ттух вичӀи дихьлай бивкӀминнахь, гайннан кӀулссархха На буслай ивкӀмур.

22Эсал мукун кувкун, чӀарав бавцӀусса къаралчитуравасса цаннал Эсал лажиндаравух рирщуна.

– Ина хъун рувхӀанийнащал цукун гъалгъа тӀий ура?! – гьужум бувна ганал+.

23– Агана На ци-бунугу къатӀайлану увкуну бухьурча, ва къатӀайлар уча, – увкуна Эсал. – Агана На тӀайлану тӀий ухьурча, циван ура ина Ттуйх ришлай?

24Кару махъун дархӀусса Эса Гьаннаннул Хъунама рувхӀаний КаиафачӀан гьан увна.

Петрдул, цана Эса къакӀулли куну, кӀилчин ва шамулчин учаву

(Мт. 26:71-75; Мк. 14:69-72; Лк. 22:58-62)

25Симон-Петр хӀаятравува авцӀуну ия, къавтӀилух гъили хъанай. Микку мунахьхьун кӀилчингу суал буллуна:

– Ина Ганал мюталимтуравасса ца акъарав?

Петр мукӀру къавхьуна:

– Акъара, – куна.

26Микку Хъунама рувхӀанийнал къазахътуравасса цаннал Петрдухь цӀувххуна:

– Ина акъаяв ттун Ганащал багъраву ккавксса? – куну. (ЦӀувххума цувагу ия Петрдул турлих вичӀи личин дурну диркӀсса Малхлун гъансса адимина.)+

27Петр ялагу ссайчӀав мукӀру хъанай акъая, микку ажарттул эоь увкуна+.

Пилатлул хьхьичӀун Эса уцаву

(Мт. 27:1-2,11-14; Мк. 15:1-5; Лк. 23:1-5)

28•КаиафачӀату Эса увцуна румуллал ивтсса сардарнал[*] къатравун. Дия ччясса кӀюрх, ягьудинал бакӀчитал путпараснал Пилатлул къатравун къабувххуна, Пейсахрал гьанттайнссаннийнин цивппа марцӀну личӀаншиврул+. 29Мунияту Пилат тайнначӀан цува увккуна.

– Ва Инсаннай зу ци тахсир бихьлай буру? – куну, цӀувххуна ганал+.

30– Ванал оьмур бувну къабивкӀссания, жу Ва вичӀан уцайссияв? – увкуна тайннал.

31Пилатлул увкуна:

– Ва зува уцара, зула Кьанундалийн бувну, диван зува кьукьара.

– Жухь цучӀав ивчӀан ихтияр дакъассар, – увкуна ягьудинал бакӀчитурал.

32Цукунсса бивкӀу Цалва кьамул бантӀиссарив бусласисса Эсал махъру укун бартлагантӀий бия+. 33Му чӀумал Пилатлул, цала къатравун увххун, Эсайнгу цачӀана оьвкуну, Ганахь цӀувххуна:

– Ина ягьудинал ПаччахӀрав+?

34– Ина мукун Инава тӀий уравкьай, ягу вихь мукун цайминнал увкурив? – цӀувххуна жавабран Эсал.

35– Нания ягьуди акъара, – увкуна Пилатлул. – Ми Вил халкьуннал ва хъун рувхӀанийтурал уллунна Ина ттухьхьун. Ци къел дав Ина?

36Эсал увкуна:

– Ттул ПаччахӀлугъ – ва дунияллул паччахӀлугъирттавасса ца дакъар. Агана ва дунияллиясса диркӀссания, Ттул биялдаралусса инсантал Ттухлу талай бикӀантӀиссия, На ягьудинал бакӀчитурахьхьун къаирияншиврул. Амма цӀана Ттул ПаччахӀлугъ шиччасса дакъар+.

37– Туну, Ина ПаччахӀ усса урахха? – куну, цӀувххуна Пилатлул.

– Ина инава увкунни, На ПаччахӀри куну, – увкуна Эсал. – На увссара, ва дунияллийнгу увкӀссара хӀакьмуния бусан. ХӀакьмунил чул бувгьусса гьарца инсаннал Ттух вичӀи дишайссар+.

38Пилатлул цӀувххуна:

– ХӀакьмур – му цири? – куну.

Яла Пилат цӀуницӀа ягьудиначӀан увккун, увкуна:

– Ттун Ванай цукунчӀавсса тахсир ляхълай бакъар+.

39Яла ххи бувна:

– Зул аьдат дур, Пейсах байрандалий дуснакь бувминнава ца итаакьайсса. Ччарув на зуна «Ягьудинал ПаччахӀ» итаавкьуну+?

40Тайннал вев увкуна:

– Къачру! Маитаакьара Му! Итаакьи жун Барабба!

Барабба тӀурча ивкӀссар къачагъ.

19

Пилатлул Эса ххачлий ищун хӀукму кьукьаву

(Мт. 27:15-31; Мк. 15:6-20; Лк. 23:13-25)

19^1•Му чӀумал Пилатлул амру бувна Эса мурхьардих муркӀа ан. 2СаллатӀнал Ганал бакӀрай, таж хӀисаврай, бухълил щаххуллуя щавшсса шалкка бивхьуна; хъачӀунттайнгу, паччахӀнал лаххия хӀисаврай, ятӀулсса янналул парча бувтуна. 3Яла, Ганал лажиндаравухгу ришлай, тӀун бивкӀуна:

– ЦӀуллу хьуннав Ягьудинал ПаччахӀ!

4Пилат цал ялагу увккун, ягьудинахь увкуна:

– Бурги! Вана на Ва цал ттигу уккан ав, ттунма Ванай цукунчӀавсса тахсир ляхълай бакъашиврий зу мукӀру хьуншиврул+.

5Щаххуллул шалккагу бакӀрай бивхьусса, ятӀулсса янналул парчагу ялтту бувтсса Эса уккан увну, Пилатлул увкуна:

– Вана Инсан.

6Хъун рувхӀанийтурал ва къаралданул, Га ккавккун, вев тӀун бивкӀуна:

– Ххачлий ища! Ххачлий ища Му! – тӀий.

Амма Пилатлул увкуна:

– Зува Ва уцарача, ххачлий ищара, ттун тӀурча Ванай цукунчӀавсса тахсир ляхълай бакъар.

7Ягьуди ялув ливккун бия:

– Жул Кьанун дуссар, жул Кьанундалийн бувну, Му ивчӀан багьлагьиссар, цанчирча Му ур Цув Заннал Арсра тӀий!+

8Му бавукун, Пилат хъиннува нигьаувсуна. 9Та цӀунилгу къатравун увххун, Эсахь цӀувххуна:

– Чассара Ина? – куну.

Амма Эсал танахь ссихӀ къадурккуна+.

10– Ина ттущал гъалгъа тӀун къаччай урав? – увкуна Пилатлул. – Вин бувчӀлай бакъарив, Инава тархъан ангу, ххачлий ищунгу бияла ттухь бушиву!

11Эсал увкуна:

– На вил биялдаралу къаикӀантӀиссияв, му бияла вихьхьун Ссаврунная буллуну къабивкӀссания. Мунияту вийнияр хъунмасса бунагь На вихьхьун уллуманай буссар+.

12Му чӀумуя тийнай Пилат Эса тархъан анмуних луглай ия, амма ягьуди леххаву тӀийнма бия:

– Агана ина Му тархъан арча, ина Румуллал паччахӀнал дус акъара. Цайна цува паччахӀра тӀутӀисса гьаркас Румуллал паччахӀнал душманни!+

13Пилатлун му бавукун, Эсагу тайннал хьхьичӀун уккан увну, цувагу судья щяикӀай кӀанай щяивкӀуна. (Му кӀанттуйн жугьутӀ мазрай Гаввата, яъни «Чарил лахъру», учайва.) 14Га Пейсахрал хьхьичӀсса нюжмар кьини дия, ссят дия ацӀния кӀира шавайсса чӀун.

– Вана зул ПаччахӀ, – увкуна Пилатлул ягьудинахь.

15Тайннал леххаву увкуна:

– Акъа ува Му шичча! Акъа ува! Ххачлий ища Му!

– Зул ПаччахӀ ххачлий ищувив? – куну, цӀувххуна Пилатлул.

– Жул цама паччахӀ акъассар, ца Румуллал паччахӀ акъа, – увкуна хъун рувхӀанийтурал.

16Микку, тайннал тӀимур буллай, Пилатлул Эса уллуна ххачлий ищун.

Гичча Эса увцуну лавгуна. 17•Цала ххачгу лавсун, Эса най ия жугьутӀ мазрай Голгота, яъни «Няракъатта», тӀисса кӀанайн.

Эса ххачлий ищаву

(Мт. 27:32-44; Мк. 15:21-32; Лк. 23:26-43)

18Тикку Эса ххачлий ивщуна, Ганащал архӀал кӀивагу чулух, ххачурдий бивщуну, кӀия цаймигу бия; Эса миннал дянив ия. 19Пилатлул амру бувна, «НАЗАРАТЛИЯТУССА ЭСА – ЯГЬУДИНАЛ ПАЧЧАХӀ» тӀий чивчусса тахта ххачлий рищара куну. 20Му чичру ккалай бия чӀявусса ягьуди, цанчирча Эса ххачлий ивщусса кӀану шагьрулияту арх бакъа бия, чивчунугу бия жугьутӀ, латин ва грек мазурдий. 21Ягьудинал хъун рувхӀанийтал Пилатлущал рязи къавхьуна:

– «Ягьудинал ПаччахӀ» къачивчуну, чича: «Ванал Цайнма Ягьудинал ПаччахӀ учайссия», – тӀий.

22– На чивчумур чивчуссар, – увкуна Пилатлул.

23Эса ххачлий ивщусса саллатӀтурал, Ганал ялттуянна ларсун, мукьва бутӀуйх дарчӀуна, гьарцаннан ца-ца бутӀа. Эсал гьухъа бия базу бакъасса, цалунма бувсса.

24– Тти ва ххякъабукланнуча, кӀунурду бичинну. КӀуну бувкманал ласийча ва гьухъа, – увкуна гайннал.

Му хьуна Мубараксса Луттирдай увкумур биттур баншиврул:

«Гайннал цайхра цала дарчӀуна Ттул янна,

Ттул лаххия дачӀлай, кӀуну буклан бивкӀуна».

СаллатӀтурал му биттур бувна.

25Эсал ххачлияту арх бакъа Ганал нину, ниттирссу, Клоппал щарсса Мариям ва Маждаллал Мариям бавцӀуну бия+. 26Цала нину ва ганил чӀарав авцӀусса Цана ххирасса мюталим ккавккун, Эсал ниттихь увкуна:

– Ттул нину, утти мури вил арс+.

27Цала мюталимнахьгу Ганал увкуна:

– Утти му вил нинур.

Мунияр махъ мюталимнал га цачӀанна дурцуна.

Эсал бивкӀу

(Мт. 27:45-56; Мк. 15:33-41; Лк. 23:44-49)

28-29•Гьарца хьун аьркинмур хьуну къуртал хьушиву кӀулну, Эсал увкуна:

– Мякьну ура, – куну.

Тикку бия кьурчӀи чахирданул къукъу, саллатӀналгу ганивун ацци щуну, га гьиссоп[*] тӀисса ххяххиялул къяртлуйх ларххун, Эсал мурччачӀан гьаз дурна.

Мукун биттур хьуна Мубараксса Луттирдай Цаятува увкумур.

30Чахирданул мурччивгу хъатан дурну, Эсал увкуна:

– Хьуну къурталссар!

Мукунгу куну, Ганал, бакӀгу кьус риртун, жан дуллуна.

31Дия нюжмар кьини, ягьудинангу ччай бакъая нурчӀив гьунттийсса Ххуллун-кьининин ххачурдий лирчӀун, ххишалдаран му Ххуллун-кьини цурдагу хъуннасса байрандалул кьини хъанай духьувкун. Мунияту тайннал тавакъю бувна Пилатлухь, ххачурдий бивщуминнал кӀюла ликри гъагъан дурну, нурчӀив ххачурдияту ликкан да куну.[*]
32СаллатӀ бувкӀун, цал Эсал чӀаравсса цаннал, яла гаманал кӀюла ликри гъаргъуна. 33Гай ЭсачӀан гъан хьусса чӀумал, гайннан ккавккуна, Га къуртал хьуну ушиву, мунияту Ганал ликри къагъаргъуна. 34Мунин кӀанай саллатӀнавасса цаннал Эсал чулухун ччала щуна, гацӀана щавулува оьгу, щингу лирчуна.

35Му цанма ккавкманал мунил хӀакъираву барашин дуллай ур, зугу вих хьуншиврул. Мунал барашин хӀакьссар, мунангу кӀулссар тӀайламур тӀий ушиву+. 36Ми цимурца хьуссар, «Ганал царагу ттаркӀ къагъагъантӀиссар» кусса Мубараксса Луттирдал махъру биттур хьуншиврул+. 37Мубараксса Луттирдал цамур кӀанай увкуну буссар: «Гай цивппа буруглантӀиссар, ччала кьувтӀуну, цала ивкӀуманах».

Эса уччаву

(Мт. 27:57-61; Мк. 15:42-47; Лк. 23:50-56)

38•Мунияр махъ Ариматеялиясса Юсуплул Пилатлухь миннат бувна, Эсал нурчӀи цахьхьунна дула куну. Юсуп цувагу Эсал мюталим ия, амма, ягьудинал бакӀчитураясса нигьал, цува Ганал мюталим ушиву кьюлтӀ буллай ия. Пилатлул ихтияр дуллуна, Юсуплулгу, увкӀун, Эсал нурчӀи ларсуна+. 39Юсуплущал ия хьхьичӀвагу ца хьхьуну ЭсачӀан увкӀун ивкӀсса Никодимгу. Никодимлул цащала ларсун увкӀуна смирна ва алоэ хӀала дурсса тӀааьнсса кьанкь дусса мазьрал зувийраксса килограмм+. 40Юсуплул ва Никодимлул Эсал нурчӀи ларсун, гай тӀааьнсса кьанкь дусса мазь дурксса сурувравух нурчӀи дирхьуна. Мукунсса дия ягьудинал бивкӀу буччаврил аьдат+. 41Эса ххачлий ивщусса кӀанай багъ бия, гиву дия уттигу цучӀав къаувччусса цӀусса нух-гьав. 42Га нюжмар кьинигу Ягьудинал Пейсах байрандалийн хӀадуршин дайсса кьини духьувкун, нух-гьавгу чӀаравра духьувкун, гайннал Эса ганиву ивхьуна.

20

Эса ивкӀуну махъ утта уккаву

(Мт. 28:1-10; Мк. 16:1-8; Лк. 24:1-12)

20^1•Ххуллун-кьини ларгун махъ, нюжмардул цалчинмур кьини[*] кӀюрххицӀун чӀумал, чани щяв дагьанинма гьаттачӀан лавгсса Маждаллал Мариямлун, нух-гьаттал хьулухсса чарил нузкьун чулийннай дурну ляркъуна+. 2Ганил, Симон-ПетрдучӀан ва цамагу Эсан ххирасса мюталимначӀан левчунма лавгун, увкуна:

– Жула Заллу нух-гьаттава лавсун ур, Га чув ивхьуссаривгу къакӀулли!+

3Петр ва гама мюталим левчуна гьаттачӀан. 4КӀиягу левчуну най бия, амма кӀилчинма мюталим, Петрдуяр хьхьичӀун увккун, гьаттачӀан цалчин ивуна. 5Кьусгу ивкӀун, гивун урувгукун, гиву сурув ххал хьуна, амма нуххувун га къаувххуна. 6Яла ганал хъирив най ивкӀсса Симон-Петргу левчуна увкӀун, нуххувун увххуна. Ганан сурувгу, 7Эсал бакӀрай диркӀсса карщигу, кай-кай дурну, саргъунну тийннай дирхьуну ккарккуна. Карщи сурувраяту личӀину дирхьуну дия. 8Му чӀумал нуххучӀан цалчин увкӀма мюталимгу гивун увххуна. Ургайхту, га вих хьуна Эса утта увкшиврийн. 9(Му ппурттуву гайннан ттигу бувчӀуну бакъая, Мубараксса Луттирдайн бувну, Эса ивкӀуну махъ утта уккан аьркиншиву.)+

10Мюталимтал шаппай занахьуна.

Маждаллал Мариямлун утта увксса Эса ккаккаву

(Мк. 16:9-11)

11•Мариям тӀурча нух-гьаттачӀа бавцӀуну, аьтӀий бия. АьтӀийнма нуххувун бурувгукун, 12ганин ккавккуна кӀяла янналувусса кӀия малаик. Гай щябивкӀун бия ганиннин Эсал нурчӀи дирхьуну диркӀсса кӀанай: ца бакӀрацӀ, цагу ччаннацӀ+.

13Малаиктурал Мариямлухь цӀувххуна:

– Ина циван аьтӀий бура?

– Ттул Заллу шичча лавсун лавгун бур, – увкуна Мариямлул, – Га ивхьусса кӀанувагу къакӀулли.

14Мукунгу увкуну, махъунмай бурувгукун, тикку авцӀусса Эса ккавккуна, амма Га ганин къаувчӀуна+.

15Эсал ганихь увкуна:

– Ина циван аьтӀий бура? Щих луглай бура?

Ганин, Га багъманчи ухьунссар тӀисса пикри хьуну, увкуна:

– Хъунама, Га Инава лавсхьурча, буси Га чув ивхьуссарив, лавгун, на Га махъунай ласунна+.

16– Мариям, – увкуна Эсал ганихь.

Махъунмай кӀура бавну, Ганах бурувгсса Мариямлул жугьутӀ мазрай вев куна:

– Равуний! (Мукун тӀисса «Муаьллим» тӀиссар.)

17Эсал увкуна:

– На аглан маулларда, На уттигу БуттачӀан гьаз къавхьуссара. Ина Ттул уссурваврачӀан насуча, тайннахь На Ттула БуттачӀан ва зулгу БуттачӀан, Ттула ЗанначӀан ва зулгу ЗанначӀан гьаз хъанай ушиву буси+.

18Маждаллал Мариямлул мюталимтурачӀан лавгун, увкуна:

– Ттун Заллу ккавккунни! – куну.

Эсал цихьва увкумургу ганил гайннахь бувсуна.

Мюталимтуран утта увксса Эса ккаккаву

(Мт. 28:16-20; Мк. 16:14-18; Лк. 24:36-49)

19•Гара нюжмардул цалчинмур кьини маркӀачӀан чӀумал, мюталимтал, ягьудинал бакӀчитураясса нигьал къатлул нузругу ларкьуну, цачӀун бавтӀсса кӀанайн увкӀуна Эса. Гайннал дянивгу авцӀуну, Ганал увкуна:

– Барачат ликканнав зуйн!

20Мукунгу куну, Ганал ккаккан дуруна Цала кару ва чул. Заллу ккавккун, мюталимтал ххари хьуна. 21Эсал ялагу увкуна гайннахь:

– Барачат ликканнав зуйн! Нава Буттал дунияллийн тӀайла увксса куна, Нагу зу инсантурачӀан тӀайла буклай ура+.

22Ми мукъурттищал гайннайн уфгу увкуну, Ганал увкуна:

– Кьамул дувара зувунна Заннал РухӀ. 23Зу щил-бунугу бунагьру багъишла битарча, миннан гай хӀалал битантӀиссар, бунагьру багъишла къабитарча, миннай гай личӀантӀиссар+.

Эса Фоман ккаккаву

24АцӀния кӀия вакилнавасса ца тӀурча, цайн «КӀинничу» увкусса Фома, Эса увкӀсса чӀумал гайминнащал акъая+. 25Мунияту гайми мюталимтурал:

– Жун Заллу ккавккунни! – увкукун, Фомал увкуна:

– Ганал карунний мюрардил аьшру къаккаркссаксса, Ганал чулухсса щавулийн ттула кӀисса къавщуссаксса, на вих къахьунна, – куну.

26Мяйва гьантлувун мюталимтал ялагу къатлувун бавтӀуна, ва базилух гайннащал Фомагу ия. Нузру аьнт дурну дия, амма Эса гиву хьуну, гайннал дянивгу авцӀуну, увкуна:

– Барачат ликканнав зуйн!

27Яла Ганал Фомахь увкуна:

– Була Ттухьхьун кӀисса – вайнна Ттул кару. Дула ка, диша Ттул чулуйсса щавуй; вих акъама машарача, вихма хьу.

28– Ина ура Ттул Заллу ва ттул Зал! – увкуна Фомал+.

29Эсал увкуна:

– Ина вих хьунна, На ккавккунтӀий. На къаккавкна вих хьуми – талихӀ бумири+.

30Эсал Цала мюталимтурал хьхьичӀ дайва ва луттирай къачирчусса чӀярусса цаймигу хӀикматру+. 31Шикку чивчумур тӀурча чивчуссар Эса Заннал тӀисса МасихӀ ушиврийн, Заннал Арс ушиврийн зу вих хьуншиврул, ва дунияллий Ганал ЦӀанийн иман дишаврийну зун Абадлийсса Оьрмугу хьуншиврул+.

21

ХӀикматну бувгьусса чавахъ

21^1Яла-махъ Эса цӀунилгу Цала мюталимтуран ккавккуна. Му иш хьуна Тибериад бярнил чӀарав. Му хьуна укун:+
2Симон-Петр, цайн «КӀинничу» учайсса Фома, Галил билаятрайсса Каналиятусса Натанаил, Завадейл арсру ва кӀия цаймигу мюталим цачӀу бавтӀун бия+.

3– На чавахъру бугьан гьанна, – увкуна Симон-Петрдул.

– Жугу бачинну вищал, – увкуна гайннал.

Гай къаехърай лавгуна, амма га хьхьуну гайннахьхьун цавагу чавахъ къабиривуна.

4КӀюрххил ччяни Эса бярнил зуманив авцӀуну ия, амма Га мюталимтуран къаувчӀуна+.

5Ганал гайннайн оьвкуна:

– Дустал, биривриввар зухьхьун кӀюрххилссаннун чавахъру?

– Къабиривунни, – увкуна гайннал+.

6Ганал увкуна:

– Къери къаехърал урчӀа чулуха дутияра, бугьантӀиссар чавахъру.

Гайннал дуртуна, бугу-бувгьуна миксса чавахъру, къери дуклай, дуккан къашайсса+. 7Микку Эсан ххирасса мюталимнал Петрдухь увкуна:

– Та Заллур!

Та Заллур тӀисса махъру Симон-Петрдун баяйхту, цала кӀачӀасса чурххайн яннагу палцӀ дурну, лялух гайгу дархӀуну, щинавун ххявххуна+. 8Гайми мюталимтал къаехърай ганал хъирив бавчуна, чавахъирттал дурцӀусса къеригу кӀункӀу дуллай. Гай бия зуманияту кӀиттуршра накӀлил манзилданий[*]. 9Зуманив бувксса чӀумал, гайннан ккавккуна къавтӀилул кӀулщуй шахьлахьисса чавахъгу, чӀарав ччатӀгу бия. 10Эсал гайннахь увкуна:

– Ласияра шиккун цӀана зува бувгьуми чавахъирттаятугу цаппарасса.

11Симон-Петрдул, къаехърайн лавхъун, къери кьирийн дуккан дурна. Ганиву бия ттуршлий ххюцӀаллий шанма хъунисса чавахъ, амма къери къаххядурккуна! 12Эсал гайннахь увкуна:

– Бачияра шиккун, кӀюрххилсса дукан.

Мюталимтурава цучӀав сикъавсуна Ганахь: «Ина цура?» – куну, цӀуххин. Гайннан кӀула, Га Заллу ушиву. 13Эса гъан хьуну, лавсун, гайннахьхьун ччатӀ буллуна, мукунма чавахъгу буллуна. 14Ва шамулчинъя Эса, утта увккун махъ, Цала мюталимтурачӀан учӀайсса+.

Эсал Петрдущалсса ихтилат

15Дукра дуркуну къуртал хьуну махъ, Эсал увкуна Симон-Петрдухь:

– Симон, ЮхӀаннал арс, вин мяйжаннугу На вайминнаннияр ххирарив?

– Ххирара, Заллуй, – увкуна мунал, – Вин кӀулссар, ттун Инава ххирашиву.

Эсал увкуна:

– Туну, ябуллалу Ттул чӀиру[*].

16КӀилчингу Эсал цӀувххуна мунахь:

– Симон, ЮхӀаннал арс, вин На ххирарив?

Петрдул увкуна:

– Ххирара, Заллуй, Вин кӀулссар, ттун Инава ххирашиву.

Эсал увкуна:

– Ттул яттих аякьа дува+.

17Яла Эсал шамулчингу цӀувххуна Петрдухь:

– Симон, ЮхӀаннал арс, вин На ххирарив?

Эсал шамулчингу: «Вин На ххирарив?» – куну, цӀувххукун, Петрдул, пашман хьуну, увкуна:

– Заллуй, Вин гьарзат кӀулссар, Вин кӀулссар ттун Инава ххирашиву.

Эсал увкуна мунахь:

– Ябуллалу Ттул ятту. 18ХӀакьсса тӀайламур тӀий ура вихь: жагьилний ина, мухӀлугу дархӀуну, вина ччинийн лагайссияв; амма хъунав хьувкун, ина кару гьаз дантӀиссар, вий мухӀлугу цаманал дахӀинтӀиссар, инавагу вина къаччинийн ачин антӀиссара.

19Эсал мукун куна, Петрдул, Заннал ЦӀа бюхттул даншиврул, цукунсса бивкӀу кьамул бантӀиссарив бувчӀин буллай. Яла Эсал увкуна мунахь:

– Ттул ххуллугу бувгьуну, ачу Ттул хъирив!+

20Махъунай урувгсса Петрдун ккавккуна Эсан ххирасса мюталим хъирив най. (Муналъя гьанттайнссаннул чӀумал ЭсачӀанай кӀура авну: «Заллу, цури му, му Вийн хаин хьунтӀима?» – куну, цӀувххусса.)+
21Та мюталим ккавккукун, Петрдул цӀувххуна:

– Заллу, танан ци хьунтӀиссар? – куну.

22Эсал увкуна:

– Винсса цири, Нава занахьуннин, Ттун та сагъну ливчӀун ччай ухьурчагума? Ттул ххуллугу бувгьуну, Ттул хъирив ачу+.

23Мунияр махъ имандалул уссурварал дянив ппив хьуна, му мюталим къаивчӀантӀиссар тӀисса тӀар, амма Эсал му къаивчӀантӀиссар къаувкуна. Ганал анжагъ увкуна: «Винсса цири, Нава занахьуннин, Ттун та сагъну ливчӀун ччай ухьурчагума?» – куну.

24Тана тари ва хавар бувсъсса ва чивчусса мюталим. Жунмагу кӀулссар танал бувсмур хӀакьсса бушиву+.

25Эсал чӀярусса цайми-цаймигу хӀикматру дуруна, амма миннуя бусларча, ттул пикрилий, дунияллий ми буцири луттирдайнгу къагьанссар+.

*

1:19 РувхӀаний – диндалул къуллугъчи. Гьартану ххал бува глоссарийрай.

Левитътал учайсса бивкӀссар Заннал Къатлувусса рувхӀанийнал кумагчитурайн; Левийл тухумравасса инсантурайн.

* 1:24 Фарисейтал – динийсса партияр, Заннал Кьанундалул, буттахъал аьдатирттал тӀутӀимур хъисрагу даччин хьун къадиртун биттур дан аьркинссар, тӀисса.

* 1:28 Байт-Ания цуппа чув бивкӀссарив балжи бан бювхъуну бакъар. Инжилданий кӀицӀ бувну буссар Ярусалимрал чӀаравсса Байт-Ания. Ва га Байт-Ания бакъар.

* 2:6 Метрет – хьюмушиярттал дуцинни, ца метрет хъанахъиссар 40 литраксса щин. КӀира-шанна метретгу хъанай дур 80–120 литраксса щин.

* 3:3 Грек мазрай ва мукъул дуссар кӀира мяъна: цӀунилгу тӀиссагу, ссавнияту (яъни Заннаяту) тӀиссагу.

*

3:14 Шикку дакӀнийн бутлатиссар Тавратрай (Кьанундалий) бувцусса укунсса хавар: Заннал Исраэлнал халкьуннан таммихӀ бувссар, гайннайн загьру бутӀай шатри гьан бувну. Гай Заннайн леххаву тӀун бивкӀукун, КӀанал цӀими бивхьуну, Муса идавсийн амругу бувссар, бавцӀан бувсса дувссилуяту шатта бувтӀуну, лахъну ттурцӀай бищун. КӀа дувссилул шатта ккавккукун, загьру бувтӀума хъин шайсса ивкӀссар.

ТтурцӀай бивщусса дувссилул шатлуясса хавар буслай, Эса ур Цанма хьунтӀимургу бувчӀин буллай: Цува ххачлий ищунтӀишивугу, Цала мукунсса бивкӀу кьамул баврийну инсаниятран Ххассал Баву дучӀантӀишивугу.

* 4:9 Самари агьлу ягьудинал сан къабайсса бивкӀссар, гай ухссавнил чулухсса Исраэлнал ацӀва тухумраясса бунугу, гайннавух цайми миллатругу хӀалану бивкӀун бунутӀий. Самаринащал ца тӀахӀунттува дукра дукаву ягьудинал ккалли байсса бивкӀссар диндалул чулуха цала марцӀшиву зия шаврин. Ялагу, Таврат (Кьанун) самаринал кьамул бувну бунугу, махъми Мубараксса Луттирду кьамул къабайсса бивкӀссар.

* 5:9 Ххуллун-кьини – му ягьудинал бусравсса кьинир. Му ягьудинал календарьданийн бувну нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Заннайн эбадатру дуллан бучӀи бувну бивкӀссар.

* 6:7 Динарий – му диркӀссар Румуллал монета. Ми арцу багьлух увгьу зузалал гьантлул мутталий лякъайсса диркӀссар.

* 6:19 25–30 стадия му шайссар 5–6 километралул манзил.

* 6:31 ЖугьутӀ мазрай «манна» учайсса бивкӀссар Заннал ссавнияту ликкан бувсса иникьаллул журалийн; цивппа мукьцӀала шинай чулданий буссаксса, жугьутӀияр дукрагу мури диркӀсса.

* 6:59 Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду.

* 7:2 Чятирдал байран – му ягьудинал байранни. Му дайсса диркӀссар Пейсах байран дурну ряхваксса зурувун.

* 7:21 Ххал бува 5:1-9.

* 8:28 Ххал бува 3:14.

* 8:48 Ххал бува 4:7.

* 8:58 На Уссамара, увкуну буссар Заннал Цайнма Цала Тавратрай (Кьанундалий), Забурданий ва Идавстурал Луттирдай.

* 10:11 Тавратрай, Забурданий ва Идавстурал Луттирдай чӀявуну Заннайн Цала халкьуннал ХӀухчу увкуну буссар. Мукунма учайсса бивкӀссар паччахӀтурайн, бакӀчитурайн. Гайннал канилусса халкьуннайн тӀурча гайннал ятту учайсса бивкӀссар.

* 10:22 ЦӀулагаврил байрандалий кӀицӀ лагайсса диркӀссар жула заманнуяр хьхьичӀсса ӀӀ ттуршукулий Заннал Къатта кьатӀаллил чапхунчитураща мурахас баву.

* 10:23 Сулайман идавсил ларзу диркӀссар Заннал Къатлул хӀаятрал баргъбуккаваллил чулух.

* 11:2 Му чивчуну буссар 12-мур бутӀуй.

* 11:18 Шанна километраксса ххуллул манзилданий.

* 11:47 Ягьудинал Хъун Диван бивкӀссар ягьудинал хъунмур суд. Гьартану ххал бува глоссарийрай.

* 12:5 Ца динарий зузисса инсаннал кьинибархан зий лякъайсса арцу диркӀссар.

* 12:15 Укун Ярусалим шагьрулийн (ва шагьрулул агьалинайн) тӀутӀиссар.

* 18:5 На Уссамара, увкуну буссар Заннал Цайнма Цала Тавратрай (Кьанундалий), Забурданий ва Идавстурал Луттирдай.

* 18:28 Сардар – му Румуллал ивтсса провинциялул бакӀчири. Понтий Пилат 26-ку шиная 36-ку шинайнин ивкӀссар Ягьудинавусса Румуллал сардарну.

* 19:28-29 Гьиссоп Мубараксса Луттирдай кицӀ дурсса ххяххияр. Ягьудинал му ишла дайсса диркӀссар личӀи-личӀисса марцӀ баврил эбадатру дуллалийни, масалдаран, Пейсах байран дайни.

* 19:31 Ххачлий бивщуминнал ликри гъаргъукун, гай зурчӀай тӀий, ссихӀ биял къахъанай, ччяни литӀайсса бивкӀссар.

* 20:1 ЖугьутӀнал нюжмар алхӀат кьинилияту дайдишайссар.

* 21:8 НакӀ дачӀи метраксса лахъишиву хъанахъиссар. Му чӀумал текстрай ккаккан бувсса манзил хьунтӀиссар ттуршра метра.

* 21:15-17 «Ттул чӀиру», «Ттул ятту» Эсал тӀутӀиссар Цала ххуллугу бувгьуну, Цала хъирив наниминнайн. Ххал бува 10:1-21.

+ 1:1 БучӀ. 19:13, ЮхӀ. 20:28,

+ 1:4 ЮхӀ. 5:26, ЮхӀ. 11:25, ЮхӀ. 8:12, ЮхӀ. 9:5, ЮхӀ. 12:46

+ 1:6 Мт. 3:1, Мк. 1:4, Лк. 1:80, Лк. 3:2

+ 1:7 ЮхӀ. 3:26, ЮхӀ. 5:33, ЮхӀ. 10:41, ЮхӀ. 20:31, Иш. 19:4

+ 1:11 ЮхӀ. 5:43
+ 1:12 Мт. 5:9,
+ 1:13 ЮхӀ. 3:3,
+ 1:15 Мт. 3:11
+ 1:17 ЮхӀ. 7:19, ЮхӀ. 14:6
+ 1:18 ЮхӀ. 6:46,
• 1:19 Мт. 3:1-12, Мк. 1:2-8, Лк. 3:15-17
+ 1:20 Иш. 13:25
+ 1:21 Мт. 17:12-13, Лк. 1:17,
+ 1:31 Лк. 1:17
+ 1:32 Мт. 3:16, Мк. 1:10, Лк. 3:22
+ 1:33 Иш. 1:5
+ 1:35 Мт. 11:2, Мк. 2:18, Лк. 11:1
+ 1:36 ЮхӀ. 1:29
+ 1:38 ЮхӀ. 18:4, ЮхӀ. 18:7
+ 1:40 Мт. 4:18-20, Мк. 1:16-20, Лк. 5:2-11
+ 1:41 ЮхӀ. 4:25
+ 1:42 Мт. 16:18, Мк. 3:16,
+ 1:44 ЮхӀ. 12:21

+ 1:45 ЮхӀ. 21:2, Лк. 24:27, Мт. 2:23, Лк. 2:39

+ 1:49 Мт. 27:11, Мт. 27:42, ЮхӀ. 11:27

+ 2:1 ЮхӀ. 4:46, ЮхӀ. 21:2

+ 2:4 Мк. 14:41, ЮхӀ. 7:6, ЮхӀ. 7:30, ЮхӀ. 8:20, ЮхӀ. 13:1

+ 2:6 ЮхӀ. 3:25

+ 2:12 Мк. 3:31, Мк. 6:3, ЮхӀ. 7:3, Иш. 1:14,

• 2:13 Мт. 21:12-13, Мк. 11:15-17, Лк. 19:45-46

+ 2:13 ЮхӀ. 6:4, ЮхӀ. 11:55
+ 2:16 Лк. 2:49
+ 2:18 ЮхӀ. 4:48, ЮхӀ. 6:30,

+ 2:19 Мк. 8:31, Мк. 14:58, Мк. 15:29, ЮхӀ. 10:18

+ 2:22 Лк. 24:8, ЮхӀ. 12:16
+ 2:23 ЮхӀ. 11:45
+ 3:1 ЮхӀ. 7:50, ЮхӀ. 19:39
+ 3:5 Мк. 16:16, Иш. 2:38, Мт. 5:20,
+ 3:13 ЮхӀ. 6:38,
+ 3:14 ЮхӀ. 8:28, ЮхӀ. 12:32
+ 3:17 ЮхӀ. 8:15, ЮхӀ. 12:47
+ 3:18 Мк. 16:16
+ 3:19 ЮхӀ. 1:4, ЮхӀ. 8:12, ЮхӀ. 7:7
+ 3:22 ЮхӀ. 4:1-2
+ 3:24 Мт. 11:2, Мк. 6:17-18, Лк. 3:19-20
+ 3:25 ЮхӀ. 2:6
+ 3:26 ЮхӀ. 1:7, ЮхӀ. 5:33
+ 3:28 Мк. 1:2, ЮхӀ. 1:20

+ 3:29 Мт. 9:15, Мт. 25:1-13, БучӀ. 19:7, БучӀ. 21:2, Мт. 9:15, Мк. 2:19

+ 3:33 ЮхӀ. 8:26
+ 3:35 Мт. 3:17, Мт. 17:5, ЮхӀ. 5:20
+ 3:36 ЮхӀ. 5:24, ЮхӀ. 6:40,
+ 4:2 ЮхӀ. 3:22
+ 4:3 ЮхӀ. 2:11-12
+ 4:4 Лк. 9:52-53
+ 4:14 ЮхӀ. 7:38
+ 4:19 ЮхӀ. 9:20
+ 4:22 Иш. 13:23,
+ 4:25 ЮхӀ. 1:41, Мт. 11:2,
+ 4:26 ЮхӀ. 9:37

+ 4:34 ЮхӀ. 5:30, ЮхӀ. 6:38, ЮхӀ. 9:4, ЮхӀ. 14:31

+ 4:35 Мт. 9:38, Лк. 10:2
+ 4:42 ЮхӀ. 1:29,
+ 4:44 Мт. 13:57, Мк. 6:4, Лк. 4:24
+ 4:45 ЮхӀ. 2:23
+ 4:46 ЮхӀ. 2:1, ЮхӀ. 21:2, ЮхӀ. 2:12
+ 4:48 ЮхӀ. 2:18, ЮхӀ. 6:30,
+ 4:53 Мт. 8:13, Иш. 16:34, Иш. 18:8
+ 4:54 ЮхӀ. 2:11
+ 5:8 Мт. 9:6-7, Мк. 2:11, Лк. 5:24
+ 5:16 ЮхӀ. 15:20
+ 5:18 ЮхӀ. 7:1,

+ 5:20 Мт. 3:17, Мт. 17:5, ЮхӀ. 3:35, ЮхӀ. 10:17, ЮхӀ. 15:9, ЮхӀ. 17:26

+ 5:22 ЮхӀ. 17:2, Иш. 10:42

+ 5:23 Мт. 10:40, Лк. 10:16, ЮхӀ. 13:20, ЮхӀ. 15:23

+ 5:24 ЮхӀ. 3:36, ЮхӀ. 6:40, ЮхӀ. 20:31,
+ 5:25 Мт. 27:52-53,
+ 5:26 ЮхӀ. 1:4, ЮхӀ. 11:25,
+ 5:28 ЮхӀ. 11:25, ЮхӀ. 11:43
+ 5:30 Мк. 14:36, ЮхӀ. 6:38, ЮхӀ. 8:16
+ 5:31 ЮхӀ. 8:13
+ 5:33 ЮхӀ. 1:7, ЮхӀ. 3:26, ЮхӀ. 10:41
+ 5:35 Мт. 5:16,
+ 5:36 ЮхӀ. 8:18, ЮхӀ. 10:25,
+ 5:39 Лк. 24:27

+ 5:43 ЮхӀ. 10:25, ЮхӀ. 12:12, ЮхӀ. 1:11, ЮхӀ. 3:11-12

+ 5:44 ЮхӀ. 12:43
• 6:1 Мт. 14:13-21, Мк. 6:30-44, Лк. 9:10-17
+ 6:4 ЮхӀ. 2:13, ЮхӀ. 11:55
+ 6:5 ЮхӀ. 1:44,
+ 6:8 ЮхӀ. 1:40, ЮхӀ. 1:44
+ 6:11 Мт. 15:36
+ 6:14 Мт. 11:2-3, ЮхӀ. 4:25, ЮхӀ. 11:27
• 6:16 Мт. 14:22-27, Мк. 6:45-52
+ 6:30 Мт. 12:38, ЮхӀ. 2:18, ЮхӀ. 4:48,
+ 6:34 ЮхӀ. 4:15
+ 6:35 ЮхӀ. 4:14, ЮхӀ. 7:37
+ 6:37 ЮхӀ. 17:6
+ 6:38 ЮхӀ. 3:13, Мк. 14:36, ЮхӀ. 5:30
+ 6:39 Мт. 18:14, ЮхӀ. 10:28-29
+ 6:40 ЮхӀ. 3:35, ЮхӀ. 5:24,
+ 6:42 Мт. 13:55
+ 6:44 ЮхӀ. 12:32
+ 6:46 Мт. 11:27, ЮхӀ. 1:18
+ 6:51 ЮхӀ. 3:13, Мт. 26:26-28
+ 6:53 Мк. 14:22-24,
+ 6:56 ЮхӀ. 15:4-5,
+ 6:62 Мк. 16:19, Лк. 24:51, Иш. 1:9
+ 6:64 ЮхӀ. 13:11
+ 6:69 Мк. 1:24
+ 6:70 ЮхӀ. 13:2, ЮхӀ. 13:27
+ 6:71 ЮхӀ. 18:2-3
+ 7:1 ЮхӀ. 5:18, ЮхӀ. 8:37, ЮхӀ. 11:53
+ 7:3 Мк. 3:31, Мк. 6:3, ЮхӀ. 2:12, Иш. 1:14,

+ 7:6 Мк. 14:41, ЮхӀ. 2:4, ЮхӀ. 8:20, ЮхӀ. 13:1

+ 7:7 ЮхӀ. 15:18, ЮхӀ. 3:19
+ 7:13 ЮхӀ. 19:38
+ 7:16 ЮхӀ. 8:28, ЮхӀ. 12:49, ЮхӀ. 14:10
+ 7:18 ЮхӀ. 5:41, ЮхӀ. 8:50
+ 7:19 ЮхӀ. 1:17
+ 7:20 Мк. 3:22, ЮхӀ. 8:48, ЮхӀ. 10:20
+ 7:23 Мт. 12:2, ЮхӀ. 5:16
+ 7:24 ЮхӀ. 8:15
+ 7:27 ЮхӀ. 8:14, ЮхӀ. 9:29, ЮхӀ. 19:9
+ 7:29 Мт. 11:27, ЮхӀ. 8:55

+ 7:30 ЮхӀ. 10:39, Мк. 14:41, ЮхӀ. 2:4, ЮхӀ. 7:6, ЮхӀ. 8:20, ЮхӀ. 13:1

+ 7:31 ЮхӀ. 8:30
+ 7:33 Мк. 14:7, ЮхӀ. 14:19, ЮхӀ. 16:5
+ 7:34 ЮхӀ. 8:21-22, ЮхӀ. 13:33

+ 7:37 Мт. 11:28, Мт. 5:6, ЮхӀ. 4:14, ЮхӀ. 6:35

+ 7:39 Иш. 2:4
+ 7:40 ЮхӀ. 1:21
+ 7:42 Мт. 2:1, Лк. 2:4-7
+ 7:43 ЮхӀ. 9:16, ЮхӀ. 10:19
+ 7:50 ЮхӀ. 3:1, ЮхӀ. 19:39
+ 8:6 Лк. 11:54, Лк. 20:20
+ 8:11 ЮхӀ. 5:14

+ 8:12 Лк. 2:30, ЮхӀ. 1:4, ЮхӀ. 1:9, ЮхӀ. 12:35

+ 8:13 ЮхӀ. 5:31
+ 8:14 ЮхӀ. 13:3, ЮхӀ. 16:28, ЮхӀ. 7:27
+ 8:15 ЮхӀ. 3:17, ЮхӀ. 7:24, ЮхӀ. 12:47
+ 8:16 ЮхӀ. 5:30, ЮхӀ. 16:32
+ 8:18 ЮхӀ. 5:36,
+ 8:19 Мт. 11:27, ЮхӀ. 16:3

+ 8:20 Мк. 14:41, ЮхӀ. 2:4, ЮхӀ. 7:6, ЮхӀ. 13:1

+ 8:21 ЮхӀ. 7:34-35, ЮхӀ. 13:33
+ 8:23 ЮхӀ. 17:14
+ 8:26 ЮхӀ. 15:15, ЮхӀ. 3:33

+ 8:28 ЮхӀ. 3:14, ЮхӀ. 12:32, ЮхӀ. 5:30, ЮхӀ. 7:16

+ 8:29 ЮхӀ. 4:34, ЮхӀ. 6:38
+ 8:30 ЮхӀ. 7:31
+ 8:33 Мт. 3:9
+ 8:37 ЮхӀ. 5:18, ЮхӀ. 7:1, ЮхӀ. 11:53
+ 8:39 Лк. 19:9
+ 8:44 БучӀ. 12:9
+ 8:48 Мк. 3:22, ЮхӀ. 7:20
+ 8:49 ЮхӀ. 5:23
+ 8:50 ЮхӀ. 5:41, ЮхӀ. 7:18
+ 8:51 ЮхӀ. 5:24, ЮхӀ. 11:26
+ 8:54 ЮхӀ. 17:1, Иш. 3:13,
+ 8:55 ЮхӀ. 7:28-29
+ 8:56 Мт. 13:17, Лк. 17:22
+ 8:59 ЮхӀ. 10:31
+ 9:4 ЮхӀ. 4:34, ЮхӀ. 11:9, ЮхӀ. 12:35
+ 9:5 ЮхӀ. 1:4, ЮхӀ. 8:12, ЮхӀ. 12:46
+ 9:6 Мк. 7:33, Мк. 8:23
+ 9:7 Лк. 13:4
+ 9:14 ЮхӀ. 5:9
+ 9:16 ЮхӀ. 7:43, ЮхӀ. 10:19
+ 9:17 ЮхӀ. 4:19, ЮхӀ. 6:14
+ 9:22 ЮхӀ. 7:13, ЮхӀ. 12:42, ЮхӀ. 16:2
+ 9:29 ЮхӀ. 7:27, ЮхӀ. 8:14
+ 9:37 ЮхӀ. 4:26
+ 9:41 ЮхӀ. 15:22,
+ 10:6 Мк. 6:52, Мк. 8:17
+ 10:11 ЮхӀ. 15:13,
+ 10:12 Мт. 7:15, Иш. 20:29
+ 10:15 Мт. 11:27
+ 10:16 ЮхӀ. 11:52, Лк. 12:32
+ 10:17 Мт. 3:17, ЮхӀ. 5:20
+ 10:18 ЮхӀ. 2:19
+ 10:19 ЮхӀ. 7:43, ЮхӀ. 9:16
+ 10:20 Мк. 3:22, ЮхӀ. 7:20, ЮхӀ. 8:48,
+ 10:23 Иш. 3:11, Иш. 5:12
+ 10:24 Мт. 26:63, ЮхӀ. 1:24-25, ЮхӀ. 1:41
+ 10:25 ЮхӀ. 5:36
+ 10:28 ЮхӀ. 3:16, ЮхӀ. 17:12
+ 10:30 ЮхӀ. 17:11
+ 10:31 ЮхӀ. 8:59
+ 10:33 Мт. 9:3
+ 10:36 ЮхӀ. 3:17, Мк. 2:7, Мк. 14:64
+ 10:38 ЮхӀ. 14:10
+ 10:39 Лк. 4:30, ЮхӀ. 7:30
+ 10:40 ЮхӀ. 1:28
+ 10:41 ЮхӀ. 1:7, ЮхӀ. 3:26, ЮхӀ. 5:33
+ 10:42 ЮхӀ. 7:31
+ 11:1 Лк. 10:38-39
+ 11:2 ЮхӀ. 12:3
+ 11:8 ЮхӀ. 8:59, ЮхӀ. 10:31
+ 11:9 ЮхӀ. 9:4, ЮхӀ. 12:35
+ 11:11 Мт. 9:24, Мк. 5:39,

+ 11:16 Мт. 10:3, Мк. 3:18, Лк. 6:15, ЮхӀ. 14:5, ЮхӀ. 20:24, ЮхӀ. 21:2, Иш. 1:13, ЮхӀ. 13:37

+ 11:24 Лк. 14:14, ЮхӀ. 5:29, ЮхӀ. 6:39
+ 11:25 ЮхӀ. 1:4, ЮхӀ. 5:26,
+ 11:26 ЮхӀ. 5:24, ЮхӀ. 8:51

+ 11:27 Мт. 11:2, ЮхӀ. 1:49, Мт. 16:16, Мк. 8:29

+ 11:35 Лк. 19:41
+ 11:37 ЮхӀ. 9:6-7
+ 11:38 Мт. 27:60
+ 11:41 ЮхӀ. 17:1
+ 11:42 ЮхӀ. 3:17
+ 11:43 ЮхӀ. 5:28
+ 11:44 ЮхӀ. 5:28
• 11:45 Мт. 26:1-5, Мк. 14:1-22, Лк. 22:1-2
+ 11:45 ЮхӀ. 2:23
+ 11:50 ЮхӀ. 18:14
+ 11:51 Мк. 10:45
+ 11:52 ЮхӀ. 10:16,

+ 11:53 Мк. 14:1, ЮхӀ. 5:18, ЮхӀ. 7:1, ЮхӀ. 8:37

+ 11:55 ЮхӀ. 2:13, ЮхӀ. 6:4,
+ 11:57 ЮхӀ. 7:11
• 12:1 Мт. 26:6-13, Мк. 14:3-9, Лк. 7:36-50

+ 12:1 ЮхӀ. 11:55, Мт. 21:17, ЮхӀ. 11:1, ЮхӀ. 11:18

+ 12:2 Лк. 10:38
+ 12:3 ЮхӀ. 11:2
+ 12:6 ЮхӀ. 13:29
+ 12:9 ЮхӀ. 11:44
• 12:12 Мт. 21:4-9, Мк. 11:7-10, Лк. 19:35-38
+ 12:15 Мт. 21:4-5
+ 12:16 ЮхӀ. 2:22
+ 12:19 ЮхӀ. 11:47-48
+ 12:21 ЮхӀ. 1:44
+ 12:23 ЮхӀ. 2:4, ЮхӀ. 17:1
+ 12:25 Мт. 10:39, Лк. 14:26
+ 12:27 Мк. 14:34, ЮхӀ. 13:21
+ 12:28 Мк. 1:11, Мк. 9:7
+ 12:29 Иш. 23:9
+ 12:30 ЮхӀ. 11:42
+ 12:31 ЮхӀ. 16:11,
+ 12:32 ЮхӀ. 3:14, ЮхӀ. 8:28, ЮхӀ. 6:44
+ 12:33 ЮхӀ. 18:32

+ 12:35 ЮхӀ. 1:4, ЮхӀ. 8:12, ЮхӀ. 9:4, ЮхӀ. 11:9,

+ 12:36 Лк. 16:8,
+ 12:40 Мт. 13:15, Мк. 4:12, Иш. 28:27
+ 12:42 ЮхӀ. 3:1, ЮхӀ. 9:22, ЮхӀ. 16:2
+ 12:43 ЮхӀ. 5:44
+ 12:44 Мт. 10:40, ЮхӀ. 13:20, ЮхӀ. 14:1
+ 12:45 ЮхӀ. 14:9
+ 12:46 ЮхӀ. 1:4, ЮхӀ. 8:12, ЮхӀ. 9:5
+ 12:47 ЮхӀ. 3:17, ЮхӀ. 4:42, ЮхӀ. 8:15

+ 13:1 ЮхӀ. 12:1, Мк. 14:41, ЮхӀ. 2:4, ЮхӀ. 7:6, ЮхӀ. 8:20

+ 13:2 ЮхӀ. 6:70

+ 13:3 Мт. 11:27, ЮхӀ. 17:2, ЮхӀ. 8:14, ЮхӀ. 16:28

+ 13:5 Мт. 20:28, Лк. 22:27
+ 13:10 ЮхӀ. 15:3
+ 13:11 ЮхӀ. 6:64, ЮхӀ. 18:2
+ 13:13 Мт. 7:22, Мт. 23:8, Лк. 6:46,
+ 13:16 Лк. 6:40, ЮхӀ. 15:20
+ 13:17 Мт. 24:46, Лк. 11:28,

• 13:18 Мт. 26:21-25, Мк. 14:18-21, Лк. 22:21-23

+ 13:18 ЮхӀ. 6:70,
+ 13:19 Мк. 13:23, ЮхӀ. 14:29, ЮхӀ. 16:4
+ 13:20 Мт. 10:40, Лк. 10:16, ЮхӀ. 12:44
+ 13:21 Мк. 14:34, ЮхӀ. 12:27

+ 13:23 ЮхӀ. 19:26, ЮхӀ. 20:2, ЮхӀ. 21:7, ЮхӀ. 21:20

+ 13:29 ЮхӀ. 12:6
+ 13:32 ЮхӀ. 17:1, ЮхӀ. 17:5
+ 13:33 ЮхӀ. 7:34, ЮхӀ. 8:21
+ 13:34 ЮхӀ. 15:12

• 13:36 Мт. 26:31-35, Мк. 14:27-31, Лк. 22:31-34

+ 13:37 ЮхӀ. 11:16, ЮхӀ. 21:19
+ 13:38 ЮхӀ. 18:27
+ 14:1 ЮхӀ. 12:44
+ 14:3 ЮхӀ. 14:1,
+ 14:5 ЮхӀ. 11:16
+ 14:6 ЮхӀ. 1:17, ЮхӀ. 11:25,
+ 14:8 ЮхӀ. 1:43, ЮхӀ. 12:21
+ 14:9 ЮхӀ. 12:45
+ 14:10 ЮхӀ. 10:38
+ 14:11 ЮхӀ. 5:36
+ 14:12 ЮхӀ. 8:14, ЮхӀ. 13:3, ЮхӀ. 16:28

+ 14:14 Мт. 7:7-8, Мк. 11:24, ЮхӀ. 15:16, ЮхӀ. 16:23,

+ 14:15 Мт. 28:20,
+ 14:16 ЮхӀ. 15:26, ЮхӀ. 16:13
+ 14:17 Иш. 2:4
+ 14:19 ЮхӀ. 7:33
+ 14:21 ЮхӀ. 16:27
+ 14:22 Лк. 6:16, Иш. 1:13
+ 14:23 БучӀ. 3:20
+ 14:26 ЮхӀ. 15:26, ЮхӀ. 16:13, Лк. 24:49
+ 14:28 ЮхӀ. 14:1-2,
+ 14:29 Мк. 13:23, ЮхӀ. 13:19
+ 14:30 ЮхӀ. 12:31,
+ 15:2 Мт. 3:10, Мт. 7:19
+ 15:3 ЮхӀ. 13:10
+ 15:5 ЮхӀ. 6:56, Мк. 4:20
+ 15:6 Мт. 13:42
+ 15:7 ЮхӀ. 14:14
+ 15:9 Мт. 3:17, ЮхӀ. 5:20
+ 15:11 ЮхӀ. 3:29, ЮхӀ. 16:24, ЮхӀ. 17:13,
+ 15:12 ЮхӀ. 13:34
+ 15:13 ЮхӀ. 10:11,
+ 15:14 Мк. 3:35
+ 15:15 ЮхӀ. 3:32, ЮхӀ. 8:26

+ 15:16 Мт. 7:7-8, Мк. 11:24, ЮхӀ. 14:14, ЮхӀ. 16:23

+ 15:18 Мк. 13:13, ЮхӀ. 7:7,

+ 15:19 ЮхӀ. 8:23, ЮхӀ. 17:14

+ 15:20 Мт. 10:24, Лк. 6:40, ЮхӀ. 13:16, ЮхӀ. 5:16,

+ 15:22 ЮхӀ. 9:41
+ 15:23 ЮхӀ. 5:23
+ 15:24 ЮхӀ. 7:31, ЮхӀ. 10:37
+ 15:26 ЮхӀ. 14:17, ЮхӀ. 16:13, Иш. 5:32,
+ 15:27 Лк. 24:48, ЮхӀ. 19:35, Иш. 1:8

+ 16:2 ЮхӀ. 9:22, ЮхӀ. 12:42, Иш. 8:1, Иш. 9:1, Иш. 26:9

+ 16:3 ЮхӀ. 18:19
+ 16:4 Мк. 13:23, ЮхӀ. 13:19, ЮхӀ. 14:29
+ 16:5 ЮхӀ. 7:33, ЮхӀ. 14:12
+ 16:7 ЮхӀ. 15:26
+ 16:9 ЮхӀ. 8:24
+ 16:11 ЮхӀ. 12:31,
+ 16:13 ЮхӀ. 14:17, ЮхӀ. 15:26,
+ 16:15 ЮхӀ. 17:10
+ 16:16 ЮхӀ. 7:33
+ 16:20 Мт. 9:15

+ 16:23 Мт. 7:7-8, Мк. 11:24, ЮхӀ. 14:14, ЮхӀ. 15:16

+ 16:24 ЮхӀ. 3:29, ЮхӀ. 15:11, ЮхӀ. 17:13,
+ 16:25 Мк. 8:32
+ 16:27 ЮхӀ. 14:21
+ 16:28 ЮхӀ. 8:14, ЮхӀ. 13:3
+ 16:30 ЮхӀ. 2:24-25
+ 16:32 Мт. 26:31, Мк. 14:27, ЮхӀ. 8:16
+ 16:33 ЮхӀ. 14:27, БучӀ. 3:21

+ 17:1 ЮхӀ. 11:41, ЮхӀ. 2:4, ЮхӀ. 12:23, ЮхӀ. 8:54, ЮхӀ. 13:32

+ 17:2 Мт. 28:18, ЮхӀ. 5:22, ЮхӀ. 13:3
+ 17:5 ЮхӀ. 1:1-2
+ 17:8 ЮхӀ. 6:69
+ 17:9 Лк. 22:32
+ 17:10 ЮхӀ. 16:15,
+ 17:11 ЮхӀ. 10:30
+ 17:12 ЮхӀ. 13:2, ЮхӀ. 10:28
+ 17:13 ЮхӀ. 3:29, ЮхӀ. 15:11, ЮхӀ. 16:24,
+ 17:14 ЮхӀ. 8:23, ЮхӀ. 15:19
+ 17:15 Мт. 6:13
+ 17:18 ЮхӀ. 20:21
+ 17:24 ЮхӀ. 14:3
+ 17:25 ЮхӀ. 8:55, ЮхӀ. 10:15
+ 17:26 Мт. 3:17, ЮхӀ. 5:20

• 18:1 Мт. 26:47-56, Мк. 14:43-50, Лк. 22:47-53

+ 18:1 Мт. 26:36
+ 18:2 Лк. 22:39
+ 18:3 Иш. 1:16
+ 18:4 ЮхӀ. 13:1, ЮхӀ. 1:38, ЮхӀ. 20:15
+ 18:9 ЮхӀ. 17:12
+ 18:10 Лк. 22:38
+ 18:11 Мк. 10:38, Мк. 14:36
• 18:12 Мт. 26:57-58, Мк. 14:53-54, Лк. 22:54
+ 18:13 Лк. 3:2, Иш. 4:6
+ 18:14 ЮхӀ. 11:50

• 18:16 Мт. 26:69-70, Мк. 14:66-68, Лк. 22:55-57

• 18:19 Мт. 26:59-66, Мк. 14:55-64, Лк. 22:66-71

+ 18:20 ЮхӀ. 7:26
+ 18:22 Иш. 23:2, Иш. 23:4
+ 18:26 ЮхӀ. 18:10

+ 18:27 Мт. 26:64, Мк. 14:72, Лк. 22:60, ЮхӀ. 13:38

• 18:28 Мт. 27:1-2, Мт. 27:11-14, Мк. 15:1-5, Лк. 23:1-5

+ 18:28 Иш. 10:28,

+ 18:29 Лк. 3:1, Лк. 13:1, Иш. 3:13, Иш. 4:27,

+ 18:32 Мк. 10:33, ЮхӀ. 12:33
+ 18:33 Мт. 2:2
+ 18:36 ЮхӀ. 8:23, ЮхӀ. 17:14
+ 18:37 ЮхӀ. 3:11,
+ 18:38 Лк. 23:41,
+ 18:39 Мк. 15:6-7

• 19:1 Мт. 27:15-31, Мк. 15:6-20, Лк. 23:13-25

+ 19:4 Лк. 23:41,
+ 19:7 ЮхӀ. 10:36,
+ 19:9 Иш. 8:32-33
+ 19:11 ЮхӀ. 18:2, ЮхӀ. 18:14
+ 19:12 Иш. 3:13

• 19:17 Мт. 27:32-44, Мк. 15:21-32, Лк. 23:26-43

+ 19:25 Лк. 24:18, Лк. 8:2

+ 19:26 ЮхӀ. 13:23

• 19:28 Мт. 27:45-56, Мк. 15:33-41, Лк. 23:44-49

+ 19:35 ЮхӀ. 15:27, Иш. 1:8, БучӀ. 1:2

+ 19:36 Мт. 1:23, Мт. 21:4, Мт. 26:56

• 19:38 Мт. 27:57-61, Мк. 15:42-47, Лк. 23:50-56

+ 19:38 ЮхӀ. 7:13
+ 19:39 ЮхӀ. 3:1, ЮхӀ. 7:50, Мт. 2:11
+ 19:40 ЮхӀ. 11:44
• 20:1 Мт. 28:1-10, Мк. 16:1-8, Лк. 24:1-12
+ 20:1 Лк. 8:2
+ 20:2 ЮхӀ. 13:23
+ 20:9 Лк. 24:27
• 20:11 Мк. 16:9-11
+ 20:12 Лк. 24:4, Иш. 1:10
+ 20:14 Лк. 24:16, Лк. 24:31, ЮхӀ. 21:4
+ 20:15 ЮхӀ. 1:38, ЮхӀ. 18:4
+ 20:17 Мт. 28:10,

• 20:19 Мт. 28:16-20, Мк. 16:14-18, Лк. 24:36-49

+ 20:21 ЮхӀ. 17:18
+ 20:23 Мт. 16:19, Мт. 18:18
+ 20:24 ЮхӀ. 11:16
+ 20:28 ЮхӀ. 1:1,
+ 20:29 Мк. 15:32,
+ 20:30 ЮхӀ. 21:25

+ 20:31 Мт. 14:33, Лк. 1:35, ЮхӀ. 1:7, Иш. 19:4, ЮхӀ. 3:14-15,

+ 21:1 ЮхӀ. 6:1

+ 21:2 ЮхӀ. 11:16, ЮхӀ. 14:5, ЮхӀ. 20:24, ЮхӀ. 1:45, ЮхӀ. 2:1, Мт. 4:21, Лк. 5:10

+ 21:4 Лк. 24:16, Лк. 24:31, ЮхӀ. 20:14
+ 21:5 Лк. 24:41
+ 21:6 Лк. 5:4
+ 21:7 ЮхӀ. 13:23
+ 21:14 ЮхӀ. 20:19, ЮхӀ. 20:26
+ 21:16 Иш. 20:28,
+ 21:19 ЮхӀ. 13:37,
+ 21:20 ЮхӀ. 13:23, ЮхӀ. 13:25
+ 21:22 Мт. 16:27, Мк. 9:1
+ 21:24 ЮхӀ. 15:27,
+ 21:25 ЮхӀ. 20:30

+ https://ibt.org.ru/ebook?id=LAK

БувчӀинбавуртту

БувчӀинбавуртту

1. Б

2. ГЬ

3. Д

4. Ж

5. З

6. И

7. КЬ

8. М

9. Н

10. П

11. Р

12. С

13. Т

14. Ф

15. Х

16. ХЪ

17. Э

18. Я

Шикку буллуну буссар текстраву ва лишандалийну (…) ккаккан бувми махъру.

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

Гьирод Агриппа I – му Ягьуди, Галил, Перей ва Самар билаятирттал паччахӀри (жула заманалул 37–44 шш.), Гьирод Хъунама паччахӀналгу арснал арсри.

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

Пейсах байран – ягьудинал байранни. Ва байран гайннал хас дурну дур Муса идавс бакӀчину цивппа Мисрилия (Египетнава) лавгун, Мисриллал паччахӀнал лагъартшиврия мурахас шаврин. КӀицӀ лагайссар гьарца ягьудинал шиндайдихьулий, жула календарьданул март-апрельданий. Пейсахрал дукра дан му кьини чӀи ягу гада биххайсса бивкӀссар.

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

Сардар – хъунисса билаятирттал ялув хӀакимшиву дуллан ивтсса румуллал вакил.

Ссавруннайсса ПаччахӀлугъ – ххал бува Заннал ПаччахӀлугъ.

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

Мяъна дурчӀавриву захӀматшивуртту хьуна дакьайсса лакку махъру

Мяъна дурчӀавриву захӀматшивуртту хьуна дакьайсса лакку махъру

1. А

2. АЬ

3. Б

4. В

5. Ж

6. З

7. Л

8. С

9. Т

10. У

11. ХЪ

12. ХӀ

13. Ч

14. ЧӀ

15. Щ

16. Я

Ва сияхӀравун бивчуну буссар цаппара буккултран бувчӀин захӀматну бивкӀсса махъру. Вай махъру (…*) лишандалийну ккаккан бувну буссар.

Агьлу-авлад – ца тухумрал инсантал, ца бакӀбуттая нанисса наслу (племя).

АхӀрам – храм.

Аьдлу – тӀайласса хӀукмурду бачин буллалаву (справедливость).

Аьламат – Заннаясса лишан, ци-бунугу хьунтӀишиву бусласисса аьш (знамение).

Аьрип (аьриф) – хъинну дурккусса, хъинну аькьлу бусса инсан.

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

Жумужул ккукку – хъинну чӀирисса зат тӀисса мяъналий ишла байсса махъри.

Зайтуннагь – зайтундалул (оливалул) мурхьирал ахъулссаннуя дуккайсса нагь.

Лагъ – щил-унугу канилусса, цала ихтияр цахьра дакъасса инсан (раб).

Сувр (ссур) – Кьиямасса кьинилул баларду ливкшиву баян буллалисса труба.

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

ТаммихӀ – щий-бунугу хьусса тахсирданухлу багьаймур баву (наказание).

Ташу – закондалий цӀакь бувсса щар шаву ва щар дуцаву.

Уммат – ца диндалул агьлу.

Умуд – хьул; хьуну ччимур (надежда).

Хъунисри – жяматрал бакӀчитал.

ХӀакь – дурсса даврихсса багьа.

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

ХӀукму – ссал-бунугу хӀакъираву ахир-пикри кьамул баву (постановление, решение).

Чул (чулданул) – къундалул ягу чарил авлахъ (пустыня).

ЧӀапа – щяпрая щавшсса, аьркинмур дишайсса зат (корзина).

Щахъами – лас ивкӀусса, яла щар къавхьусса хъами (вдовы).

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

Грек мазрай личӀину буллумур

Грек мазрайсса канихчичрурдаву личӀисса куццуй буллусса кӀанттурду

Инжилданул канихчичрурдаву буссар яла тӀайламиннун ккаллисса грек мазрайсса текстру. Гьаманки ми текстирдаяту бувну буссар лакку мазрайсса таржумарттугу. Амма грек мазрайсса канихчичрурдаву буссар яла мяйжанми текстирдавугу цаппара личӀишивуртту дусса текстру. Миннуву яла агьамми личӀину буллусса кӀанттурду жу гилунмай буллай буру.

Эса МасихӀная Маттейл чивчусса Ххарисса Хавар

Мт. 6:13б Вихьри дусса ПаччахӀлугъ, гуж ва бюхттулсса цӀа абадул абадлий. Амин.

Мт. 8:28 Цаппара чичрурдай «Гергеса аьрщарайн» увкуну бур.

Мт. 17:21 Жиндри тӀурча буккан байссар анжагъ дуаьлийну ва зума дугьаврийну.

Мт. 18:11 Инсаннал Арс увкӀсса ахир пуч хьуну наними ххассал банни, – тӀий, буслай ия Эса ялагу.

Мт. 23:14 Бала багьанссар зуйн, Тавратрал аьлимтал ва фарисейтал! Лажинлякъулт! Зу щахъаннил къатри думуницӀа дуллай буру ва хъунмасса хӀаллай дуаь дуллалими хъанай буру. Мунихлу зун оьсса таммихӀ буссар.

Эса МасихӀная Марклул чивчусса Ххарисса Хавар

Мк. 11:26 Цаппара чичрурдай ххибувну бур вай махъру: «Зу хӀалал къабитарчан, Занналгу зулми бунагьру хӀалал къабитантӀиссар».

Мк. 16:9-20 – цаппара канихчичрурдаву ва бухзаманнул таржумарттаву Марклул Инжилданул ахир укунсса дакъар.

Эса МасихӀная Лукал чивчусса Ххарисса Хавар

Лк. 9:54 Цаппара чичрурдай ххибувну бур «…Илияслул бувсса кунма…» тӀисса махъру.

Лк. 8:26 Цаппара чичрурдай «…Гадара аьрщарайн».

Лк. 9:55-56 Цаппара чичрурдай укун ккаккан бувну бур: «Эсал, гайннахгу урувгун, къадагъа дирхьуну дур. – Зува цукунсса рухӀирал бачин бувну буссарув къакӀулну бур зун, – увкуну бур Эсал гайннахь, – Инсаннал Арс халкьуннал жанну ласлан акъарча увкӀсса, ххассал булланни. Яла гай цамур шяравун лавгун бур».

Лк. 10:1 Цаппара чичрурдай «арулцӀала мюталим» увкуну бур.

Лк. 10:17 Цаппара чичрурдай «арулцӀала мюталим» увкуну бур.

Лк. 11:4 Цаппара чичрурдай буссар укунсса махъру ххибувну: «…буручча жу Оьсса Душманная».

Лк. 17:35-36 Цаппара чичрурдай ххибувну бур: «Хъув зузисса кӀиннаяту ца уцинтӀиссар, гама кьаитантӀиссар».

Лк. 22:47 Цаппара чичрурдай ххибувну бур: «Цащала бувкӀсса инсантуращал Ягьудал мукунсса икьрал дурну диркӀун дур, на ппай увкумари Эса куну».

Лк. 23:16-17 Цаппара чичрурдай буссар укунсса махъру ххибувну: «Байрандалул кьини Пилатлун укунагу ца инсан дуснакьрава итаакьин багьлай бивкӀун бур».

Лк. 23:34 Вай махъру цаппара чичрурдаву бакъар: «Эсарив укун тӀий ивкӀун ур: „Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча“, – тӀий».

Эса МасихӀная ЮхӀаннал чивчусса Ххарисса Хавар

ЮхӀ. 1:42 Цаппара чичрурдай «…Юнуслул арс…» увкуну бур.

ЮхӀ. 5:3-4 Цаппара чичрурдай ххибувну бур: «Гай бия щин сукку хъананнин ялугьлай. Ца-ца чӀумал Заннал малаик кӀия ливккун, щин гьалак дайва, му чӀумал хӀавзливун цалчин увхма ччимур азардануяту ххассал шайва».

ЮхӀ. 7:53–8:11 – цаппара канихчичрурдаву ва бухзаманнул таржумарттаву ва парча бакъар.

Эса МасихӀнал вакилтурал ишру

Иш. 8:36-37 Цаппара чичрурдай ххибувну бур: «Филипплул увкуна: – Ина дакӀнийхтуну вихну ухьурча, бучӀиссар. Къуллугъчинал увкуна: – На вихра Эса МасихӀ Заннал Арс ушиврийн».

Иш. 12:25 Цаппара чичрурдай «Ярусалимрайн занахьуна» увкуну бур.

Иш. 15:20 Цаппара чичрурдай буссар укунсса махъру ххибувну: «…цайминнал цанма бувну къаччимур цалагу цайминнан къабаву».

Иш. 15:29 Цаппара чичрурдай ххибувну бур: «Мабаванни цайминнан зунма цайминнал бувну къаччимур».

Иш. 15:33-34 Цаппара чичрурдай буссар укунсса махъру ххибувну: «Силуаннул хӀукму бувна тиккува ацӀан, Ягьуда занахьуна Ярусалимрайн».

Иш. 20:28 Цаппара чичрурдай укун ккаккан бувну бур: «…аякьа дуллан Залуннал ва Заннал умматрай, Цала оьттул багьлухрихха му уммат Цаламурну бувсса».

Иш. 24:6-8 Цаппара чичрурдай ххибувну бур: «…ва, жула Кьанундалийн бувну, диван кьукьин ччай буссияв. Амма румуллал полкирал командир Лисийл, гужрай ва жуща зевххунни, ванай тахсир бихьлахьисса жугу, вичӀан наси куну, гьан бувунну».

БучӀантӀимуниясса лу

БучӀ. 22:21 Цаппара чичрурдай ххибувну бур «Амин!»

Картарду

Картарду

1. Эса Масихӏнал заманнайсса Палистина

2. Эса Масихӏнал заманнайсса Ярусалим

3. Эса Масихӏнал заманнайсса Ярусалимрал Заннал Къатлул план

4. Эса Масихӏнал заманнайсса Румуллал империя

5. Эсал вакил Павлул цала цалчинмур къуллугъ биттур буллай бувсса аьрххи-ххуллу

6. Эсал вакил Павлул цала кӏилчинмур къуллугъ биттур буллай бувсса аьрххи-ххуллу

7. Эсал вакил Павлул цала шамилчинмур къуллугъ биттур буллай бувсса аьрххи-ххуллу

8. Эсал вакил Павлул Румливсса аьрххи-ххуллу

Эса Масихӏнал заманнайсса Палистина

Эса Масихӏнал заманнайсса Ярусалим

Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Румуллал империя

Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул Румливсса аьрххи-ххуллу

Table of Contents

Инжил: ЮхӀанна

ХьхьичӀмахъ

ЮхӀанна

- ХьхьичӀмахъ
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21

БувчӀинбавуртту

- Баал-Зевул (Веельзевул)
- Гьирод (Хъунама)
- Гьирод Агриппа I
- Гьирод Антипа
- Давуд
- Дишалартту датӀулт
- Жазан-цӀуцӀаву
- Забур
- Заннал Арс
- Заннал Къатта
- Заннал ПаччахӀлугъ
- Зума дугьаву
- Иблис
- Ибрагьим
- Идавстал
- Инсаннал Арс
- Кьири ЧчатӀул байран
- Кьурван
- МарцӀ баврил эбадат
- МарцӀбай ЯхӀъя (оьрус.м. Иоанн Креститель)
- МасихӀ (оьрус.м. Мессия, Христос)
- Мубараксса Луттирду
- Муса
- Нух-гьав
- Пейсах байран
- Путпарас
- РувхӀанийтал
- Саддукейтал
- Сардар
- Ссавруннайсса ПаччахӀлугъ
- Ссуннат
- Таврат (Кьанун)
- Тавратрал аьлимтал
- Тетрарх (грек мазрава)
- Фарисейтал
- Ххарисса Хавар
- Ххачлий ищаву
- Ххуллун-кьини
- Хъунама рувхӀаний
- Хъун рувхӀанийтал
- Эбадат-къатта (синагога)
- Ягьуда
- Ягьудинал Хъун Диван (синедрион)
- Якьув

Мяъна дурчӀавриву захӀматшивуртту хьуна дакьайсса лакку махъру

- Агьлу-авлад
- АхӀрам
- Аьдлу
- Аьламат
- Аьрип (аьриф)
- Бияла
- Вяъза (вяъза-насихӀат)
- Жумужул ккукку
- Зайтуннагь
- Лагъ
- Сувр (ссур)
- Таж
- ТаммихӀ
- Ташу
- Уммат
- Умуд
- Хъунисри
- ХӀакь
- ХӀаписар
- ХӀикмат
- ХӀукму
- Чул (чулданул)
- ЧӀапа
- Щахъами
- Язи бугьан

Грек мазрай личӀину буллумур

Картарду

- Эса Масихӏнал заманнайсса Палистина

- Эса Масихӏнал заманнайсса Ярусалим

- Эса Масихӏнал заманнайсса Ярусалимрал Заннал Къатлул план

- Эса Масихӏнал заманнайсса Румуллал империя

- Эсал вакил Павлул цала цалчинмур къуллугъ биттур буллай бувсса аьрххи-ххуллу

- Эсал вакил Павлул цала кӏилчинмур къуллугъ биттур буллай бувсса аьрххи-ххуллу

- Эсал вакил Павлул цала шамилчинмур къуллугъ биттур буллай бувсса аьрххи-ххуллу

- Эсал вакил Павлул Румливсса аьрххи-ххуллу